ބުނެދޭށޭ ރުހެމޭ 29 – Esfiya – Dhivehi Vaahaka Site\n- by dhiraa wish - 37- May 19, 2019\nދެޒުވާނުންގެ ލާމެހިފައިވާ އަތްތިލައަށް އިޝާރުގެ ނަޒަރު ހުއްޓުނުއިރު އަތްމުށްކަވާލެއްވިލެއް ބާރުކަމުން ކަށިތަކުން އަޑުގޮވައިގެންދިޔައެވެ. އެއާއިއެކު އިޝާރު ކުރިއަށް އަޅާލެއްވި ފިޔަވަޅާއިއެކު އިޝާރުގެ އަތުގެ ހޫނުހަމަލާ މަޔާންގެ ކަންކަށިމައްޗަށް އަރައިގެންދިޔައެވެ. އިޝާރުގެ އެ ރުޅިވެރިހަރަކާތާއިއެކު ޝަލީންގެ ދެލޯބޮޑުވެގެންދިޔައިރު އަނގަމަތީ އަތްއަޅާލެވުނެވެ.\n“ޔާން…” އިޝާރު ދެވަނަ ފަހަރަށް މަޔާންގެ މޫނުގައި ޖަހަން އަތްއުފުއްލާލެއްވިއިރު ޝަލީން ވަގުތުން އިޝާރުއާއި މަޔާންގެ ދެމަދަށް ވަދެގަތެވެ. އެއާއިއެކު އިޝާރު ރުޅިވެރިގޮތަކަށް ޝަލީން ދުރަށްކޮއްޕާލެއްވިއެވެ.\n“ލަދުކުޑަ… ކަލޭގެ ތިހިތްވަރު… ލަދެއް ނުގަނޭތަ ޝަލީން ހައްލާލައިގެން އުޅޭކަށް… ބުނަން… އަހަރެން އަދިވެސް ހަނދާންނުނެތޭ މިޙުރާން އަހަރެން ދަމާފައި ޕްރޮސެކިއުޝަންއަށް ގެންދިޔަ ދުވަސް…” އިޝާރުގެ ދެވަނަ ހަމަލާ މަޔާންގެ މޫނަށް އަރައިގެންދިޔައިރު ތުންފަތްފެޅި ލޭ ފޭދުނުއިރުވެސް މަޔާން ހިޔާރުކުރީ ހިމޭންކަމެވެ. މިވީހާތަނަށްވެސް އޭނަގެ ހަށިގަނޑަށް މީހަކު އަތްއިސްކުރުމަކީ މަޔާންއަށް ގަބޫލުކުރެވޭވަރުކަމަކަށް ނުވިނަމަވެސް ނުކިޔަމަންތެރިކަން ދައްކައިގެން އިޝާރުގެ ގަދަރަށް އުުނިކަމެއް ލިބޭނެފަދަ ކަމެއްކުރަން ބޭނުންނުވީއެވެ. ދެއާއިލާގެ ދުޝްމިންކަމާއިއެކުވެސް ޝަލީން ދެރަވާފަދަކަމެއް ކުރަން ބޭނުންނުވީއެވެ.\n“އަހަރެންގެ ހަށީގައި ނޭވާހުރެގެން ތިކަން ވިޔަކަ ނުދޭނަން… ދެން ޝަލީންއާއި ދިމާލަށް އެފަދަ ނަޒަރަކުން ބަލާލާދުވަހުން ހަބަރުދާރު އަހަރެން ހަނދާންނައްތާލަން ކަލެއަކީވެސް އަހަރެން ފަދަ އިންސާނެއްކަން… އަހަރެން ނުބައިކަން ނޭނގިގެން އަދި ތިއުޅެނީ….” އިޝާރު ދެލޯހަނިކޮށްލަވައިގެން ހުންނެވިއިރު އެދެލޮލުންވެސް މަޔާން ފިއްސާލަފާނެހެން ހީވެއެވެ. މަޔާން ހިލައިގެ ބުދެއްފަދައިން އެ ހަރުކަށި ލަފްޒުތައް އަހަންހުރިއިރު އެ ޖުމްލަތަކުން ތަދުވީ ޝަލީންގެ ހިތަށެވެ. “ބައްޕާ”އޭ ކިޔާލަމުން އިޝާރުގެ އަތުގައި ހިފާލިއިރު އިޝާރު ރުޅިވެރިގޮތަކަށް ޝަލީންގެ އަތްފޮޅާލެއްވިއެވެ.\n“ޝަލީން… ހަމަ މިހާރު ގޮސް ކާރަށް އަރާ…” އިޝާރުގެ އަޑުގައި އެކުލެވިގެންދިޔަ ހަރުކަށިކަމާއިއެކު ޝަލީންއާއި ދިމާލަށް ބަލާލެއްވީ ދުވަހަކު ޝަލީން ނުދެކޭފަދަ ރުޅިވެރި ނަޒަރަކުންނެވެ. މިވީހާތަނަށްވެސް އިޝާރު ދަރިފުޅާއިދިމާލަށް ލޯބިން ފުރިގެންވާ ނަޒަރަކުން ނޫނީ ބަލާލައްވާފައެއް ނުވެއެވެ. މިއީ އިޝާރު އެހާ ރުޅި ދުރުވެފައި ހުއްޓާ ޝަލީންއަށް ފެނުނު ފުރަތަމަ ފަހަރެވެ.\n“ބައްޕާ… ޔާން…” ޝަލީންގެ ކަރުނުން ފުރެމުންދިޔަ ބޮޑު ލޮލުން އިޝާރުގެ މޫނަށް ބަލާލަމުން ކިޔާލުމާއިއެކު އިޝާރުގެ ދަތްތަކަށްބާރުކޮށްލެވިގެން ދިޔައެވެ. އެވަގުތު އިޝާރު ކާރާއި ދިމާލަށް ބައްލަވާލައްވަމުން އީތަންއަށް އިޝާރާތްކޮށްލެއްވިއެވެ. އެއާއިއެކު އީތަން ކާރު ފައިބައިގެން އައި ގޮތަށް ޝަލީން ގަދަހަދަނިިކޮށް ގަދަކަމުންކަހަލަގޮތަކަށް ގެންގޮސް ކާރަށް އަރުވާ ދޮރު ޖެހިއެވެ.\n“ދެން ޝަލީންއާއި ވައިވެސް ނޭޅެއްޗޭ…” އިޝާރުގެ މޫނުން ފެނިލެއްވި ނުރައްކާތެރިކަމާއިއެކު މަޔާންގެ މޫނާއި ދިމާލަށް އިނގިލި އުފުލާލެއްވީ އިންޒާރެއްދޭފަދަ ގޮތަކަށެވެ. އެ ޖުމްލަތަކުން މަޔާން ނަފްސަށްވެރިވި ނުތަނަވަސްކަމަށްވުރެ ޝަލީންގެ މޫނަށް ނަޒަރު ހުއްޓުނުގޮތުން އެ ހިތަށް ލިބުނު ވޭން ދެގުނަބޮޑެވެ. ޝަލީންގެ ބޮޑު ދެލޯ ކަރުނުން ފުރި ސައިލެއްފަދައިން ބަންޑުންވާފެށިއިރު އަތަށް ތަދުވާހާ ބާރަށް ކާރުގެ ބިއްލޫރިގަނޑުގައި ތަޅަމުންދިޔަތަން ފެނި ހިތުގައި ނޭނގޭގޮތަކަށް ރިއްސާލިއެވެ. އެވަގުތުވެސް ޝަލީން އެއަތުގެ ތެރެއަށް ގެނެސް ހިމާޔަތްދޭން ބޭނުންވިއެވެ. ޝަލީންގެ މައްޗަށް އޭނައަށް ލިބިފައިވާ ހައްްްޤު މުޅި ދުނިޔެއަށް އިއުލާންކުރަން ބޭނުންވިއެވެ. ނަމަވެސް އެގުޅުމަކީ މުޅި ދުނިޔެއަށްވެސް ސިއްރުން ބިންގާ އެޅިގެންދިޔަ ގުޅުމަކަށްވާއިރު މަސްލަހަތަށް ބަލާފައި އެކަން ސިއްރުކުރަން މަޖުބޫރުވީއެވެ.\nއިޝާރު އިރުކޮޅެއްވަންދެން ރުޅިވެރިކަމާއި ނުރައްކާތެރިކަމުން ފޯވެފައިވި ނަޒަރު މަޔާންގެ މޫނަށް ހުއްޓަވާލައްވައިގެން ހުރުމަށްފަހު ހަލުވި ހިނގުމެއްގައި ދުރުވެ ކާރަށް އެރިއެވެ. އެއާއިއެކު އީތަން ކާރު ދުއްވާލިއެވެ.\nބާރު ސްޕީޑްއެއްގައި ދުއްވާފައި އައި ކަޑުނޫކުލައިގެ ކާރު މިޑޯވިއުގެ ބޮޑު ބަގީޗާގެ ޑްރައިވޭމަތިން ގޮސް ވަކި ހިސާބަކަށް ހުއްޓާލިއިރު ކާރުގެ ދޮރުފަތް ހުޅުވާލައިފައި އިޝާރު ފޭބެއްވިއެވެ. އޭރު ބައްޕަގެ ރުޅިވެރިކަން ފެނި ޝަލީން އިނީ ބޭރަށް ފިޔަވަޅެއް އަޅާލަންވެސް ނުކެރިފައެވެ. ދެލޮލުން ގިނަވަމުންދިޔަ ކަރުނަތަކާއި އިސްއޮބައިލައިގެން އިންދާ އިޝާރު ކާރުގެ ދޮރުފަތް ހުޅުވާލެއްވުމަށްފަހު ޝަލީންގެ އަތުގައި ހިފައި ލައްކި ޖައްސައިކަހަލަގޮތަކަށް ކާރުން ފޭބުވިއެވެ.\nފެންޑާ ހުރަސްކޮށް ލިވިންރޫމް ތެރެއަށް އިޝާރު އަޅާލެއްވި ފުރަތަމަ ފިޔަވަޅާއިއެކު ޝަލީންގެ އަތުގައި ހިފައި މާބްލްތައް މައްޗަށް ހޫރާލެއްވިއެވެ. ޝަލީން އަރިއަޅައިލައިގެން މާބްލްތަށް މައްޗަށް ޖެހުނުއަޑުން ލިވިންރޫމްގެ ހަމަހިމޭންކަން ނަގާލިއެވެ. އެއާއިއެކު އިޝާރުގެ ބާރު އަޑުން ހަރުކަށިކަމާއިއެކު އިޔާނާގެ ނަމުން ގޮވާލިއިރު އެއަޑު ހަތަރުފާރުގެ ތެރޭ ގުގުމާލިއެވެ.\n“އިޔާނާ…” އިޝާރުގެ ބާރު ހަޅޭކާއިއެކު އިޔާނާ ސްޓަޑީންއިން ނިކުތްގޮތަށް ސިޑިން ފޭބި ދުވެފައި ކަހަލަގޮތަށެވެ. އޭރު އިޝާރުގެ މޫނުމަތިން ފެނިލެއްވި ކުލަވަރާއިއެކު އިޔާނާގެ މޫނުން ފެނިލި ކަންބޮޑުވުމާއިއެކު އިޝާރު ރުޅިދުރުވަންވީ ސަބަބެއް ނޭނގިހުރެ މާބްލްމަތީ ހަރަކާތެއްނެތި އިން ޝަލީންއަށް ބަލާލިއެވެ.\n“ކިހިނެތްވީ؟” އިޝާރުގެ ރުޅިވެރިކަމުގެ މާނަ ނަގާނޭގޮތެއް ނޭނގުނުއިރު އިޔާނާ ސުވާލުކޮށްލިއެވެ.\n“ވެގެން މިއުޅޭގޮތެއް މީނދަ ދަރި ކައިރީ އަހާބަލަ….” ރުޅިންގޮސް އަމިއްލަ ނަފްސު މައިތިރި ނުކުރެވިފައި ހުންނެވި އިޝާރު މާބްލްމަތީ އިން ޝަލީންއަށް އިޝާރާތްކޮށްލައްވަމުން ރުޅިވެރިގޮތަކަށް ވާހަކަދެއްކެވިއެވެ.\nއިޔާނާ ހާސްވެފައި ޝަލީންގެ މޫނަށް ބަލާލިއެވެ. ޝަލީންގެ ރަތްވެފައިވާ ކަރުނަވީ ލޮލާއި އެކޯތާފަތުގައި ފިރުކެމުންދިޔަ ކަރުނަތިކިތައް ފެނި އިޔާނާގެ މައިލަގޮނޑިއަށް ކެތްނުވިއިރު ޝަލީންއާއި އެއްހަމަޔަކަށް ތިރިވަމުން އެ މޫނުގައި ދެއަތުން ހިފަހައްޓާލިއެވެ. އިޝާރު އެހާ ރުޅިދުރުވީ ޝަލީން ކޮންކަމެއް ކޮންގެން ބާވައެވެ؟ އިޔާނާ ސުވާލުއުފެދިފައިވާ ނަޒަރަކުން އިޝާރުގެ ރުޅިވެރިމޫނަށް ބަލާލިއެވެ. އެއާއިއެކު މާޒީވި ދުވަހެއްގެ ހަނދާންތައް އައިސް ސިކުނޑީގައި ޖެހިގަތުމާއިއެކު އިޔާނާގެ ހަށިގަނޑު ސީދާވެގެންދިޔައިރު ފަހަތަށް ފިޔަވަޅެއް އަޅާލެވުނެވެ. އެއާއިއެކު ސިހިފައި ހުރި ގޮތަކަށް އިޝާރުގެ މޫނަށް ބަލާލިއެވެ. އެދުވަހު އިޝާރުގެ މޫނުން ފެނިލި އިންތިހާ ދަރަޖައިގެ ރުޅިވެރިކަމާއި މިއަދު ފެންނަ ރުޅިވެެރިކަން ތަފާތެއް ނެތެވެ. އިޔާނާގެ އަނގަމަތީ އަތްއެޅިގެންދިޔައިރު ދެފަރާތަކަށް ބޯހޫރައިގަތެވެ.\nއިޝާރު މިހާ ގަދަޔަށް ރުޅިދުރުވީ ޝަޔަމްއާއި އިޒާގެ ގުޅުން ފަޅާއެރިދުވަހުއެވެ. މިއަދުވެސް މާޒީ ތަކުރާރުވަނީކަމުގެ ޝައްކު ހިތުތެރޭގައި ހިނގައިގަތްއިރު އިޔާނާގެ ހަށިގަނޑު ރޫރޫއަޅައިގަތެވެ. ހިތާހިތުން އޭނާއަށް ހީވާހިވުން ދޮގަކަށްވުން އެދި ދުއާކޮށްލެވުނެވެ.\n“އަހަރެމެންނަށް ދެއްވީ އެންމެ އަންހެންދަރިއެއް… ބުނިހާކަމެއް ކޮށްދީގެން ނުލާހިކު ލޯބިން އެދަރިފުޅު ބަލާބޮޑުކުރީ މިދުވަސްދެކޭކަށް ނޫން… ބޮޑުވެގެން އަހަރެމެންގެ މޫނަށް ފައިން އަރާނެކަމަށް އުއްމީދުކޮށްގެނެއް ނޫން….” އިޝާރުގެ ޖުމްލަތަކާއިއެކު ޝަލީން ކަރުނުން ފުރެމުންދިޔަ ލޮލުން އިޝާރުއަށް ބަލާލިއިރު އިޔާނާއަށް އިޝާރުގެ ނަމުން ގޮވާލެވުނެވެ.\n“އިޔާނާ އަހާބަލަ ޝަލީން ގާތު ރޭގަނޑު ހަތަރުދަމު އުޅެނީ ކޮންތާކުތޯ….” އިޝާރު އިޔާނާގެ މޫނަށް ބަލާލީ ހިތްހަމަޖެހިނުލައްވާފައި ހުރެއެވެ.\n“ޝަލީ އުޅެނީ ރައްޓެހިން…” އިޔާނާގެ ޖުމްލައާއިއެކު އިޝާރު ބަލާލެއްވިގޮތުން އިޔާނާ ހަމަހިމޭންވިއެވެ.\n“އޭނަ ބުނާހާ އެއްޗެއް ޤަބޫލްކޮށްގެން އިޔާނާ ހުންނާތި… ތިބުނާ ރައްޓެހިންނަކީ މިޙުރާންގެ ދަރި މަޔާންތަ؟ އެ ފިރިހެނާ ގޮވައިގެން މުޅި މާލެ ކުޑަކުރާއިރު އަހަންނާއިމެދުވެސް ވިސްނާނުލިއޭ…” އިޝާރުގެ އަޑުގައި އެކުލެވިގެންދިޔަ ރުޅިވެރިކަމާއިއެކު އަތްމުށްކަވާލެއްވިއެވެ. އެޖުމްލައާއިއެކު އިޔާނާގެ ނަޒަރު ޝަލީންގެ މޫނަށް ހުއްޓުނުއިރު ދެފަރާތަކަށް ބޯހޫރާލެވުނީ އެވާހަކަތައް ޤަބޫލުކުރަން ބޭނުންނުވެފައި ހުރެއެވެ.\n“އަހަރެންގެ ޝަލީއަކީ ތިފަދަގޮތަކަށް އުޅޭނެކުއްޖެއް ނޫން… އިޝާރު ނުރުހޭކަމެއް ޝަލީ ނުކުރާނެ… އިޝާރުއަކީ ތިހީވެލެއްވީ ގޯސްކޮށް…” އިޔާނާ އިރުކޮޅެއްވަންދެން ހިމޭނުން ހުރުމަށްފަހު ޝަލީން ދިފާއުކުރުމާއިއެކު އިޝާރު ދަތްތަކަށް ބާރުކޮށްލައްވައިގެން ހުރެ އިޔާނާއަށް ބަލާލެއްވީ ރުޅިވެރިކަމުގެ ނަޒަރަކުންނެވެ.\n“ކޮންމެކަމެއްގައި ހަތިޔާރަކަށްވެގެން ދަރިން ދިފާއުކުރަން އިޔާނާ ހުންނާތި… އިޔާނާ އަހާބަލަ ޝަލީންގާތު މަޔާންއާއި އޮތީ ކޮން ގުޅުމެއްތޯ؟ ދެމީހުން އުޅޭގޮތުން ކިޔައިދޭނެ އިތުރު އެއްޗެއް ނުވެސް ނެތް…” އިޝާރުގެ ހިތްހަމަނުޖެހުމުގެ ނަޒަރު ޝަލީންގެ މޫނަށް ދަތުރުކުރިއެވެ. އޭރު ޝަލީން އިނީ މާބްލްމަތީ ޖެހުނުގޮތަކަށް ހަރަކާތެއްވެސް ނުކޮށް ހިމޭންވެފައެވެ.\n“ޝަލީ ދަރިފުޅާ ބުނޭ އެއީ ދޮގެކޭ… ބުނޭ ބައްޕައަށް ކުށްހީއެއްވެލެއްވީއޭ…” އިޔާނާ އިރުކޮޅެއްވަންދެން އިޝާރުގެ މޫނަށް ބަލަހައްޓައިގެން ހުރުމަށްފަހު ޝަލީންއާއި އެއްހަމަޔަކަށް ތިރިވަމުން ޝަލީންގެ ކޮނޑުގައި ހިފާ ތަޅުވައިގަތެވެ. އޭރު އެ މޫނުމަތިން ފާޅުވަމުންދިޔަ ކުލަވަރުތަކުން އެކަން ދޮގަކަށްވާން އެދޭވަރުވީ ހާމައަށެވެ.\nއިޔާނާގެ މޫނަށް ބަލާލަމުން ޝަލީން ލޯމަރާލިއިރު އެސްފިޔަތަށް ފޫދުއްވާލާފައި ކަރުނަތިކިތައް ކޯތާފަތްމައްޗަށް ފައިބައިގަތެވެ. ތުންފަތުގައި ދަތްއަޅާލަމުން ލޯފިއްތާލެވުނީ ތެދަށް ބުނެފިނަމަ ކަންތައް ވެދާނެގޮތް ހިތަށް އަރާފައެވެ. އެކަމަކު ޝަލީން ދޮގުހަދާކަށް ބޭނުމެއްނޫނެވެ.\nއެވަގުތު އިޔާނާ ޝަލީންގެ މޫނަށް ބަލާލިއިރު ޝަލީންގެ މިހިމޭންކަމަކީ ޖަވާބަކަށް ނުވުމަށްއެދި ދުއާކުރެވުނެވެ.\n“ހޫމް… މަންމާ… އަޅުގަނޑު މަޔާންދެކެ ލޯބިވޭ… ބޭނުން މެރީކުރަން…” ޝަލީން ހަށިގަނޑަށް ބާރުކޮށްލަމުން ބުނެލުމާއިއެކު އިޔާނާ ޝަލީންގެ މޫނަށް ބަލާލީ ސިހިފައިކަހަލަގޮތަކަށެވެ. އެއާއިއެކު އިޝާރު ޝަލީންގެ އަތުގައި ހިފާ ތެދުކޮށްލިގޮތަށް ޝަލީންގެ ކަންކަށިމައްޗަށް އެތިފަހަރެއް ވީއްލާލެއްވިއެވެ. އިޔާނާ އިޝާރުގެ ނަމުން ގޮވާލަމުން އެދެމެދަށް ވަދެގަތުމާއިއެކު އިޝާރު އިޔާނާގެ އަތުގައި ހިފައި ދުރަށް ހޫރާލެއްވިއެވެ.\nމިވީހާތަނަށްވެސް އިޝާރުއަކީ ދަރިންދެކެ ލޯބިވާ ބަފައެކެވެ. ދެކުދިންދެކެ އިޝާރު އިންތިހާއަށް ލޯބިވެލައްވާއިރު އަންހެންދަރިފުޅު ޝަލީންއަކީ އިޝާރުގެ ލޮލުގެ ކޮއެވެ. މިވީހާތަނަށްވެސް އިޝާރު ޝަލީންއަށް ލޯބިން ނޫނީ ގޮވާލައްވާފައިވެސް ނުވެއެވެ. ޝަލީންއަށް ތަދުވާފަދަ ގޮތަކަށް އިޝާރު އެ ދަރިފުޅުގެ ހަށިގަނޑުގައި އަތްޖައްސާލައްވާފައިވެސް ނުވެއެވެ. އެކަމަކު މިއަދު އިޝާރުގެ ކެތްތެރިކަން ކޮޅުންލީއެވެ. ހުރިހަމައެކަނި އަންހެންދަރިފުޅު އޭނަގެ އެންމެ ބޮޑު ދުޝްމިންގެ ދަރިފުޅާއި ގުޅުމަކީ އިޝާރުއަށް ބަލައިގަނެވޭވަރުގެ ކަމަކަށްނުވީއެވެ. އޭނަ މިހުރާންގެ އާއިލާއަށް ކުރާ ނަފްރަތާއިއެކު އެއާއިލާއާއި ލޭގެ ގުޅުމެއްއޮތްފަރާތަކާވެސް ދަރިއަކު ގުޅޭކަށް ދުވަހަކު އެއްބަހެއް ނުވާނެއެވެ.\nޝަލީންގެ ލޮލަށް ކަރުނަތައް ގިނަވިއިރު ބައްޕައާއި ދިމާލަށް ބަލާލެވުނީ ކަރުނަވީ ނަޒަރަކުންނެވެ. ބައްޕަ މިވީހާތަނަށްވެސް އޭނައަށް އަތްއިސްކުރެއްވި ހަނދާނެއް ޝަލީން ނުވެއެވެ. ބައްޕަގެ ރުޅިވެރިކަން ފެނި ޝަލީންގެ ހިތް ރޫރޫއަޅާގަތްއިރު އެ ރީތި ދެލޮލުން ބަންޑުންވަމުން އައި ކަރުނަތަކާއިއެކު އިޝާރުގެ މޫނަށް ބަލާލިއެވެ. އޭރު އިޔާނާ އެއްފަރާތެއްގައި ދެބަފައިންގެ ހަރަކާތްތަކަށް ދެކެންހުރީ ކަރުނަވީ ލޮލަކުންނެވެ.\n“ބައްޕާ… ބައްޕަގެ ރުހުމާއިއެކު ނޫނީ އަޅުގަނޑު މަޔާންއާއި ގުޅޭކަށް ބޭނުމެއް ނޫން… ބައްޕާ… އަޅުގަނޑު އާދޭސްކުރަން އަޅުގަނޑުގެ އުފަލަށްޓަކައިވެސް މިކަމާއި ރުހެދީ…” އިޝާރުގެ ހިމޭންކަމުން ޝަލީންގެ ހިތުގައި ބިރުވެރިކަމެއް ހިނގައިގަތްއިރު އިޝާރުގެ އަތުގައި ހިފަހައްޓާލަމުން އާދޭސްކުރިއެވެ. މަޔާންއަކީ އޭނަގެ އުފަލަށްވާއިރު ބައްޕަކުރިމަތީ އާދޭސްކުރަންވެސް ޝަލީން ހުރޫީ ތައްޔާރަށެވެ.\nއިޝާރުގެ ދަތްތަކަށް ބާރުކޮށްލެއްވިއިރު ޝަލީންގެ އަތުތެރޭގައިވާ އޭނާގެ އަތްތިލަ ވަކިކޮށްލެއްވިއެވެ. އެއާއިއެކު ނުރުހިފައިހުރެ ޝަލީންގެ ކޮނޑުގައި އަތްއަޅާ ދުރުކޮށްލެއްވިއެވެ.\n“އަހަރެން ދުވަހަކު ތިކަމާ ޤަބޫލެއްނުވާނަން… ޝަލީންގެ ކައިވެނިކުރެވޭނީ އަހަރެން ބޭނުންވާ ފަރާތަކާ..” އިޝާރުގެ ހަރުކަށި ޖުމްލައާއިއެކު ޝަލީންއަށް ބަލާލެވުނީ ސިހިފައިކަހަލަގޮތަކަށެވެ. ސިކުންތުކޮޅެއްގެ ތެރޭ ލޮލަށް ގިނަވި ކަރުނަތަކާއިއެކު ޝަލީން ދެފަރާތަކަށް ބޯހޫރައިގަތެވެ.\n“ބައްޕާ…” ޝަލީންގެ އަޑު ކުރެހިގެންދިޔައެވެ.\n“ބުނަން… އަހަރެން އިތުރަށް ރުޅިގަދަކުރަން ދެބަސްވާން އުޅޭނެކަމެއްނެތް… ޝަލީންގެ ކައިވެނިކުރެވޭނޭ ފަރާތް އަހަރެންވާނީ މާކުރިންވެސް ކަނޑަައަޅާފައި… އަހަރެން ބޭނުންވާގޮތަށް މިކަން ނިމިގެންދާނީ… ދެކޮޅުހަދަން ބޭނުންނަމަ އަހަރެންގެ ކުރިމަތިން އުމުރަށް ދުރަށްދޭ…” އިޝާރުގެ ހަރުކަށި ޖުމްލައާއިއެކު ޝަލީން އިސްްއުފުލާބަލާލިއިރު ލޮލަށް ކަރުނަތައް ބޮޑިވެގަތީ އެ ޖުމްލަތަކުން ހިތަށްކުރި އަސަރެއްގެ ބޮޑުކަމުންނެވެ. އިޔާނާއަށްވެސް ބަލަހައްޓައިގެން ހުރެވުނީ އިޝާރުގެ ދުލުން އެބަސްތައް އިވުނުކަން ގަބޫލުނުކުރެވިފައި ހުރިކަހަލަ ގޮތަކަށެވެ. އިޝާރު ކިތަންމެ ރުޅިދުރުވިޔަސް އެފަދަ އިހާނެތި ޖުމްލައެއް ބުނުއްވަފާނެކަމަކަށް އިޔާނާ ހިޔެއްނުކުރެއެވެ.\nއިޔާނާ އެއްޗެކޭ ބުނަން އުޅުމާއިއެކު އިޝާރު އަޅާލުމެއްނެތި ބާރު ހިންގެވުމެއްގައި ސިޑިން އަރައިގެން ގޮސް ނިވައިވިއެވެ. އެއާއިއެކު އިޔާނާ ބުދެއް ފަދައިން ހުއްޓުންއަރާފައިވާ ޝަލީންއާއި ދިމާލަށް ފިޔަވަޅެއްއަޅާލިއެވެ. އެވަގުތު ސިޑިއާއި ދިމާލުން ބިއްލޫރި އެއްޗެހިތަކެއް ބިމަށް ފައިބައިގަތްއަޑާއިއެކު ބިއްލޫރިތަކެއް ކުދިކުދިވެގެންދިޔަ ބާރު އަޑުފަށްގަނޑާއިއެކު އިޔާނާ ޝަލީންއަށް ބަލާލަމުން ސިޑިއާއި ދިމާލަށް ދުއްވައިގަތެވެ.\nހަލުވި ފިޔަވަޅުތަކެއްގައި ޝަލީންގެ ކޮޓަރިއާއި އަރާހަމަވި އިޔާނާގެ ދެލޯބޮޑުވެގެންދިޔައިރު ފަހަތަށް ފިޔަވަޅެއްއަޅާލެވުނެވެ. މާބްލްމަތީ ޖެހުނުގޮތަށް ފުޑުފުޑުވެފައިވާ ޝަލީންގެ ލެޕްޓޮފާއި އައިޕެޑްގެ އެތިކޮޅުތަކާއި ބިއްލޫރިކޮޅުތައް ދުރުދުރަށް ދާންދެން މާބްލްމަތީ ވިހުރިފައިވާތަންފެނި އިޔާނާގެ ހައިރާންކަމުގެ ނަޒަރު އިޝާރުގެ މޫނަށް ހުއްޓުނެވެ. އޭރު އިޝާރު ހުންނެވީ ޝަލީންގެ ކޮޓަރީގެ ދޮރުމަތީގައެވެ.\n“ޙަބަރުދާރު… މީގެ ފަހުން އެ ފިރިހެނާއާއި އަނގައިން ބުނެލިޔަސް އަހަރެން ހަނދާންނައްތާލަން ތިއީ އަހަރެންގެ ދަރިއެއްކަން…” އިޝާރުގެ ނަޒަރު ސިޑިންއަރައިގެން އައި ޝަލީންއަށް ހުއްުޓުނުއިރު ރުޅިވެރިގޮތަކަށް ބުނެލެއްވިއެވެ. އެއާއިއެކު ޝަލީންގެ އަތުތެރޭ އޮތް ފޯނު ދަމައިގެންފައި ބިމަށް ޖަހާލުމާއިއެކު ފޯނު ކުދިކުދިވެގެންދިޔަ އަޑުން މާހައުލުގެ ހިމޭންކަން ނަގާލިއެވެ.\n“ދެން މިގެއިން ބޭރަށް ފިޔަވަޅެއް އަޅާލަބަލަ.. މިހިސާބުން ވަޒީފާއަށް ދިޔުންވެސް ނިމުނީ… އަހަރެން ދައްކާ މީހަކާއި ކައިވެނިކުރަން ތައްޔާރުވޭ… ދެކޮޅަށް އެންމެ ބަހެއް ބުނެލިޔަސް ހަދާނެގޮތް އިނގޭނެ އަހަންނަށް…” އިޝާރު އެދިޔަގޮތަށްގޮސް ޝަލީންގެ އަތުގައި ހިފައިގަތްއިރު އިޔާނާ ދުރުކުރަން މަސައްކަތްކުރިއެވެ.\n“އިޝާރު… ހެޔޮނުވާނެ ދޫކޮށްބަލަ… އަތްއިސްކުރުމަކީ ހައްލެއްނޫނޭ… އެއީ ބޮޑުވެފައިހުރި އަންހެންދަރިއެކޭ…” އިޔާނާ އިޝާރުގެ ހަކަތައިގެ އަތުގައި ހިފަހައްޓައިގެން ހުރެފައި ރޮއެގަތެވެ.\nއިޝާރު ޝަލީންގެ އަތުންދޫކޮށްލެވިއިރު ޝަލީން އެއްއަތުގައި ހިފަހައްޓައިގެން ހުރެ އެއްޗެކޭ ބުނަން އުޅުނެވެ. އެކަމަކު ތުންފިއްތާލައިގެން ހުރެ ބޮޑެތި ކަރުނަތަކުން ލޯބަރާވިއިރު ކޮޓަރިއާއިދިމާލަށް ދުއްވައިގަތެވެ. ޝަލީން ކޮޓަރިއަށްވަދެ ބާރަށް ދޮރުޖަހާލިއަޑު ލިވިންރޫމްގެ ހިމޭންކަން ނަގާލިއިރު މަޑު ގިސްލުމެއްގެ އަޑު ދޮރުން ބޭރުވިއެވެ.\nއެއަޑުއިވިފައި އިޔާނާގެ ހިތަށް އަސަރުކުރިއިރު އިޝާރުއާއި ދިމާލަށް ބަލާލެވުނީ ޝަކުވާގެ ނަޒަރަކުންނެވެ. އެއާއިއެކު އިޔާނާ ޝަލީންގެ ކޮޓަރިއާއި ދިމާލަށް ހިނގައިގަތްއިރު ހުއްޓެން މަޖުބޫރުވީ އިޝާރުގެ އަޑުއިވިފައެވެ.\n“އޭނަ ރޯލާހާ ފަހަރަކު ލޮއްސަން ދާކަށް އިޔާނާއަކަށް ނުޖެހޭނެ… އިޔާނާ ކަންތައްކުރާގޮތުން މިހުރިހާކަމެއްވަނީ…” އިޝާރު ހިތްހަމަނުޖެހިފައިހުރެ އިއްވާލަމުން ދުރަށް ހިނގައިގަތެވެ. އެހެން ފަހަރުތަކުގައި ޝަލީން ރޯލުމާއިއެކު އިޝާރު ހަތިޔާރު ބެހެއްޓެއްވިނަމަވެސް މިފަހަރު އިޝާރު ހުރީ ގޮތްދޫކުރާފަދަ ގޮތަކަށް ނޫންކަން އެކަމުންވެސް ހާމަވިއެވެ.\nއިޝާރު ގޮސް ނިވާވަންދެން އިޔާނާއަށް ބަލަހައްޓައިގެން ހުރެވުނީ ޝަކުވާއިން ފުރިގެންވީ ނަޒަރަކުންނެވެ. އެ ޖުމްލަތަކުން އިޝާރު ދެވަނަފަހަރަށް މާޒީ ހަނދާންކޮށްދީފިއެވެ. އެއީ މީގެ ހަތަރު އަހަރު ކުރިންވެސް އިޝާރު އޭނައާއި ދިމާލަށް ބުނެލި ބަސްތަކެވެ. ވެދިޔަކަންތަކުގައި އިޝާރު އަދިވެސް އިޔާނާ ކުށްވެރިކުރާކަން އެކަމުން ހާމަވިިއިރު އިޔާނާގެ ހިތަށް ނޭނގޭފަދަ ވޭނެއް ލިބުނެވެ. އޭނަ ޝަލީންގެ ހުރިހާ ފިޔަވަޅަކަށް ފަރުވާތެރިވެގެން ހުރިއިރުވެސް ދެވަނަ ފަހަރަށް މާޒީ ތަކުރާރުވެގެންދިޔައީއެވެ. ދެވަނަ ފަހަރަށްވެސް އޭނަ ފެއިލްވީއެވެ.\nއިޔާނާ ލޮލަށް ކަރުނަތައް ގިނަވެގަތްއިރު ޝަލީންގެ ކޮޓަރިއާއި ދިމާލަށް ބަލާލިއެވެ. ދަރިފުޅުގެ ވޭނީ ރުއިމުން އިޔާނާގެ އެތެރެހަށި ވިރިގެންފޭބިފަދަ އިހުސާސެއްވީއިރު އެކަރުނަތައް ފުހެލަދޭން ބޭނުންވިނަމަވެެސް އިޝާރުގެ ހަރުކަށި ޖުމްލަތައް ސިކުނޑީގައި ގުގުމާލިގޮތުން ކުރިއަށް އެންމެ ފިޔަވަޅެއް އަޅާލާނޭހާ ހިތްވަރެއްވެސް ނުކުރެވުނެވެ.\nމެންދަމުގެ ވަގުތުތައް ފެށިގެންދިޔައިރު ވެހެންފެށި ބޯވާރެއިން މާހައުލުގެ ހިމޭންކަން މުގުރާލިއެވެ. ބޮޑެތި ވާރޭގެ ތިކިތައް އޮއްގާތަކެއްފަދައިން ފުރާޅުގައި ތަޅައިގަންނައިރު ޖަހާލާ ބާރު ގުގުރީގެ އަޑުން ހިތްތައް ވިރިގެންދާހާވެއެވެ. ދޭތެރެއިން އަރައިގެންދާ ވިދުވަރުގެ އަލިން ރޭގަނޑުގެ އަނދިރިކަން ދުވާލަށް ހަދާލައެވެ. ބެލްކަނީގައި އަތްއަޅުވާލައިގެން ދުރަށް ނަޒަރު ހުއްޓާލައިގެން ހައިޒަލް ހުރިއިރު އެ ލޮލުގައި ނިދީގެ ކަންފުޅެއްވެސް ނުވެއެވެ.\nއިރުކޮޅެއްވަންދެން ވާރޭގެ ތިކިތަކުގެ ފިނިކަން އިހުސާސްކުރަން ހުރުމަށްފަހު ހައިޒަލް ފޯނު ނަގާ ނައިނާގެ ނަންބަރަށް ގުޅާލިއެވެ. ދެތިންފަހަރު ފޯން ރިންގްވި ފަހުން ނައިނާ ފޯނު ނެގިއެވެ.\n“ހެލޯ…” ނައިނާގެ އަޑުގައިވީ ނިދީގެ އަސަރާއިއެކު ދެންމެ ނިދިން ހޭލިހެން ހީވިއެވެ.\n“ނައިނާ…” ހައިޒަލްގެ އަޑު ކަންފަތުގައި ޖެހުމާއިއެކު ނައިނާގެ ލޮލުގައިވީ ނިދި ފިލާގެންދާކަށް ސިކުންތެއްވެސް ނުނެގިއެވެ.\n“ސޮރީ ނިދާފައި އޮއްވާ އުނދަގޫކުރެވުނީމަ…” ހައިޒަލް ބެލްކަނީގެ ރެއިލިންގައި ފަހަތުން ދެއަތް ވިއްދާލަމުން ހަށިގަނޑު ދޫކޮށްލިއެވެ.\n“އިޓްސް އޯކޭއޭ… ހައި ޓެލްމީ.. މިރޭވެސް ހުވަފެން ފެނުނީތަ؟” ނައިނާ ހެޑްބޯރޑަށް ލެގިލައިގެން އިންއިރު އެ ލޮލުން ހާސްކަން ފެނިލިއެވެ.\n“ނޫން… ނައިނާގެ އަޑު އަހާލާ ހިތްވީ ހަމަ… މިރޭ ވެހެމުން މިދާ ވާރޭ އަހަންނަށް ހަނދާންކޮށްދެނީ ކޮންދުވަހެއްކަން އިނގޭތަ؟” ނައިނާގެ އަޑުގައިވީ ކަންބޮޑުވުމުގެ އަސަރުން އޭނައާއިމެދު ވިސްނާވަރު އިނގި ތުންފަތްމައްޗަށް ހިނިތުންވުމެއްވެރިވިއިރު ފަޒާގައި ނަށަމުންދިޔަ ވާރޭ ތިކިތަކަށް ނަޒަރު ހުއްޓައިލައިގެން ހުރެ ހައިޒަލް ވާހަކަދެއްކީ ހުވަފެނީ ގޮތަކަށެވެ. އެއަޑުގައިވީ އަސަރަކުން ނައިނާގެ ދޮން މޫނަށް ޖަންބުކުލަ ފާއްދާލިއެވެ.\n“ނައިނާ…. ވާރޭތެރޭ ނައިނާ ތެމިލައިގެން ހުރި މަންޒަރު… ވާރޭ ވެހޭ ކޮންމެ ވަގުތަކު އެ ވަގުތުކޮޅު ހަނދާންވާނެ…” ހައިޒަލްގެ ސިކުނޑީގެ ނައިނާގެ އެންމެ ފުރިހަމަ ތަސްވީރު ކުރެހިގެންދިޔައިރު ތުންފަތްމަތީ ދުވެލީ އެންމެ ރީތި ހިނިތުންވުމެވެ.\n“ހެހެހެ… ވާރެއާއި ހައިއާއި ގުޅުމެއް އޮންނަނީ ކަންނޭނގެ… އެންމެ ފުރަތަމަ ދުވަހުވެސް ދިމާވީ ވާރޭތެރެއިން…” ނައިނާ ރަކިގޮތަކަށް ހީލިއިރު މޫނުގައި އަތްޖައްސާލެވުނީ ހައިޒަލްގެ ޖުމްލަތަކުން މޫނު ރަތްވިވަރު އިހުސާސްކުރެވިފައެވެ.\n“އެދެދުވަހުވެސް އަހަރެންގެ ހިތަށް ގޮތެއް ހަދާލުމުގައި ނައިނާ ކާމިޔާބުކުރިކަން އިނގޭތަ؟” ހައިޒަލްގެ ޖުމްލައިން ނައިނާގެ ހިތަށް ލިބުނު އުފާ ބަޔާންކޮށްދޭކަށްވެސް ނޭނގުނެވެ. ލުއިލުއިގޮތަކަށް ނައިނާ ހީލިއިރު ހައިޒަލްގެ ހިތަށް ފިނިކަމެއް ލިބުނެވެ.\nނައިނާގެ ތިހީލުން އަޑުއިވުމުން ދެކިލަން ބޭނުންވާވަރެއް ބުނެދޭކަށް ނޭނގެ… އަހަރެންގެ ނިދި އެއަންހެންކުއްޖަކަށްޓަކައި ގުރުބާންކުރި ހަމައެކަނި އަންހެންކުއްޖާއަށް ނައިނާ ވާނެ…” ހައިޒަލްގެ އަޑުގައި މިރޭ ވަނީ ތަފާތު އަސަރެކެވެ. ހައިޒަލް ދުވަހަކުވެސް މިހާ ލޯބިން އިސްގީކޮށް ނައިނާއާއި ވާހަކަދައްކާފައިނުވެއެވެ.\n“ހައި… މިރޭ ހާދަ ޑިފަރެންޓް…” ނައިނާގެ ދުލުން އެބަސްތައް ބޭރުވީ ނޭނގިހުއްޓައެވެ.\n“އަހަރެން މުޅިން ބަދަލުކޮށްލި އަންހެންކުއްޖަކީ ތިއީއެއްނު….” އެޖުމްލައާއިއެކު ހައިޒަލްގެ ލުއިލުއި ހީލުން ނައިނާގެ ހިތަށް ފިނިކަންގެނެސްދިނެވެ.\nއެތައްއިރެއްވަންދެން ދެލޯބިވެރިން ފޯނުގައި ތިބިއިރު ހައިޒަލްގެ ތުންފަތްމަތީވަނީ އެންމެ ރީތި ހިނިތުންވުމެކެވެ. ނައިނާގެ ވާހަކަތަކުން ދޭތެރެއަކުން އެމޫނުމައްޗަށް ވެރިވެގެންދާ ހިނިތުންވުން އެ މޫނުމަތިން ފެންނަމުންދިޔަ އުފާވެރިކަން ދެގުނަކޮށްލަދެއެވެ. ވެހެމުންދިޔަ ވާރޭގެ ތިކިތައް ބޮސްދޭން މޫނު ދިއްކޮށްލައިގެން ހުރިއިރު މަރާލެވިފައިވާ ލޮލުގައި ކުރިމަތީ ހައިޒަލް ކުރުހަމުންދިޔައީ ނައިނާގެ އެންމެ ރީތި ތަސްވީރެވެ.\nމަޑުމަޑުން ނައިނާގެ ލޮލަށް ނިދީގެ ބާރުގަދަކުރަންފެށިއިރު ނިދިން ބަރުވެފައިވާ އަޑަކުން އައި ލަވް ޔޫ އޭ ބުނެލިއެވެ. އެއާއިއެކު ހައިޒަލްގެ ހިތަށް ލިބުނު އުފަލަކުން ހިނދުކޮޅަކަށް ލޯމެރިގެންދިޔައެވެ. ނައިނާގެ ދުލުން އެބަސްތައް އަޑުއިވޭ ކޮންމެފަހަރަކު ހައިޒަލްގެ ހިތް ގަނޑުފެނުން ތެތްމާލެވޭފަދައެވެ. ދުނިޔޭގެ ހުރިހާ އުފަލެއް މިލްކުވީކަމުގެ އިހުސާސް ހިނދުކޮޅަކަށްނަމަވެސް ކުރެވިގެންދެއެވެ.\n“އަހަރެންވެސް ލޯބިވޭ އަހަރެންގެ ފުރާނަޔާ… މައި ނައިނާ….” ފުންވަމުން އައި ނައިނާގެ އަޑުއަހަންހުރެފައި ހައިޒަލް ލޯބިން ފުރިގެންވީފަދަގޮތަކަށް ކިޔާލިއެވެ. އެއާއިއެކު މަރާލެވުނު އެސްފިޔަތަކުގެ ތެރޭ ނައިނާގެ ސޫރަ ކުރެހިގެންދިޔައިރު ތުންފަތްމަތީވީ ހިނިތުންވުން އިތުރަށް ފުންވެގެންދިޔައެވެ.\nއިރުއޮއްސިވަގުތުތައް ފާއިތުވަމުންގޮސް މަޑުމަޑުން ކޮޓަރީގައިވާ އަލިކަން ފަނޑުވެ އަނދިރިކަމަށް ގެނބިގެންދިޔައެވެ. ބެލްކަނީގެ ދޮރުގެ ފަރުދާތައް ކަހާލެވިފައިވާއިރު ބިއްލޫރިގަނޑުން ފުރޭނިގެން ކޮޓަރިއަށް ވެރިވެފައިވާ ފަޑުއަލިން ކޮޓަރިތެރެއަށް ވެރިވެފައިވާ ކަނު އަނދިރިކަމަށް އަލިކަމެއް ގެނެސްދިނެވެ. ކޮޓަރިތެރޭގައި ރަސްކަންކުރަމުންދިޔަ އަނދިރިކަމަށް ނިމުމެއް ގެންނާކަށްވެސް ޝަލީން ބޭނުމެއްނުވިއެވެ. ބާލީހުން މޫނު ފޮރުވައިލައިގެން ބަންޑުން އޮތްއިރު ބާލީސްމައްޗަށް ފެތުރިފައިވާ އިސްތަށިތަކުން މޫނު ފޮރުވާލައިފައިވެއެވެ. ރަތްކުލައިގެ ފަށުވީގެ މަޑު ބާލީސްކޮޅު ތެމިފައިވަނީ ޝަލީންގެ ވޭނީ ކަރުނަތަކުންނެވެ.\nއިރުއޮއްސުނުފަހުން އިޔާނާ އެކޮޓަރިއަށްވަދެލިއިރު ޝަލީންގެ މަޑުގިސްލުމެއްގެ އަޑުއިވިފައި އިޔާނާގެ މެޔަށް ބާރުވެގެން އައިފަދަ އިހުސާސްއެއްކުރެވުނެވެ. ކޮޓަރިތެރެއަށްވެރިވެފައިވާ އަނދިރިކަމަށް ނިމުމެއް ގެނައުމަށްފަހު އިޔާނާ މަޑު ފިޔަވަޅުތަކެއްގައި ޝަލީންގެ އެނދާއި ދިމާލަށް ހިނގައިގަތެވެ.\n“ދަރިފުޅާ… ޝަލީ…” އިޔާނާ އެނދުގެ އެއްފަރާތެއްގައި އިށީދެލަމުން ޝަލީންގެ އިސްތަށިގަނޑުގައި ފިރުމާލިއެވެ.\n“ދަރިފުޅު މަންމައާއި ވާހަކަދައްކަބަލަ…” އިޔާނާ ހުއްޓުމެއްނެތި ޝަލީންގެ އިސްތަށިގަނޑުގައި ފިރުމަމުންދިޔައިރު ޝަލީންގެ ރުއިމުގެ އަޑު ބާރުވިއެވެ. ބާލީހަށް މޫނުހަރާލައިގެން އޮވެ ރޮމުންދިޔައިރު އެހަށިގަނޑަށް އަންނަމުންދިޔަ ތުރުތުރުލުންތައް ފެނި އިޔާނާގެ ލޮލަށްވެސް ކަރުނަތައް ގިނަވެގަތެވެ.\nއިޔާނާގެ ލޮލަށް ގިނަވެގަތް ކަރުނަތައް ކޯތާފަތްމައްޗަށް ފޭބުމުގެ ކުރިން ފުހެލިއިރު ނަޒަރު ދަތުރުކުރީ ސައިޑްޓޭބަލްމަތީ ހުރި ތަބަަކަށެވެ. ތަނބަކުގައި މަތި ޖަހާލެވިފައިވާ ތަށިތަކުގެ މަތިވެސް ޝަލީން ހިއްލާލައިފައިނުވާއިރު ޝަލީން ކާއެއްޗެހީގައި އަތްލުމެއްވެސް ނެތި ބަހައްޓާފައިހުރީކަން އިޔާނާއަށް ނަގައިގަނެވުނެވެ.\n“ނުކައި ނުބޮއެ ތިހެން އޮތީމަ ބައްޕަގެ ނިންމުން ބަދަލުވާނެހެން ދަރިފުޅަށް ހީވަނީތަ؟” އިޔާނާގެ އަޑުގައިވީ މާޔޫސްކަމެވެ. ލޯބިވާ ފިރިމީހާއާއި ދަރިފުޅާއި ދެމެދު ފެށިގެން ދިޔަ ފިނި ހަނގުރާމައިން އޭނަގެ ހިތަށް ލިބޭ ރިހުން ބަޔާންކޮށްދިނުމަކީ ފަސޭހަކަމެއް ނޫނެވެ. އިޝާރު ރުޅިވެރިކަމާއިއެކު ގޮތްދޫނުކުރައްވަން ހުރިއިރު ޝަލީންގެ ހިތާމަތައް ދެކެން އިޔާނާގެ ހިތަށް ކެތްވަނީކީނޫނެވެ. މިއަދުގެ ހަތަރުދަން ފާއިތުވެގެންދިޔައިރު ޝަލީންގެ ގޮތްދޫނުކުރުމާއި ކަރުނަތައް ދެކެން އިޝާރު އެ ކޮޓަރިއެއް ނުވެންނެވިއިރު އިޝާރު ހުރީ ގޮތްދޫކުރައްވާފަދަގޮތަކަށް ނޫންކަން އެކަމުންވެސް އަންގައިދީފިއެވެ.\n“ދެބަފައިން ތިހެން ރުޅިހަދައިގެން ތިބިއިރު މަންމަގެ ހިތަށް ކުރާނެ އަސަރާއިމެދު ދަރިފުޅު ވިސްނާލަބަލަ…” އިޔާނާ ވާހަކަދެއްކިއިރު އަޑު ކުރެހިގެންދިޔައެވެ. އެވަގުތު ޝަޔަމްގެ ހަނދާންތައް އާވެފައި އިޔާނާ ޒަހަމްތަކުގެ މަތީގައި ޅިޔައަޅާލެވުނުފަދައެވެ. ލޮލަށް ގިނަވަމުންއައި ކަރުނަތައް އޭގެ މަގާމު ދޫކޮށް ކޯތާފަތްމައްޗަށް ފައިބައިގަތީ ހިތަށް ކެތްނުވެގެންނެއެވެ.\n“އަޅުގަނޑުގެ ހިތަށް ކުރާނެ އަސަރާއިމެދަކު ބައްޕަ އެންމެ ފަހަރަކުވެސް ނުވިސްނަވާ… މަޔާންގެ ކުށަކީ ކޮބައިތަ މަންމާ؟ ޒަމާންވީ ދުޝްމިންކަން ދަމަހައްޓަވަން ބައްޕަ ނިންމަވައިގެންހުންނެވިިރު އެކަމުގެ ސަބަބުން އަޅުގަނޑުގެ ހިތަށް ލިބޭނެ އަނިޔާއާއިމެދު ބައްޕަ ނުވިސްނަވާ….” ޝަލީން ބާލީހުން މޫނުނެގިއިރު ދުޅަވެފައިވާ ލޮލުގައި އެތަށް ހާސް ކަރުނަތިކިތައް ވިދަމުންދިޔައެވެ. ކޯތާފަތްމަތީ ހިކިފައިވާ ކަރުނައިގެ ރޮނގުގެ މަތިން ތާޒާކަމާއިއެކު ކަރުނަތިކިތައް ފިރުކެމުންދިޔައެވެ.\n“ބައްޕަ ބޭނުންވެލައްވާނަމަ އަޅުގަނޑާއި މަޔާން ދުރުވެސްކުރެއްވިދާނެ… އެހެންފަރާތަކާއި އަޅުގަނޑުގެ ކައިވެނިވެސް ކުރެއްވިދާނެ… އެކަމަކު އެކަމުން އަޅުގަނޑުގެ ހިތަށް އަނިޔާ ނޫން އެއްޗެއް ލިބޭނެތަ؟” ލޮލުން ބަންޑުންވާން ތައްޔާރުތަކާއިއެކު ޝަލީން ތުންފަތުގައި ދަތްއަޅާލިއެވެ.\n“ދަރިފުޅު ތިގޮތުގައި ހުރިހާދުވަހަކު މިހަނގުރާމައަކަށް ނިމުމެއްނާންނާނެ… ބައްޕަ އެންމެ ފަހުނޭވާއާއި ހަމަޔަށްވެސް ގޮތުގައި ހިފަހައްޓަވާނެކަން ދަރިފުޅަށް އިނގޭނެ… ދޮންބެއާއިމެދު ކަންތައް ވެގެންދިޔަގޮތް އެންމެ ރަނގަޅަށް އިނގޭނީ ޝަލީއަށް… ގޮތުގައި ހިފަހައްޓައިގެން ދަރިފުޅުގެ ހިތް ހަލާކުވުންނޫންކަމެއް ނުވާނެ… މަންމައަށް މައާފުކުރޭ… ދަރިފުޅުގައި ހައްގުގައި ބައްޕައާއި ދެކޮޅަށް ތެދުވަން މަންމަ ބޭނުން… އެކަމަކު ދެވަނަ ފަހަރަށް މަންމަ ބައްޕައާއި ދެކޮޅަށް ތެދުވެއްޖެނަމަ ކަންތައްވެގެންދާނެގޮތް އަންދާޒާކޮށްލަންވެސް މަންމައަށް ދަތި…” ދަރިފުޅުގެ ހިތާމަތައް ލުއިކޮށްދޭން އިޔާނާއަށް ކުރެވޭނޭކަމެއް ނެތްކަން އިހުސާސްވެފައި އިޔާނާ ހިތުގައި ރިއްސާލީ އިންތިހާއަށެވެ. މާޒީގައި ދަރިފުޅުގެ އުފަލަށްޓަކައި އޭނައަށް ކުރެވުނުކަމެއްނެތްއިރު މިފަަހަރުވެެސް ދުރުގައި ބަލަންހުރުންނޫންގޮތެއް އޭނާއަކަށް ނެތެވެ. މާޒީގައި ދަރިފުޅަށްޓަކައި އިޔާނާ އިޝާރުއާއި ދެކޮޅުވެރިވީއިރު އެދެމެދުގައި ހިނގި ހޫނު ދެބަސްވުން ނިމުނީ އިޝާރުގެ ފަރާތުން އިޔާނާއަށް ނުބައި އިންޒާރެއްލިބިގެންނެވެ. ދެވަނަ ފަހަރަށް އިޝާރުގެ ނިންމުމަކާއި ދެކޮޅަށް އިޔާނާ ތެދުވާދުވަހަކީ އެދެމެދުގައިވާ ގުޅުމަށް ނިމުމަށް އަންނާނޭ ދުވަހަށްވާނޭކަން ޔަގީންވާއިރު އިޝާރުއާއި ދެކޮޅަށް ފިޔަވަޅެއް އަޅާލާނެހާ ހިތްވަރު ދުވަހަކު އޭނާއަކަށް ނުކުރެވޭނެއެވެ.\n“ބައްޕަ ބުނުއްވާގޮތަށް ހަދައިގެން އަޅުގަނޑުގެ ހިތަށްހަމަޖެހުމެއް ލިބިދާނެހެން މަންމައަށް ހީވެލައްވަނީތަ؟ އަޅުގަނޑުގެ ހަޔާތުގެ ބައިވެރިއަކަށް ކޮންމެ ޒުވާނަކަށްވެސް ވެވިދާނެ… އެކަމަކު އަޅުގަނޑުގެ ހިތުގެ މިލްކުވެރިއަކަށް މަޔާން ނޫން ފަރާތަކަށް ވެވިދާނެތަ؟ އަޅުގަނޑުގެ ހިތުން މަޔާންގެ ލޯބި ފުހެލެވިދާނެތަ؟” ޝަލީންހުރީ އެންމެ ފަހުވަގުތާއި ޖެހެންދެންވެސް ގޮތުގައި ހިފަހައްޓަން ނިންމައިގެންނެވެ. ޝަލީން އަމިއްލަ އުފާތައް ދިފާއުކުރުމަށް ވަކާލާތުކުރަމުންދިޔައިރު މަންމަވެސް ހުރީ މިފަހަރު އަމިއްލަ ދަރިފުޅާއި އެއްކޮޅަށް އަރާފާނޭފަދަ ގޮތަކަށްނޫނޭވެ. ދެވަނަ ފަހަރަށް ބައްޕައާއި މަންމަގެ ގުޅުން ނުރައްކަލަށް ހުށަހަޅާވަރަށްވުރެ ރަނގަޅަށް މަންމަ މާޒީއިން އިބްރަތް ހާސިލްކޮށްފިއެވެ. ނަމަވެސް ޝަލީންއަށް މިކަމުގައި މަންމަ ކުށްވެެރިކުރެވޭކަށް ނެތެވެ.\n“ދަރިފުޅާއި ތިކަމާއިމެދު ބުނާނެ އެއްޗެއް މަންމައަށް ނުވިސްނޭ… ދެވަނަފަހަރަށް މާޒީ ތަކުރާރު ވެދާނެއަތީ މަންމަ ކިހާވަރަކަށް ދަރިފުޅަށް ވިސްނައިދިނިން… ހުރިހާކަމެއް ދަރިފުޅުގެ ލޯމައްޗަށް ފެނުމަށްފަހު ދަރިފުޅު ތިފަދަ ފިޔަވަޅެއް ނަގާފާނެކަމަށް މަންމަ ހީވެސްނުކުރަން… ދެއާއިލާގެ ދުޝްމިނުކަން އިނގިހުރެ ޝަލީ ތިކުރިކަމަކުން މިއާއިލާގެ ހަމަޖެހުން ގެއްލިގެންދިޔައީ… ދެވަނަ ފަަހަރަށް މާޒީ ތަކުރާރުވެގެންދާނެއިރު ކުރިއަށްވުރެ ކަންތައް ގޯސްވެގެންދާނެޔޭ މަންމަގެ ހިތް ކަނޑަނޭޅި ބުނޭ… ހަމަނުޖެހުން ހިނގާނީ ހަމައެކަނި ދަރިފުޅާއި ބައްޕައާއިދެމެދަކު ނޫން… ދޮންބެއާއި ބައްޕަގެ ގުޅުންވެސް އިތުރަށް ގޯސްވެގެންދާނެ…” އިޔާނާގެ އަޑުގައި އެކުލެވިގެންވީ ހާސްކަމާއިއެކު ޝަލީން ކުށްވެރިކުރާވަރު އެބަސްތަކުންވެސް ވީހާމައަށެވެ. އިޝާރުއާއި ދެކޮޅަށް ޝަލީން ފެށި ގުޅުމުގެ ނިމުން އަންނާނީ ޝަލީން ހީކުރާވަރަށްވުރެވެސް ހިތިކޮށެވެ. ދެބަފައިން ގުޅުން ދުވަހަކު ގޯސްނުވާވަރަށް ގޯސްވިއިރު އެއާއިލާގައި ރޯވަމުން އަންނަ އަލިފާންގަނޑުގެ ހޫނުކަމުން މިހާރުވެސް އިޔާނާގެ ނަފްސު ފިހެން ފަށައިފިއެވެ. ބޮޑުވަމުން އަންނަ ހުޅުކޮޅުން ޝަލީންގެ އުފާތައް އަނދާއަޅިވެގެންދާނީ އިޝާރުއާއި ޝަލީންގެ ގުޅުން ދުވަހަކު ގޯސްނުވާނެވަރަށް ގޯސްކޮށްފައެވެ. އަނެއްކޮޅުން ޝަޔަމް ހިތުގައި ބައްޕައާއި މެދު އުފެދިފައިވާ ނަފްރަތުކަން އިތުރު ހަރުފަތަކަށް ކުރިޔަށް ޖެހިލާނެއެވެ. މިވޭތުވެގެންދިޔަ ހަތަރު އަހަރު ޝަޔަމް އާއިލާގެ އެއްވެސްކަމަކާއި ފަރުވާލެއްނެތި ދުރުން އުޅުނުނަމަވެސް މިމައްސަަލައިގައި ޝަޔަމް ހިމޭނުން ނުހުންނާނޭކަމަކީ އިޔާނާއަށް ޔަގީންވާކަމެކެވެ.\n“ލޯބިވުމަކީ އަމިއްލަ ބާރުގެ ދަށުގައިވާނޭކަމެއްނަމަ އަޅުގަނޑު ދުވަހަކު މަޔާންދެކެ ލޯބިނުވީސްމުސް… އެކަމަކު މިލޯތްބަކީ އަޅުގަނޑަށް ބާރުފޯރުވޭވަރަށްވުރެ މާބާރުގަދަ އިހުސާސްއެއް… މަންމަ އަޅުގަނޑަށް މައާފުކުރައްވާ… އަޅުގަނޑުގެ ނުކިޔަމަންތެރި ހިތް މަޔާންގެ މައްޗަށް ލެބިގެންދިޔައީ އަޅުގަނޑަށްވެސް ނޭނގި…” އިޔާނާގެ ޖުމްލަތަކުން ޝަލީންގެ ހިތަށްލިބުނު ރިހުން ކަރުނަތިކިތަކެއްގެ ގޮތުގައި ލޮލުން ފައިބައިގެންދިޔައިރު ޝަލީންގެ އިޔާނާގެ ކޮނޑުގައި މޫނު ފޮރުވާލިއެވެ. އެލޮލުގެ ތެރެއިން އޮހިގަތް އަދަދުނުވާހާ ގިނަކަރުނަތަކުން އިޔާނާ ހެދުން ފޯވެގެންދިޔައިރު އިޔާނާ އެއްއަތުން ޝަލީންގެ ބޮލުގައި ހިފަހައްޓާލިއެވެ. ޝަލީން ބޭނުންވަރަކަށް ރުއިމަށް ފުރުސަތުދެމުން އިޔާނާ މަޑުމަޑުން ޝަލީންގެ ބުރަކަށީގައި ފިރުމަންފެށިއިރު އެ ހިތުގައި އަޅަމުންދިޔަ ވޭނަށް ތަސައްލީއެއް ހޯދައިދިނުމަށް ބުނެލާނެ ބަހެއްވެސް ދުލަކަށް ނައެވެ.\nޝަލީންގެ އިހުސާސްތައް އެހާ ފާޅުކަންބޮޑުގޮތެއްގައި އިޔާނާއަށް އިއްވާލި ފުރަތަމަފަހަރަށްވީއިރު ލޮލުން އޮހުނުކޮންމެ ކަރުނަތިއްކަކުން މަޔާންއަށް އެހިތުގައި ދެވިފައިވާ މަގާމް ހާމަވެގެންދިޔައީ އިޔާނާގެ ހިތަށް އެކަމުން ސިހުމެއް ގެނުވައި ހިމޭންވާން މަޖުބޫރުކުރުވާފައެވެ.\nފަލަކުގައި ފިޔަޖަހަމުންދާ އެތަށް ހާސް ތަރިތަކުގެ މައްޗަށް ބަނަ ވިލާތައް ގަދަވެގަތީ ބަސްބުނާހާ ހިނދުކޮޅެއްގެ ތެރޭގައެވެ. ކަޅު ފޭރާމެއްފަދައިންވާ އުޑުމަތި އަޅިކުލައިގެ ވިލާތަކުން ބައްދާލިގޮތުން ދުންފުސްކުލައިގެ ސާލެއް އޮޅާލެވުނުފަދައެވެ. ވިއްސާރައިގެ ކުލަވަރު ދުނިޔެމަތިން ފާޅުވާންފެށިއިރު ހަނދުވެސް ވިލާކޮޅެއްގެ ފަހަތަށްވަދެ ނިވާވީ އެ ރިހިއަލިކަމުން ދުނިޔެ މަހުރޫމްކޮށް އަނދިރިކަމަށް ގަންބާލަމުންނެވެ.\nރޭގަނޑުގެ ފިނިވަގުތު ކެބިންއިންގެ ކުޑަދޮރު ހުޅުވާލައްވައިގެން އަލްހާން ހުންނެވިއިރު ނަޒަރު ހުއްޓިފައިވީ ބްލޫސްގެ އެންޓްރެންސްއިން ފެށިގެން ދުރަށް ދެމިފައިވާ ޑްރައިވްވޭއަށެވެ. ކުޑަދޮރުގދ ދާރާގައި އަތްއަޅުވާލައްވައިގެން ހުންނެވިއިރު ދޭތެރެއަކުން އަތް ފަޅުފިލުވާލައިފައިވާ ގަނޑިއަށް ނަޒަރެއް ދެއްވާގޮތުން ކަމަކަށް އިންތިޒާރުކުރަނީހެން ހީވެއެވެ. އެ މޫނުމަތިން ފެންނަ ޝަހްސިއްޔަތު ވަރުގަދަކަމާއިއެކު ވަރުގަދަ ބުމަގޮށްޖަހާލެވިފައިވާގޮތުން ކަމަކާއިމެދު ހިތްހަމަނުޖެހިފައިހުރިކަން ހާމަވެފައެވެ.\nއެންޓްރެންސް އިން ނިކުތް ހައިޒަލް އަލްހާންގެ ލޮލުގައި އަޅައިގަތްއިރު ކުރައްވަމުންދިޔަ އިންތިޒާރަށް ނިމުމެއްއައިފަދައެވެ. ކުޑަދޮރާއި ގާތަށް އަލްހާން ޖެހިލައްވަމުން ހައިޒަލްގެ ހަރަކާތްތަކަށް ފުރިހަމަ ސަމާލުކަން ހުއްޓާލެއްވިއެވެ. ހައިޒަލްގެ ފަހަތުން ކަހަލަގޮތަށް ނިކުން ނައިނާ ފެނި އަލްހާންގެ ނިތައް ރޫތަށް އަރައިގެންދިޔައެވެ. އެވަގުތު ދެޒުވާނުންގެ ދެމެދު ބަދަލުކޮށްލެވިގެންދިޔަ ނަޒަރާއިއެކު ހައިޒަލްގެ މޫނުން ފެނިލި ހިނިތުންވުން އަލްހާންގެ ހިތުގައި ހިނގައިގަތް ޝައްކުތަކަށް ލިބުނު އިތުރު ބާރަކަށްވިއެވެ.\nމަޑުހިނގުމެއްގައި ދެޒުވާނުން ދުރުގައި ޕާރކްކުރެވިފައިވާ ކާރާއި ދިމާލަށް ހިނގައިގަތްއިރު ހައިޒަލް ނައިނާގެ އިސްތަށިގަނޑު ހައްޔަރުކޮށްލެވިފައިވީ ކްލިޕްއަށް ދަމާލީއެވެ. ފަންއިސްތަށިތައް ނައިނާގެ މޫނުމައްޗަށް ފައިބައިގެންދިޔައިރު ހައިޒަލް ދެފަރާތުން އިސްތަށިތައް ގެނެސް ކަންފަތްދޮށަށް ލައްވާލަމުން ނައިނާގެ ކަންފަތްދޮށުގައި ސިއްރުން އެއްޗެކޭ ބުނެލިއެވެ. އެއާއިއެކު ނައިނާ ހައިޒަލްގެ މޭގައި ކުޑަކޮށް ޖަހާލަމުން ދުރަށް ދުއްވައިގަތެވެ. ހައިޒަލް އިރުކޮޅެއްވަންދެން ނައިނާގެ ހަރަކާތްތަކަށް ދެކެން ހުރެފައި ދުވެފައި ކަހަލަގޮތަކަށްގޮސް ނައިނާއާއި އަރާހަމަވީއެވެ.\nދެޒުވާނުން ކާރަށް އަރާ ދުއްވާލީވެސް އަލްހާން ކުޑަދޮރު ކައިރީ ބަލަހައްޓައިގެން ހުންނަވަނިކޮށެވެ. އޭރު އަލްހާންގެ އަތް މުށްކެވިފައިވާއިރު ދެލިކޮޅެއްފަދަ ލޮލުން ފެނިލީ ރުޅިވެރިކަމުގެ އިންތިހާއެވެ.\n“ހައިޒަލްއާއި އެއަންހެންކުއްޖާއާއިދެމެދު ހަމައަސްލަށްވެސް ހާއްސަ ގުޅުމެއް އޮތީތަ؟ އެނޫން އަންހެންކުއްޖެއް އޭނައަށް ހަމަ ނުފެނުނީބާވައޭ ހިތަށްއަރާ… ފެންވަރުގެ ގޮތުން އަހަރެންމެންނާއި އަރާއަރަފޯދިގެންނުވާ އާއިލާއެއްގެ ކުއްޖަކާއި އަހަރެންގެ ދަރިން ގުޅިގެން އުޅުމަކީ އަހަންނަށް ރުހެވޭނޭކަމެއް ނޫން… އެފަދަގުޅުމަކަށް އަހަރެން ދުވަހަކު ފުރުސަތެއްނުދޭނަން… އެއީ ޝާދީން އަށް ވިޔަސް އަދި ހައިޒަލްއަށް ވިޔަސް…” އަލްހާންގެ މުށްކަވާލެވިފައިވާ އަތަށް ބާރުވެގެން އައިރު އެލޮލުގައިވީ ރުޅިވެރިކަމާއިއެކު ލޮލުން ފެނިލީ ގޮތްދޫނުކުރެއްވުމުގެ އަސަރުތަކެވެ. ކުރަން ހިތުލައިފިކަމެއް ބޭނުންވާގޮތަކަށް ނޫން ގޮތަކަށް ނުނިންމާނޭފަދަ ކުލަވަރެކެވެ.\nހިތް ނުރޮއްވާ… (8)\nFirst baa???will comment after reading ingey❤❤❤\nGOOD MORNING ALL….. here is 29th part. i hope every one will like this part too…. thanks for the support…. this part will beabit long… hope readers will be happy… next part will be uploaded on tuesday…… feel free to share ur views and comment…. readers comment will be my biggest motivation…..readers ah bunelan beynun comment kuraairu ehn kudin use kuraa name use nukoh write ur own name. or createanew name. ehnmeehunge name use kuraanama ufwdigen daanee rulhiverikan… badaluvegen daanee bahuge hamalaathah… i hope here after tht wont repeat again n again…..\nyessss.miadhu malu dhw first .stry v v v v habeys .bappa men ge nuruhumah fahu ves hurihaa couples gulheyne goeh hadhaa dheythi plx eyrah v reethi vaane .this is getting realli interesting .waiting for the next part\nheheheheehe….. thnkx malu….. letsc dww\nNo jiji first\nVaahaka v rythi👍💖\nMashaa Allah… Mi part ves v reethi ingey.. Keep it up… Waiting for the next part…\nCan’t wait to read the next part….avahah up kohdebaa plx\nthnkx. enme avahaha vx dhiraa ah upkohla deveynee tuesdayga… i also need time to my personal life. also i need to write the stry… or else i could have been uploading it everyday… sry dear. insha allah will upload it on tuesday\nHeyy… Story V reethi ingey…\nMa Sha Allah…Story hama obi ingey…Waiting fr the next part mihaaru❤💜\nMiulhey parents vec dhw… Hama bunaane ehcheh vec neyge… Hehehe.. btw stry is awesome..\nV reethi…nxt part avahah up kohlahchey…💕💕💕\npls dont tell me haizal aa shellyn aaegulheny cauz that’s what their parents want\nhingaa dho vaagotheh balamaa…\nAwwn story Hama v reethi Igey gD luck\nWow…mihaaru haadha interesting ey story…can’t wait to see what happens next..curiously waiting for Tuesday…\nStory v salhi 😊\nthankss.. varh ufaa vehjje kamudhiyaima\nThithibeevaa muhsandhi kamun hijura olhifa thibi bappa thakeh fageeru haalugaves dhuniyeyga ulhenee thimaa kahala insaanun kanves handhaan neiy kiburu veriviyas thee dhen boduvaru varah foohi vejje thi dhe bafaa dheke😃😃\nSheleen and mayaan merry kury tha sirrun?\nMuhsadhivegen goss aneh athah elhi iruves dharinnah loehba oagaatherikan nudhevun. Keekuraa faisaa ehtha ? V reethi vaahaka ❤\nkeehkuraanee kalhu handi adhi emeehun nah nuvisneny.. visnuneema ragalhu vedhaane.. thankss.. varh ufaa vehjje vaahaka kamudhiyaima\nThis part is amazing dhiraa wish\nOh god mioh kameh huvaa varah salhi mi story👏Alhe ehves couple akah dheragotheh nahadhahchey eyrun story varah hadi vaane and readers ves dissapoint vaane varah varah loabi story eh😍😘 keep it dear👏👏\nmiadhu mivaahaka kiyan mi feshy ves… vaahaka varah reethi… ekkon feshi gothah nimmaaly mi hama… hama reethi kamun comment eh kohlee.. waiting for the next part.. good luck..\nthanks jeen… varah ufaa vehjje kamu dhiyaima\nMi story ga adhi kitheh episode innaane tha\nliyamundhaa vaahaka eh veema ehen vaki adhadheh bunaakan neynge… mi story fudheyvarakah dhiguvaane… ekm kiyuntherin foohivaa varah dhigeh nudhanmaanan\nKon iraku 30 vana episode kiyaaleveyvaru vaanee\ninsha allah mirey noonee maadhamaa ge vagutheh ga up kohlaanan\nvarah reethi. Sorry for the late comment\nThankss rai.. its okey.. ufaavehje lahun ves comment kohleema\nNext part kiyaalevey varu nuveytha\nashly next part up vefa inee


Lanka In Record Adhadhakah Meehun Covid-19 Ah Fahssi Vehjje - Vaguthu\nސްރީލަންކާއިން ރިކޯޑު އަދަދަކަށް މީހުން ކޮވިޑް-19 އަށް ފައްސި ވެއްޖެއެވެ.\nލަންކާގެ ހެލްތް މިނިސްޓްރީގެ ދިރާސާ ޔުނިޓުން ރިޕޯޓު ކޮށްފައިވަނީ އިއްޔެ އެގައުމުން ކޮވިޑަށް ޓެސްޓު ކޮށްފައިވާ 26،360 މީހުންގެ ތެރެއިން، 1,939 މީހުން ކޮވިޑަށް ފައްސި ވެފައިވާކަމަށެވެ. ހެލްތް މިނިސްޓްރީއިން ރިޕޯޓު ކޮށްފައިވާގޮތުން އިއްޔެ އެގައުމުން ކޮވިޑަށް ފައްސިވީ މީހުންގެ ތެރޭގައި އެހެން ގައުމުތަކުން ޒިޔާރާތް ކޮށްފައިވާ 42 މީހަކު ހިމެެނެއެވެ.\nސްރީލަންކާއިން އިއްޔެއާއި ހަމަޔަށް އެގައުމުުން ކޮވިޑަށް ފައްސި ވެފައިވާ މީހުންގެ އަދަދު ވަނީ 117,529 އަށް އަރާފައެވެ. ލަންކާ ހެލްތް މިނިސްޓްރީގެ ދިރާސާ ޔުނިޓުން ބުނެފައިވަނީ މިހާތަނަށް ކޮވިޑު ޖެހި، ބަލި ރަނގަޅު ނުވެ ތިބި މީހުންގެ ތެރެއިން 16,734 މީހަކަށް ހޮސްޕިޓަލުގައި ފަރުވާ ދެމުން އަންނަ ކަމަށެވެ.\nބުދަ ދުވަހު ސްރީލަންކާއިން ކޮވިޑުގައި މަރުވެފައިވަނީ 11 މީހުންނެވެ. އެއާއި އެކު އެގައުމުން ކޮވިޑުގައި މަރުވެފައިވާ މީހުންގެ ޖުމުލަ އަދަދު ވަނީ 702 އަށް އަރާފައެވެ.\nލަންކާއިން މިހާތަނަށް ކޮވިޑަށް ފައްސިވެ، ބަލިން ރަނގަޅު ވެފައިވަނީ 100,075 މީހުން ކަމަށް ހެލްތް މިނިސްޓްރީގެ ތަފާސް ހިސާބުތަކުން ދައްކައެވެ.\nކޮވިޑްގެ ވޭތަނަތައް ހަލުވިކަމާއި އެކު ފެތުރެމުް ގޮސް، ދުވާލެއްގެ މައްޗަށް ހާހަކަށް ވުރެ ގިނަ މީހުން ސްރީލަންކާއިން ކޮވިޑަށް ފައްސިވެއެވެ. ރިޕޯޓުތައް ބުނާގޮތުން ލަންކާގައި ގިނަ ބަޔަކު ކޮވިޑަށް ފައްސިވެ، ފަރުވާދޭން ފެށުމާއި އެކު އައިސީޔޫތައް ފުރެނީއެވެ.\nސްރީލަންކާއިން މިހާތަނަށް ކޮވިޑުން ދިފާއުވުމަށް ވެކްސިންގެ ފުރަތަމަ ޑޯޒް ޖަހާފައިވަނީ 928,107 މީހުންނެވެ. އަދި ދެވަނަ ޑޯޒް ޖަހާފައިވާ މީހުންގެ އަަދަދަކީ 140,721 އެވެ.\nމެއި 6, 2021 03:55\nލަންކާގަ 26000 ސާމްޕަލްއިން 2000 ވަރަކަށް މީހުން ޕޮޒިޓީވް ވީއިރު ރާއްޖޭގައި 4000 ވަރަކަށް ސާމްޕަލްއިން 700 މީހުން ޕޮޒިޓިވް ވީމަ ރާއްޖޭގެ ހާލަތު މާ ގޯސް އަސްލު ނިސްބަތުން ބަލަންޏާ


Technology in zuvaankan ihusaaskoh dhey | Mihaaru\nޓެކްނޮލޮޖީން ޒުވާންކަން އިހުސާސްކޮށްދޭ\nޓެކްނޮލޮޖީ ބޭނުން ނުކުރާ މީހަކު ހުރުމަކީ ވަރަށް ނާދިރުކަމެކެވެ. ދިރިއުޅުމުގެ ހުރިހާ ދިމާއެއް، އެއްވެސް އުމުރުފުރައެއް އިސްތިސްނާ ނުވާ ގޮތަށް މިހާރު ވަނީ ޓެކްނޮޖީގެ އަވާގައި ޖެހިފަ އެވެ.\nއާ ދިރާސާއަކުން މިކަމާ ބެހޭ ގޮތުން ވަރަށް ޝައުގުވެރި ވާހަކައެއް ވަނީ ހާމަކޮށް ދީފަ އެވެ. ޗައިނާގެ ލެނޯވާ އިން ހެދި ދިރާސާއެއްގައި ބުނާ ގޮތުން ޓެކްނޮލޮޖީ އަކީ މިހާރު ކޮންމެ މީހަކަށްވާ ވާނުވާ އަންގައިދޭ ވަސީލަތެވެ. ޓެކްނޮލޮޖީ އާންމުވެފައި އޮތް މިންވަރަކީ ކޮންމެ މީހެއްގެ އިނގިލި ކުރިން ކުޅެލެވޭހާ ވަރަށް ދުނިޔެ ކުޑަވުމެވެ. މީގެ ނަތީޖާ އަކީ ކޮބައި ހެއްޔެވެ؟\nދިރާސާގައި ބުނީ ޓެކްނޮލޮޖީ ބޭނުން ކުރާ މީހުންނަށް އެ މީހުންގެ އުމުރަށް ވުރެ 11 އަހަރު ހަގުކަން އިހުސާސްކޮށްދޭ ކަމަށެވެ. މި ދިރާސާ އަށް ދުނިޔޭގެ އެކި ހިސާބުތަކުން 15،000 އަށް ވުރެ ގިނަ މީހުން ޓެކްލޮޖީ ބޭނުންކުރާ ގޮތް އެނަލައިޒްކޮށްފައިވެ އެވެ.\nJoin us September5as we announce all new tech to transform the way we live, work and play. #LenovoTechLife #IFA19 pic.twitter.com/qQdwLdrFg3\n— Lenovo (@Lenovo) August 19, 2019\nގިނަ ބަޔަކު އެެއްބަސްވި ގޮތުގައު ޓެކްނޮލޮޖީގެ ސަބަބުން ދިރިއުޅުމަށް ވަރަށް ބޮޑު ފަަސޭހަ ކަމެއް ގެނެސް ދީފައިވެ އެވެ. އެގޮތުން ސްމާޓް ޑިވައިސްތަކުގެ ޒަރީރާ އިން މިހާރު ޒަރޫރީ ހުރިހާ ބޭނުންތަކެއް ކުޑަ ވަގުތުކޮޅެއްގެ ތެރޭގައި ފުރިހަމަކޮށްލެވެ އެވެ.\nމީގެ ސަބަބުން ހައްޓަށް ލުއިވެ އެވެ. އުފެއްދުންތެރިކަން އިތުރުކޮށްދެ އެވެ. ކުރަން ޖެހޭ ފިކުރުތައް ކުޑަކޮށްދެ އެވެ. އެތައް ބަޔަކާ ގުޅުން ބަދަހި ކުރެވި މުވާސަލާތު ކުރަން ވެސް އެތައް ގޮތަކުން ފަސޭހަވެފައިވެ އެވެ.\nސައިކޮލޮޖިސްޓް އަދި ޑިޖިޓަލް ނިއުޓްރިޝަންގެ ބާނީ ޖޯސްލީން ބްރޫވާ ވިދާޅުވި ގޮތުގައި ޓެކްނޮލިޖީއަކީ މިހާރު މީހާ ކަންކަމުގައި މަޝްއޫލުކޮށް، ބިޒާކޮށްލާ ކަމެކެވެ. ހާއްސަކޮށް މި ޖީލުގެ ޒުވާނުންނަށް މިއީ ވަރަށް ވެސް ރަނގަޅު ބަދަލެކެވެ.\n"މި ބަދަލުތަކާ އެކު ހަގީގަތުގައި ޒުވާންކަން އިހުސާސް ކުރެވެނީ. އެހެން މީހުންނަށް ބަރޯސާވާ މިންވަރު ޓެންކޮލޮޖީގެ ސަބަބުން ކުޑަވުމަކީ ވެސް އޭގެ އެއް ސަބަބު،" ބްރޫވާ ވިދާޅުވި އެވެ.\nޗައިނާ ދިރާސާ ޒުވާނުން


(28 މާރިޗު 2017 އާ ގުޅޭ)\nނިޔާނު ސިޑިން ފައިބައިގެން ދަންދެން އޭނާއަށް ބަލަން އައިރާ ހުއްޓެވެ. އަދި އެނބުރި އެޕާޓްމެންޓަށް ވަންނަން އުޅުނު ވަގުތު މަތީން ތިރިއަށް ފައިބަން ހުރި ސިޑިމަތީގައި ދެވަންފުރާގެ ފިރިހެނަކު ސިނގިރޭޓެއް ހިފަހައްޓާލައިގެން އައިރާއާ ދިމާއަށް ބަލަން ހުރިތަން ފެނުނެވެ.\nނިޔާނާއެކު ނޫނީ އައިރާ ގެއިން ބޭރަކަށް ނުނިކުމެވެ. އެހެންވެ އެ ގޭގެ ދެން ހުރި އެޕާޓްމެންޓުތަކުގައި އުޅޭ މީހުންނާ މެދު އައިރާ ކުޑަކޮށް ވެސް ވިސްނާލާފައެއް ނުވެއެވެ. އެހެން ނަމަވެސް ސިޑިމަތީ ބަލަން ހުރީ މީގެ ކުރިން ދުވަހަކު ނުފެންނަ މީހަކު ކަމުގައި ވިޔަސް އެ މޫނު މަތިން ދަންނަ ގޮތެއް ހުރިކަން އައިރާއަށް ފާހަގަވި އެވެ. އެ މީހާ ވެސް އައިރާ ފެނިފައި އޭނާގެ ހަރަކާތްތަކަށް ބަލަހައްޓައިގެން ހުރި ގޮތަށް ހުރީއެވެ. އެޕާޓްމެންޓުގެ ތެރެއަށް ވަންނަމުން އަދިވެސް އެއްފަހަރު މަތީގައިވާ ސިޑީގެ މެދެއްހާ ހިސާބުގައި މަޑުކޮށްލައިގެން ހުރި މީހާއަށް އައިރާ އަވަސް ނަޒަރެއް ދިނެވެ. އަދި ދޮރުން އެތެރެއަށް ދެމިގަތުމާއެކު އަވަސް އަވަހަށް އެޕާޓްމެންޓުގެ ދޮރު ލައްޕާ ތަޅުލި އެވެ.\n"މައު! އަވަސްކުރޭ... އެހެންނޫނީ ގަޑި ޖެހިދާނެ... ވިއްސާރަ ދުވަހެއްގައި ތަންކޮޅެއް ކުރީން ނުކުންނަންވާނެ" ޔުނީފޯމު ލައިގެން ނުކުމެ ސައިބޯން އިން މައުރީންއާ އައިރާ ވާހަކަ ދެއްކި އެވެ.\n"ދޮންބެ ބުނިތަ މައު ބަލާ އަންނާނަމޭ" ސީރިއަލް ތަށިން އެތިކޮޅެއް ސަމްސަލުން ނަގާ އަނގަޔަށް ލާފައި އައިރާ އަޅައިދިން އޮރެންޖު ފަނިތަށި މައުރީން ކައިރިއަށް ޖައްސާލި އެވެ.\n"އާން! އަވަސްކޮށްލާ އިނގޭ. އޭރުން ދޮންބެ އަންނަންވާއިރަށް ހަމަޖެހިލައިގެން ތިރިއަށް ދެވޭނީ. ހުރިހާ ފޮތެއް ހަމައަށް ގެންދައްޗޭ" އައިރާގެ ވާހަކަ ހުރި ގޮތުން މައުރީން އޭނާއަށް ބަލަން އިނދެފައި ނިކަން ބާރަށް ހީނގަތެވެ.\n"ކިހިނެއްވީ؟" ސިންކަށް އެޅި ތަށިތައް ދޮންނަން ކައިރިވެލި އައިރާ ހުއްޓި މައުރީނަށް ބަލާލި އެވެ.\n"މައު މީ ކުޑަކުއްޖެއްތަ؟ އެހެންނޫނަސް ތީކީ މައު ގެ މަންމައެއް ވެސް ނޫން ތިހެން ވާހަކަ ދައްކާކަށް" މައުރީނަށް ހިނިތުންވުމެއް އައިރާ ބަދަލުކޮށްލާފައި ސިންކު ކައިރިއަށް ޖެހިލި އެވެ. އަދި މައުރީން ބުނި އެއްޗަކާ މެދު އޭނާ ވިސްނާލި އެވެ. ނިޔާނުގެ ކޮއްކޮއަކީ އައިރާގެ ވެސް ކޮއްކޮ ކަމުގައި އޭނާ ޤަބޫލު ކުރެއެވެ. އެހެންނަމަވެސް މައުރީން އޭނާ އެއްކޮށް ބަލައިގަނެފައި ނުވާކަން އައިރާއަށް ފާހަގަވި އެވެ. މިއަދު ރުބީނާ ނެތްއިރު އައިރާއަކީ މައުރީންގެ މަންމަ ފަދަ އިން އޭނާއަށް ކަންތައްތައް ކޮށްދޭން ހުރި އަންހެނާ އެވެ. އެއްބަނޑު އެއްބަފާ ބޭބެ އިނދެގެން ހުރި މީހާއެވެ. ޚިޔާލުތަކުގެ ތެރޭގައި ހުރެ ތަށިތައް ދޮވެފައި ހަރުގަނޑުގައި އަތުރާލުމަށް ފަހު އެއްފަރާތުގައި އެލުވާފައި ހުރި ތުވާލިކޮޅުން އައިރާ އަތްފުހެލި އެވެ. ހަމައެވަގުތު އައިރާގެ ފޯނު ރިންގުވާން ފެށިއެވެ.\n"ކޮބާ މައު؟ ތައްޔާރުވެއްޖެތަ؟" އައިރާގެ ކަންފަތުގައި ޖެހުނީ ނިޔާނުގެ އަޑެވެ.\n"އާން! ތައްޔާރަށް އިނީ... ނިޔާނު ކޮންތާކު؟"\n"މި އަޅަނީ ގެ ހުރި މަގަށް. މައު ގާތުގައި ބުނޭ ތިރިއަށް ފައިބާ ހުންނާށޭ. ވާރޭ ވެހޭ އަދިވެސް. މައުގެ ކޯޓު ލައިގެން އަންނާށޭ ބުނާތި"\n"ނިޔާނު! ސައިބޯން ނުވަންނާނަންތަ؟" އައިރާ އަވަސް އަވަހަށް އަހާލިއެވެ.\n"އެހާ ވަގުތެއްނެތް. އޮފީހަށް ވަދެ ސޮއެކޮށްލާފައި މި އައީ މައު ގެންދަންވެގެން... އޯކޭ ބޭބީ... މަގުތައް ތެމިފައި އޮތްއިރު ފޯނުގައި އިނުން ސޭފެއް ނުވާނެ... މައު ގާތުގައި ބުނޭ ނުކުންނާށޭ... ބާއި" ނިޔާނު ފޯނުކޯލު ކަނޑާލުމާއެކު އައިރާ ބަލާލީ މައުރީނަށެވެ. އޭނާ ސައިބޮއެ ނުނިމެ އެވެ. އެވަގުތުކޮޅު ވެސް ފޯނާ ކުޅެން އޭނާ ޖެހެ އެވެ. ސައިބޮއެ ނުނިމިގެން އުޅެނީ އެހެންވެކަން އައިރާއަށް އެނގެއެވެ. ނަމަވެސް އެއްޗެއް ނުބުނީ މައުރީން ނުރުހުން ވެދާނޭތީ އެވެ.\n"ދޮންބެ އައީ ދޯ" އައިރާ ބަލާލުމުން މައުރީން ބުންޏެވެ.\n"ތިރިއަށް އަންނާށޭ ބުނީ" ވީހާ ވެސް ވާހަކަ ކުރުކޮށް އައިރާ ބުންޏެވެ. އެއާއެކު މައުރީން ތެދުވެގެން ކޮޓަރިއާ ދިމާއަށް ހިނގައިގަތެވެ. ކާމޭޒުމަތީ އޭނާއަށް ތައްޔާރުކުރި ތަށިތަކުން ދެބައިކޮށްފަ އެއްބައި ހުސްނުކޮށް ހުއްޓެވެ. އެގޮތަށް އިސްރާފުކޮށްފައި ދާ މީ ފުރަތަމަ ފަހަރު ނޫންކަން މައުރީންގެ ހަރަކާތް ހުރި ގޮތުން އެނގެއެވެ.\nމައުރީން ނުކުމެގެން ދިއުމުން ގޭތެރެ އެއްކޮށް ހިމޭންވި އެވެ. އެއްގޮތަކުން އައިރާ އެކަނިވުމުން އޭނާ ހިތްހަމަ ވެސް ޖެހުނެވެ. މިހާރު އޭނާގެ ހަރަކާތްތަކަށް ފާރަލާނެ މީހަކު ނުހުންނާނެތީ އެވެ. ކާމޭޒުމަތިން ތަށިތައް ނަގާ ސާފުކޮށްފައި އައިރާ އައިސް ސޯފާގައި އިށީނދެ ޓީވީ ހުޅުވާލިއެވެ.\nޤައިސް ދަތުރުގައި ބައިވެރިވާކަން ރުބީނާއަށް އެނގުނީ ފްލައިޓަށް އެރިފަހުންނެވެ. ސަލްމާމެންގެ ދެމަފިރިން ޖެހިޖެހިގެން ހުރި ސީޓުގައި ތިބި އިރު ރުބީނާއަށް ސިހުން ގެނުވީ އޭނާގެ ކައިރީ ހުރި ސީޓުގައި ޤައިސް އައިސް އިށީނުމުންނެވެ. ދެ ލޯ ބޮޑު ކޮށްލުމާއެކު ސަލްމާއަށް ރުބީނާ ބަލާލީ ހައިރާން ކަމާއި ސުވާލުގެ ނަޒަރަކުންނެވެ.\n"ޤައިސް އަންނަކަން އަހަރުމެން ގަސްދުގައި ރޫބީ ގާތުގައި ނުބުނީ" ހެމުން ހެމުން ސަލްމާ ބުންޏެވެ.\nޤައިސްގެ ފަރާތުން ރުބީނާއަށް އެނގުނީ އޭނާ އެ ދަތުރުގައި ބައިވެރިވީ ވަޖީހުއަކީ ގާތް ރަޙުމަތްތެރިއަކަށްވީމަ ކަމަށެވެ. އެކުވެރިޔާއަށް ކާފަ ކިޔާނެ ދަރިއަކު އުފަންވާން އުޅޭއިރު އޭނާއާއެކު ހުރުމަށެވެ. ހަމައެއާއެކު ޤައިސްގެ އަމިއްލަ ދަރިފުޅުގެ ގާތަށް ދާން ގަސްދުކޮށްފައިވާތީ އެވެ. ސަލްމާއާއި ވަޖީހުގެ ދަރިފުޅު ވިހަންދެން ލަންކާގައި މަޑުކުރާނަން ކަމުގައި ޤައިސް ބުންޏެވެ. އަދި އޭނާގެ ދަރިފުޅުގެ ގާތަށް ދިއުމަށް އެމެރިކާއަށް ފުރާނީ އޭގެ ފަހުގައި ކަމެވެ.\nމައުރީންއަށް ބޭނުންވާ ކަންކަން ނިޔާނާއި އައިރާ ކޮށްދެމުން ދިޔައެވެ. ރުބީނާ އެނބުރި އަންނާނެ ތާރީޚެއް އެކަކަށް ވެސް ނޭނގެއެވެ. ލަންކާއަށް ފުރައިގެން ދިޔަފަހުން ހަފްތާއެއް ވެގެން ދިޔައިރު ރުބީނާއަށް ގުޅުނީ އެންމެ ފަހަރަކު އެވެ. އެފަހަރު ވެސް އޭނާ ހަމައެކަނި ވާހަކަ ދެއްކީ މައުރީނާއެވެ. ނިޔާނު ފުރަން ކައިރިވެފައި އޮތުމުން އޭނާ އައިރާއަށް މޮޅު ފޯނެއް ގަނެދީ ޕޯސްޓްޕެއިޑް ޕެކޭޖެއް ނަގައިދިނެވެ. ނިޔާނު ދުރުގައި ހުއްޓަސް ބޭނުން ވަގުތަކު އޭނާއާ ހިލޭ ވާހަކަ ދެއްކޭނޭ ގޮތް ހަދައިދިނެވެ. އަދި އައިރާ ޚަރަދެއް ކުރަން ބޭނުންވެދާނޭ ކަމަށް އޭނާއަށް ފައިސާ ވެސް ނިޔާނު ދިނެވެ.\n"ދެން ދޮންބެ ވެސް ދަނީތަ؟ ހާދަ ފޫއްސޭ... މައު ވެސް ބޭނުން ޗުއްޓީ ހަދާލަން" ނިޔާނުގެ ފޮއްޓަށް އެއްޗެހި އަޅަމުން އައިރާ ދިޔައިރު އެނދުމަތީގައި އިން މައުރީން ބުންޏެވެ. ނިޔާނު އޭނާއަށް ބޭނުންވާނެހެން ހީވާ އެއްޗެއްވިއްޔާ އައިރާ ފޮށްޓަށް އަޅައިދޭތޯ ބަލަން އެނދު ކައިރީ ކޮޅަށް ހުއްޓެވެ.\n"މައު ބަލަންވީ ރަނގަޅަށް ކިޔެވޭތޯ. ޓެސްޓު ދުވަސްކޮޅެއްނު މީ. އަހަރު ވެސް ނިމުނީ. ރަނގަޅު ނަތީޖާއަކާއެކު ކުލާސް ބަދަލުވެވޭތޯ ހިތްވަރާއެކު މަސައްކަތްކުރާންވާނެ"\n"ދޮންބެ ތިހެން ބުނާއިރު ހީވަނީ މައު ފާސް ނުވެއޭ ގުރޭޑު ބަދަލުވަނީ"\n"އެހެނެއްނޫން! އެވަރެޖްއަށް ނުވިސްނާ ކޮންމެ ސަބްޖެކްޓެއްގެ އެޗީވްމަންޓު މަތި ކުރަން ވިސްނަންވީ. މިހާރު އެބަހުއްޓެއްނު ތަންކޮޅެއް ބޮޑަށް މަސައްކަތް ކުރަންޖެހޭ ސަބްޖެކްޓްތައް"\n"އޯކޭ! އޯކޭ! އަބަދު ކިޔަވާ ވާހަކަ. އެ ނޫން ވާހަކައެއް ދޮންބެއަކަށް ނޭނގޭނެ ދައްކާކަށް"\n"ދެން ނުދައްކާނަން... ދޮންބެ ފުރިޔަސް މައު ވާނެ އައިރާ ދައްތަގެ ބަސް އަހަން. އައިރާ ދައްތައަކީ ހަމަ ދޮންބެ. އެހެންވީމަ ދެބަސް ނުވާތި... މައުއަށް އެނގޭނެ ޒުވާބު ކުރުމަކީ ދޮންބެ ކިހާ ރުޅި އަންނަ ކަމެއްކަން... އެކަހަލަ ހުތުރު ކަމެއް މައު ކުރާކަށް ދޮންބެ ނޭދެން... އެނގޭ ތީ ވަރަށް ބަސްއަހާ ކުއްޖެއްކަން" މައުރީނަށް ނިޔާނު ނަސޭޙަތްދީ ވިސްނައި ދިނެވެ.\nއައިރާ ފޮށި ތައްޔާރުކޮށް ނިމުމުން ނިޔާނު ފެންވަރާލުމުގެ ބަހަނާގައި މައުރީން އެ ކޮޓަރިން ނެރުނެވެ. ޗެކިންވާން އެއާޕޯޓަށް ދާންޖެހޭ ވަގުތު ކުޑަތަންވަމުން އަންނަނީކަން ނިޔާނަށް އެނގެއެވެ. އެހެންނަމަވެސް އަނބިމީހާއާއެކު ވަގުތު ހޭދަކޮށްލަން ބޭނުންވެފައި ހުރި ނިޔާނު އެންމެ ސިކުންތެއް ވެސް ލަސް ނުކުރިއެވެ. އެންމެ ފަހުވަގުތު ވެސް ދުރަށް ދާން ބޭނުންވީ ލޯބިވާ އަނބިމީހާގެ ފަރާތުން ހިތްހަމަޖެހުމާއި އުފާވެރިކަމުގެ އިހުސާސްތަށް އެންމެ ފުރިހަމައަށް ލިބިގެންނެވެ. ދެ މަފިރިން ރީތިވެލައިގެން ކޮޓަރިން ނުކުތެވެ. ނިޔާނު އޭނާގެ ފޮށި ހިފައިގެން ހުއްޓެވެ.\n"ދެ މީހުންތަ ދަނީ؟" އައިރާ ވެސް ރީތި ވެލައިގެން ހުރި ތަން ފެނުމުން ސޯފާގައި އިން މައުރީން ސުވާލު ކުރި އެވެ.\n"ނޫން! ދޮންބެ އެކަނި ދަނީ... މިހާރު ފްރެންޑެއް އެބައާދޭ ކާރުގައި ބަލާ... ދަނީ އިނގޭ" އެޕާޓްމެންޓުގެ ދޮރުން ނުކުންނަމުން ނިޔާނު ބުނެލިއެވެ.\n"ނިޔާނު! އެކޮޅަށް ދެވުނުހާ އަވަހަކަށް ގުޅައްޗޭ" ނިޔާނު ދާންވެގެން އެޕާޓްމެންޓުގެ ދޮރުހުޅުވާލުމުން އައިރާގެ ހިތަށް ވީގޮތުން މޭގައި އަތްއަޅާލެވުނެވެ. އޭނާގެ ޟަމީރު ގޮވަމުންދިޔައީ ނިޔާނު ހިފެހެއްޓުމަށެވެ. އެހެންނަމަވެސް އަމިއްލަ ފައިސަލާ ބަދަލު ކުރަން މާ ލަސްވެއްޖެކަމުގައި އައިރާގެ ހިތް ބުނެލިއެވެ. ކައިވެނި ކުރި ފަހުން ނިޔާނާ ދުރުގައި ހުންނަންޖެހޭ ފުރަތަމަ ފަހަރަށްވުމާއެކު އައިރާގެ ހިތަށް ނޭނގޭ ތަދުތަކެއް އިހުސާސް ކުރެވެމުން ދިޔައެވެ. ނަފްސުގެ ކެތްތެރިކަން ހިފަހައްޓަން މަސައްކަތް ކުރަމުންދިޔައިރު އައިރާގެ ދެ ތުންފަތް ހިކި ދެ އަތްތިލަ ދާހިތްލަން ފަށައިފި އެވެ. ދޮރުން ނުކުމެފައި ވެސް ނިޔާނު އެނބުރި އައިރާއަށް ބަލާލީ އޭނާގެ ފަހަތުން ނައުމުންނެވެ. އެހިނދު އައިރާގެ ދެ ލޮލުގައިވި ބޭގަރާރުކަން ނިޔާނަށް ސިއްރެއް ނުވިއެވެ. ދޮރުމަތީ ފޮށި ބަހައްޓާފައި އެނބުރި އައިސް އައިރާގެ ގާތުގައި މަޑުކޮށްލިއެވެ.\n"އަހަރެން އެންމެ ލޯބިވާ މީހަކީތީ... އައި ލަވް ޔޫ އައިރާ... އެކަން އަބަދުވެސް ހަނދާންކުރާތި... ވަރަށް އަވަހަށް އެނބުރި އަންނާނަން... އަހަރެން ނުކުމެގެންދާން ބޭނުންވަނީ ތި ލޯބިލޯބި ތުންފަތުން ހިނިތުންވެލައިގެން އައިރާ ހުންނަތަން ދުށުމަށްފަހު... ކަމޯން ލަވް... ނައު ސްމައިލް" އައިރާގެ ވައަތުގައި ހިފަހައްޓާލައިގެން ހުރެ ނިޔާނުގެ ކަނާތުން އައިރާގެ ކޯތާފަތުގައި ފިރުމާލި އެވެ. އެވަގުތު ނިޔާނަށް ކުރި ސަލާމެއްގެ ގޮތުން އައިރާ ހިނިތުންވެލި އެވެ. އައިރާގެ އަތުގައި ހިފާލައިގެން ނިޔާނު އެޕާޓްމެންޓުން ނުކުންނަން ހިނގައިގަތެވެ. މައުރީން އައިސް ދޮރުކައިރީ މަޑުކޮށްލި އެވެ.\nނިޔާނު ކާރަށް އެރުމުން ދޮރޯށި ދޮށުގައި ހުރި އައިރާ އަތްހޫރާލުމާއެކު އިހުނަށްވުރެ ބޮޑަށް ހިނިތުންވެލިއެވެ. އަދި ލޮލުކޮޅަށް ކާރު އޮބާލަންދެން ބަލަން ހުރެފައި ގޭތެރެއަށް ވަންނަން އުޅެނިކޮށް ދުވާރުމަތިން އެ ދިމާއަށް ހިނގާފައި އަންނަ މީހާ އައިރާއަށް ފެނުނެވެ. އެއާއެކު އޭނާ ހަނދާންވީ ރުބީނާ ފުރި ދުވަހު ސިޑި މަތީގައި ބަލަން ހުރި ދެވަންފުރައިގެ ފިރިހެންމީހާ މަތީންނެވެ. އެމީހާ އެ އަންނަނީ އެގެއަށް ވަންނަންހެން އައިރާއަށް ހީވެފައި ހަލުވިކޮށް ގޭތެރެއަށް ވަނެވެ. އަދި ސިޑީގެ ހަރުފަތްތަކުން ފުންމަމުން ކަހަލަ ގޮތަކަށް އަވަހަށް އަރައިގެން އައިސް އެޕާޓްމެންޓަށް ވަނެވެ. ކުރިން ދުވަހު ކަންތައް ކުރިހެން ދޮރުލައްޕާލުމާއެކު ތަޅުލި އެވެ. ސޯފާގައި އޮށޯވެގެން އޮތް މައުރީން މި އިން އެއްވެސް ކަމަކަށް ސަމާލުކަމެއް ނުދެއެވެ. ދުވެފައި އެރުމުން އައިރާއަށް ހުރީ މާނޭވާ ލެވިފަ އެވެ. ފިނި ފެންފުޅިއެއް ހިފައިގެން އައިސް ކާމޭޒުދޮށުގައި އިށީނދެ ފެންތަށްޓެއް އެޅިއެވެ. އަދި ލަސްލަހުން ފެންފޮދު ބޮމުންދިޔައީ ނޭވާ ހަމައަކަށް އަޅުވަމުންނެވެ. އެހެން އިންދާ އައިރާއާއި މައުރީންގެ ސަމާލުކަން އަތުލީ އެޕާޓްމެންޓުގެ ބެލްއަޅާލުމުންނެވެ.\nފަހެއްޖަހާ ދިޔައީ އެވެ. އިރުއޮއްސުމާ ގާތްވެފައި ވެއެވެ. އެވަގުތު ގޭގައި ދެ އަންހެނުން އެކަނިމާއެކަނި ތިއްބާ އެޕާޓްމެންޓުގެ ބެލްއަޅާލި އަޑާއެކު އައިރާގެ ހިތްތެޅިގަތެވެ. ފެންތަށި މޭޒުމަތީ ބެހެއްޓުމާއެކު ފުންމައިގެން ތެދުވި އެވެ. މައުރީން ހުއްޓުވުމުގެ ކުރީން އެކުއްޖާ ގޮސް ދޮރުގައި ހުރި ކުޑަ ބިއްލޫރިކޮޅުގައި ލޯޖަހައިފި އެވެ. މައުރީން ދިޔަ ގޮތަށް ގޮސް ދޮރުހުޅުވާ ނުލިކަން ނަސީބެކޭ އައިރާގެ ހިތަށް އެވަގުތު އެރިއެވެ.\n"ކާކު؟" އައިރާ އަހާލަންވާއިރަށް މައުރީން ނިކަން އަވަހަށް ދޮރުހުޅުވައިފި އެވެ. އެއާއެކު ގޭތެރެއަށް ވަންތަން ފެނުނީ އައިރާއަށް ފެނުނު ފިރިހެންމީހާ އެވެ. އަޅާފައި ހުރި ހެދުމުން ހީވަނީ އޭނާ އެ އައީ ރަސްމީ ކަމެއްގައި އުޅެފައި ހެންނެވެ. ފުރިހަމަ އިސްކޮޅާއި ހައިބަތު ހުރި މީހެކެވެ. އިސްތަށިތައް ފަހަތަށް ވާގޮތަށް އޮމާންކޮށް ތަތްކޮށްލާފައި ހުރިއިރު މަދުން ނަމަވެސް ހުދު އިސްތަށި ބޮލުން ފެންނަމުންދިޔައެވެ. ތުނބުޅި މަތިމަސް ވެސް ހުރީ ތުނިކޮށްލާފައެވެ.\n"ކީއްކުރަނީ؟ ޓީވީ ބަލަނީތަ؟ މި ހުރީ ކޮންކުއްޖެތަ؟" އެ ފިރިހެންމީހާ މައުރީންނާ ވާހަކަ ދެއްކި އިރު އެ ދެލޮލުގައި ފިނި ކަމެއްވާކަން ގައިމެވެ. އަދި ހަމަ އެ ސިކުންތުގައި އައިރާއަށް ބަލާލި ބަލާލުން ތަފާތުވެގެން ދިޔައެވެ. އައިރާއަށް ނަޒަރު ހުއްޓާލައިގެން ހުރިއިރު އެ ދެލޮލުގައިވަނީ ކަމެއް ދެނެގަންނަން ބޭނުންވެފައި ހުރިކަމެވެ.\n"އެއީ ދޮންބެގެ ވައިފް" މައުރީން އެ ފިރިހެންމީހާއާ ގަޔާ ނުވާހެން އައިރާއަށް ހީވިއެވެ. އަދި އެ މީހާ އައިރާއާ ދިމާއަށް ހިނގައިގަތުމާއެކު ބޭއިޚްތިޔާރުގައި އައިރާއަށް ފަހަތަށް ފިޔަވަޅު އަޅާލެވުނެވެ.\n"ނިޔާނު މީހަކާ ވެސް އިނީތަ؟ އަހަރެން ގާތުގައި އެކަކު އެކައްޗެއް ވެސް ނުބުނާނެ... ކޮން ނަމެއްތަ ކިޔަނީ؟ އަހަރެން މީ އަމީރު... ނިޔާނާއި މައުރީންގެ ބައްޕަ" (ނުނިމޭ)\nދެރަވާނޭ (ތިންވަނަ ބައި)


BML in Gaumee Football team thakuge partnership aa kohffi\nބީއެމްއެލް އިން ގައުމީ ފުޓްބޯޅަ ޓީމުތަކުގެ ޕާޓްނަޝިޕް އާ ކޮށްފި\nބޭންކް އޮފް މޯލްޑިވްސް އިން ފުޓްބޯލް އެސޯސިއޭޝަން އޮފް މޯލްޑިވްސް (އެފް.އޭ.އެމް) އާއެކު ޤައުމީ ފުޓްބޯޅަ ޓީމުތަކުގެ އޮފިޝަލް ސްޕޮންސަރ އެގްރީމަންޓްގެ އައުކޮށްފިއެވެ. މިއަދު ޤައުމީ ފުޓްބޯޅަ ދަނޑުގައި ބޭއްވުނު ހަފްލާގައި މި އެގްރީމަންޓުގައި ސޮއި ކުރެއްވީ ބީއެމްއެލްގެ ފަރާތުން ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ އަދި އެފް.އޭ.އެމް ގެ ރައީސް ބައްސާމް އަދީލް ޖަލީލް އެވެ.\nމި އެގްރީމަންޓުގެ ދަށުން ބީއެމްއެލް ވެގެންދާނީ ކުރިއެކޭވެސް އެއްފަދައިން ޤައުމީ ސީނިއަރ ފިރިހެން ޓީމާއި، ސީނިއަރ އަންހެން ޓީމު އަދި ޔޫތު ޓީމުތަކުގެ އެކްސްކްލޫސިވް ސްޕޮންސަރަށެވެ. މި އެއްބަސްވުމާ ގުޅޭގޮތުން ޓިމް ވިދާޅުވީ ” ރާއްޖޭގައި ފުޓްބޯޅައިގެ ފޯރިގަދަ މި ދަނޑިވަޅުގައި މި ޕާޓްނަރޝިޕް އައު ކުރެވިގެންދާކަމީ އަޅުގަނޑުމެންނަށް ލިބޭ އުފަލެއް. ބައިނަލްއަގްވާމީ މުބާރާތްތަކުގައި ޤައުމީ ޓީމުގެ ކާމިޔާބީގައި ބައިވެރިވުމުގެ އިތުރުން ރާއްޖޭގެ ޒުވާން ޖީލަށް މި ހުނަރު ފުޅާކުރަން އެހީތެރިވުމަކީ އަޅުގަނޑުމެން ނުހަނު ބޮޑު އިސްކަމެއްދޭކަމެއްވެސްމެ. ކުރިއަށްއޮތް ސާފް ޗެންޕިއަންޝިޕް މުބާރާތުގައި އަޅުގަނޑުމެން އެދެނީ ދިވެހި ގައުމީ ޓީމަށް ކާމިޔާބު ލިބުން.”\nއެފްއޭއެމްގެ ރައީސް ބައްސާމް ވިދާޅުވީ “ބީއެމްއެލް އާއެކު މި އެއްބަސްވުން އައު ކުރެވިގެންދާކަމީ އަޅުގަނޑުމެންނަށް ލިބޭ ފަހުރެއް އަދި އުފަލެއްވެސްމެ. އަަޅުގަނޑުމެންގެ ކުޅުންތެރިންނަކީ އަޅުގަނޑުމެންގެ ފަހުރު. އަދި ހޯދަމުންދާ ނަތީޖާއަކީ ކުޅިވަރު ދަނޑުގެ އިތުރުން ފަރުދާގެ ފުރަގަހުގައި މަސައްކަތް ކުރާ ހުރިހާ ފަރާތެއްގެ ބުރަ މަސައްކަތާއި އެހީތެރިކަމާއި އެއްބާރުލުމުގެ ނަތީޖާ. މި ފުރުސަތުގައި ޤައުމީ ޓީމަށާއި ރާއްޖޭގައި ކުޅިވަރާއި ޒުވާން ކުޅުންތެރިން ތަރައްގީ ކުރުމަށް ބީއެމްއެލް އިން ވެދެއްވާ އެހީތެރިކަމަށް ހާއްސަ ޝުކުރެއް ދަންނަވަން.”


"Luthufee genevijje", Nasheed dhifaau kurevvee Imran\nރައީސް ނަޝީދާއި އިމްރާން: ލުތުފީ ގެނައުމުން ނަޝީދު ވަނީ ސަރުކާރުގެ ވެރިންގެ މަސައްކަތް ފާހަގަ ކުރައްވާފަ\nނޮވެމްބަރު 3، 1988 ގައި ރާއްޖެއަށް ދިން އުދުވާނީ ހަމަލާގެ އިސްކޮށް ހުރި ހ. ހާޖަރާގޭ އަބްދުﷲ ލުތުފީ ފިލައިގެން އުޅޭތާ ނުވަ އަހަރު ފަހުން ރާއްޖެ ގެނެވިފައިވަނީ މި ސަރުކާރުގެ ވެރިންނަށްކަން ފާހަގަ ކުރައްވާ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ތައުރީފު ކުރައްވައިފި އެވެ.\nހާޖަރޭގޭ ލުތުފީ ރާއްޖެ ގެނެސްފައިވަނީ މިރޭ އެމިރޭޓްސްގެ EK653 ފްލައިޓުގަ އެވެ. އޭނާ މިހާރު ހުރީ ނޮވެމްބަރު ތިނެއްގެ އުދުވާނީ ހަމަލާގައި ޝަހީދުވި، ޝަހީދު ހުސެއިން އާދަމްގެ ހަނދާނުގައި ބިނާކޮށްފައިވާ ފުލުހުންގެ މައި އިދާރާގަ އެވެ. މިރޭ އޭނާ ކަރެކްޝަނަލް ސާވިސްއާ ހަވާލުކޮށް ޖަލަށް ގެންދާނެ އެވެ.\nއެކަމަށް އިޝާރަތް ކުރައްވާ މިރޭ ރައީސް ނަޝީދު ކުރެއްވި ޓްވީޓެއްގައި ވިދާޅުވީ ރައްޔިތުންގެ މަޖިލީހުގައި ހޯމް މިނިސްޓަރު އިމްރާން އަބްދުﷲ އިތުރުފުޅު ހައްދަވާނެ ކަމަށް ދެކިގެން ނުވާނެ ކަމަށެވެ. އެތައް ހޯމް މިނިސްޓަރުންނާއި ޕޮލިސް ކޮމިޝަނުންގެ ދައުރު ނިމިގެން ދިޔައިރު ވެސް ލުތުފީ ގެނެވިފައިނުވާކަން ފާހަގަކުރެއްވި އެވެ.\nރައީސް ނަޝީދު އެ ބޭފުޅުންނަށް ތައުރީފް ކުރައްވަމުން ފާޑުވިދާޅުވެފައިވަނީ އިމްރާނަށް ފާޑުކިޔުން އަމާޒު ކުރެއްވި ބޭފުޅުންނަށެވެ. އެއީ ކުރީގެ ހޯމް މިނިސްޓަރު އުމަރު ނަސީރާއި ކުރީގެ ތިން ޕޮލިސް ކޮމިޝަނަރުން ކަމަށްވާ އަބްދުﷲ ރިޔާޒާއި ހުސެއިން ވަހީދާއި އަހުމަދު އަރީފެވެ. އެ ހަތަރު ބޭފުޅުން ވެސް ވަނީ އިމްރާން މަޖިލީހުގައި ދެއްކެވީ ދޮގު ވާހަކަތަކެއް ކަމަށް ވިދާޅުވެފަ އެވެ.\nލުތުފީ ފިލާފައި ވަނީ ރައީސް ނަޝީދުގެ ވެރިކަމުގައި ޖެނުއަރީ 16، 2010 ގައި ބޭސްފަރުވާއަށް ތިން މަހަށް އިންޑިޔާއަށް ފޮނުވާލުމުންނެވެ. އޭގެ ފަހުން އޭނާ އެނބުރި ރާއްޖެ އައިސްފައި ނުވާ އިރު ލުތުފީ ދިރިއުޅެމުން އައި ސްރީލަންކާގަ އެވެ. އަދި އޭނާ ލަންކާގައި ދިރިއުޅެމުން އައި "ޒާން"ގެ ނަމުގައި އެ ގައުމުގެ ރައްޔިތަކަށް ވެގެން ފިލައިގެންނެވެ.\nރައީސް މުހައްމަދު ނަޝީދު އުމަރު ނަސީރު މޯލްޑިވްސް ޕޮލިސް ސާވިސް + ރައީސް އިބްރާހިމް މުހައްމަދު ސޯލިހު އަބްދުﷲ ލުތުފީ އިމްރާން އަބްދުﷲ އަބްދުﷲ ރިޔާޒް


ތިބާގެ ނަޒަރުގައި އެކުވެރިންނަކީ ކިހާ މުހިންމު ބައެއް؟ – Dhen.mv\nމުޙައްމަދު ޝިފާއު December 1, 2020 - 10:49 pm\nލިބުމީ މަށަށް ތިފަދަ ހެޔޮ މިތުރުން މިދުނިޔެއިން\nލިބުމޭ އޮތީ ނަސީބުގެ ހެޔޮކަން މިދުނިޔެއިން\nމި ޅެން ބައިތުގައި ޅެން ވެރިޔާ ބުނަން މަސައްކަތް ކޮށްފައި އެވަނީ ވަރަށް ވެސް މާނަ ފުން ވާހަކަތަކެކެވެ. އަދި އެހާމެ ބައިވަރު ވާހަކަތަކެކެވެ.\nހެޔޮ ލަފާ ރަނގަޅު ރަހުމަތްތެރިންނަކީ ޖަވާހިރު ތަކެއް ފަދަ މުހިންމު އަދި އެހާމެ މާތް ބައެއް ކަން ދޭހަކޮށްދެމުން މި ޅެންވެރިޔާ އެ ބުނަނީ ވަރަށް ވެސް ބޮޑު ހަގީގަތެކެވެ. އެފަދަ ރަނގަޅު އަދި އެހާމެ މާތް މިތުރުންނަކީ ދިރިއުޅުމުގައި ތިމާގެ ކާމިޔާބީއަށް ވާސިލު ވުމަށް ޓަކައި އެހީވާން ތިބި ބައެކެވެ. ދުނިޔެވީ ކަންކަމާއި ދީނީ ކަންކަމުގައި ތިމާގެ ކާމިޔާބީއަށް އެދި މަސައްކަތް ކޮށްދޭ ރަހުމަތްތެރިންނަކީ ހަގީގަތުގައި އަގު ބޮޑު ޖަވާހިރަކަށް ވުރެ މާ އަގުބޮޑު ބައެކެވެ.\nވީއިރު މިފަދަ ރަހުމަތްތެރިން ތިބާގެ ޙަޔާތުން ގެއްލިގެން ދިއުމަކީ ތިބާގެ ދިރިއުޅުމާއި ތިބާގެ ކާމިޔާބީގެ މަގަށް ފޫނުބެއްދޭނެ ވަރުގެ ބޮޑު އަޑިގަނޑެއް އަންނާނެ ކަމެކެވެ. އެފަދަ ރަހުމަތްތެރިއަކު ތިބާގެ ޙަޔާތުން ގެއްލިގެން ދިއުމަކީ އެކަމާމެދު ތިބާ ރޮއެ ހިތާމަ ކުރަން ވެސް ހެޔޮވާވަރު ކަމެކެވެ. އެހާމެ ހިތާމަވެރި ކަމެކެވެ.\nނަމަވެސް ބައެއް މީހުންނަށް އެމީހުންގެ ހަޔާތުގައި ވާ މިފަދަ މާތް މަތިވެރި، ރަހުމަތްތެރިން ގެއްލުމަކީ މާބޮޑު ކަމެއް ނޫނެވެ. “ދިޔަ މީހަކު ދިޔައީ އޭ” ބުނެ ދޫކޮށްލާ މީހުން އިންތިހާއަށް ގިނަ ވެއްޖެއެވެ. އެހެން ބުނެލާއިރު، ގެއްލިގެން އެދިޔައީ ކިހާ މުހިންމު ބައެއް ކަން އެމީހުންނަށް ނުވިސްނެނީ ކަމަށް ވެދާނެއެވެ. އެހެނަސް އެކަމުގެ ހިތި ފަހުން އޭނާއަށް، އޭނާގެ ދިރިއުޅުމުން ފެންނާނެއެވެ.\nއެހެންކަމުން އަޅުގަނޑު ގަބޫލު ކުރާ ގޮތުގައި ރަނގަޅު ހެޔޮލަފާ ރަހުމަތްތެރިންނަކީ ދިރިއުޅުމުގައި ދިމާވާ އަޑިގަނޑުތަކުން އަރައި ގަތުމަށާއި، އެހެނިހެން ދަތި ޙާލުގައި އެހީވާން ތިބޭނެ ވަރަށް މުހިންމު ބައެކެވެ. ސުވާލަކީ ތިބާގެ ނަޒަރުގައި، ތިބާގެ ޙަޔާތަށް އެކުވެރިންނަކީ ކިހާ މުހިންމު ބައެއް ހެއްޔެވެ؟\nއެކުވެރިކަން ދިރިއުޅުމުގެ ވައްޓަފާޅި


Th. Atoll aai S. Atoll aai dhemedhu ge rahthakah white alert nerefi – adduLIVE\nތ. އަތޮޅާއި ސ. އަތޮޅާއި ދެމެދުގެ ރަށްތަކަށް ވައިޓް އެލާޓް ނެރެފި\n0 Nov 08, 2018, 17:49 ލިޔުނީ އައިޝަތު ފަތުހީ\nރާއްޖޭގެ ބައެއް ހިސާބުތަކަށް ވައިޓް އެލާޓް ނެރެފި އެވެ.\nއެގޮތުން މޫސުން ގޯސްވާނޭކަމަށް ލަފާކުރެވޭތީ މޫސުމާއި ބެހޭ އިދާރާއިން ވައިޓް އެލާޓް ނެރެފައި ވަނީ ތ. އަތޮޅުން ފެށިގެެން ސ. އަތޮޅާ ދެމެދުގެ ރަށްތަކަށެވެ. އަދި އެލާޓް ނެރެފައި ވަނީ މިިއަދު ހަވީރު 18:00 އިން ފެށިގެން މިރޭ 00:00 އާއި ހަމައަށެވެ.\nމެޓް އޮފީހުން މަޢުލޫމާތު ދޭ ގޮތުގައި މި ވަގުތުގަކުގައި މި ސަރަޙައްދުތަކަށް ބޯކޮށް ވާރޭ ވެހޭނެ އެވެ. އަދި ގަޑިއަކު 40 މޭލަށް ވައިގަދަވާނެކަމަށް ލަފާކުރެވޭކަމަށްވެސް މެޓް އޮފީހުން ވިދާޅުވެފައިވެއެވެ.\nމި އެލާޓްގައި މޫސުމަށް ސަމާލުވާންޖެހެއެވެ. ކޮންމެވެސް ވަރަކަށް ވައިގަދަވެ، ވާރޭ ވެހި، އާންމު ގޮތެއްގައި ކަނޑުތައް ގަދަ ވާނެއެވެ. ވައިޖެހޭނީ 20 މޭލާއި 30 މޭލާ ދެމެދުގެ ބާރުމިނެއްގައެވެ. ވައިޓް އެލާޓް ނެރެފައިވާނަމަ، ދަތުރަށް ފެށުމުގެ ކުރިން މޫސުމާ ބެހޭ އެންމެ ފަހުގެ މައުލޫމާތު ހޯދުން މުހިއްމެވެ.\nމި އެލާޓްގެ މުއްދަތުގައި ވައި ބާރުވެ، ބޯކޮށް ވާރޭ ވެހޭނެއެވެ. އާދަޔާ ޚިލާފަށް ކަނޑުގަދަވެ، ވައި ބާރުވާނެއެވެ. މި އެލާޓްގެ މުއްދަތުގައި ކަނޑުމަގުން ކުރާ ދަތުރުތައް ކުރުމުގައި ސަމާލުވާން ޖެހޭނެއެވެ. ވިދާ ގުގުރާ ބޯކޮށް ވާރޭވެހޭނެއެވެ. އުދައެރުންފަދަ ކަންތައް ދިމާވުމަކީ އެކަށީގެންވާކަމެކެވެ. މި އެލާޓް ނެރުމާއެކު ދަތުރުފަތުރުކުރާ ފަރާތްތަކުންނާއި، ހިކިފަސް ތަންތަނުގައި ތިބޭ ފަރާތްތަކުންވެސް މޫސުމާބެހޭ އެންމެ ފަހުގެ މަޢުލޫމާތު ހޯދައި، މޫސުމަށް ސަމާލުކަން ދިނުމަކީ މުހިއްމުކަމެކެވެ.\nމި އެލާޓްގެ މުއްދަތުގައި ބާރުގަދަ ކޮޅިގަނޑުތައް އެރުމަކީ އެކަށީގެންވާކަމެކެވެ. ކަނޑު ދަތުރުފަތުރު ކުރުމަށް ދަތިތައް ކުރިމަތިވާ މިންވަރަށް ކަނޑުގަދަވާނެއެވެ. އާދަޔާ ޚިލާފަށް ވައިގަދަވެ، ވިދާ ގުގުރައި، ބޯކޮށް ވާރޭވެހޭނެއެވެ. ކަނޑު ދަތުރުފަތުރު ކުރުމަކީ މި އެލާޓްގެ މުއްދަތުގައި ކޮށްގެންވާނެކަމެއް ނޫނެވެ. ކޮޅިގަނޑެއްގެ ސަބަބުން ނުރައްކާތެރި ޙާދިސާއެއް ހިނގައިފާނެފަދަ ތަންތަނުގައި ދިރިއުޅޭ ފަރާތްތަކުން ރައްކާތެރި ހިސާބުތަކަށް ދިޔުމަކީ މުހިއްމުކަމެކެވެ. މި އެލާޓް ނެރުމާއެކު ކަމާ ބެހޭ ފަރާތްތަކުން އަބަދުވެސް ތިއްބަވާނީ ދިމާވެދާނެ ޙާދިސާއަކުން މީހުންނަށް އެހީތެރިކަން ފޯރުކޮށްދިނުމަށް ތައްޔާރުވެގެންނެވެ.\nމިއީ މޫސުން އާންމު ގޮތެއްގައި ރަނގަޅުނަމަ ނެރޭ އެލާޓެކެވެ. މި އެލާޓް ނެރުމުން އާންމު ޙާލަތަށް ރުޖޫޢަވީއެވެ.


ދުނިޔޭގެ އެކި ކަންކޮޅުތަކަށް ކުރަމުންދާ ދަތުރުތައް ކޮންޓްރޯލް ކުރުމަށް، ސަރުކާރު ތަކުން ޑިޖިޓަލް ޕާސްޕޯޓް ތައާރަފުކުރުމަށް މަޝްވަރާ ކޮށްފި. | Sandhaanu\nދުނިޔޭގެ އެކި ކަންކޮޅުތަކަށް ކުރަމުންދާ ދަތުރުތައް ކޮންޓްރޯލް ކުރުމަށް، ސަރުކާރު ތަކުން ޑިޖިޓަލް ޕާސްޕޯޓް ތައާރަފުކުރުމަށް މަޝްވަރާ ކޮށްފި.\nމިފަހަކަށް އައިސް ކޮވިޑް 19 ގެ ޙާލަތާ ގުޅިގެން ގިނަ ޢަދަދެއްގެ ޤައުމުތަކަކުން ދަނީ އެކަމުގެ ނާޖާއިޒު ފައިދާ ނަގަމުންނެވެ.\nމިފަދަ ނޭދެވޭ ކަންތައް ތަކުގެ ތެރޭގައި އިންސާނީ ޙައްޤުތަކަށް އަރައިގަތުން ހިމެނުނު ކަމުގައި ވިޔަސް، މީޑިއާ ތަކުން ރިޕޯޓް ކުރަމުންދަނީ އަދި އާންމުންނަށް އަންގައި ދެމުން ދަނީ މި ކަމަކީ ގެއްލުމަށް ވުރެ ބޮޑަށް ފައިދާހުރި ކަމެއް ކަމުގައެވެ.\nޑިޖިޓަލް ޕާސްޕޯޓް އުފައްދަން ނިންމާފައިވާ ޤައުމުތަކުން ފާހަގަ ކޮށްލެވޭ އެއް ޤައުމަކީ ޑެންމާކެވެ. މިގޮތުން ޑެންމާކް ގައި ނިންމައިފައިވާ ގޮތަކީ ހަމައެކަނި ކޮވިޑް 19 ވެކްސިން ޖަހާފައިވާ މީހުންނަށް ޑިޖިޓަލް ޕާސްޕޯޓް ދޫކޮށް ދަތުރު ކުރުމުގެ ހުއްދަ ދިނުމެވެ.\nޑެންމާކު ގެ ފައިނޭންސް މިނިސްޓަރު ވިދާޅުވެފައިވާ ގޮތުގައި މި އަހަރުގެ ތެރޭގައި ‘ޑިޖިޓަލް ކޮރޯނާ ޕާސްޕޯޓް’ ބޭނުންކުރަން ފަށާނެއެވެ. މިގޮތުން މިޕާސްޕޯޓަކީ ފޯނު އެޕްލިކޭޝަން އެއްގެ ގޮތުގައި ބޭނުންކުރާނެ ޕާސްޕޯޓަކަށްވުން އެކަށީގެންވެއެވެ. މިކަމުގެ ސަބަބުން އިޤްތިޞާދީ ގޮތުން ހީނަރު ކަމެއް އައިސްދާނެ ކަމަށް، އެހެން ޤައުމުތަކުގެ ސަރުކާރުތަކުން ވަނީ ޚިޔާލު ފާޅުކޮށްފައެވެ.\nއެހެންނަމަވެސް، ޑެންމާކްގެ ސަރުކާރާއި އެހެން ޤައުމުތަކުގެ ސަރުކާރުތަކުގެ މެދުގައި ވާހަކަ ދެކެވެމުން ނުދާ އެއް ކަމަކީ ކޮވިޑް 19 ގެ ސަބަބުން ދިމާވެފައިވާ ކަންތައްތަކެވެ.\nމިގޮތުން، ބައެއް ޤައުމުތަކުގައި ކޮވިޑް ޖެހޭ މީހުން ގެ އަދަދު ރަނގަޅަށް ރިޕޯޓް ނުކުރެވި، ޕޮޒިޓިވް ކޭސްތައް އިތުރުވެގެންދާއިރު ވެސް ގިނަ ކޭސްތައް ރިޕޯޓް ނުކުރެވި ފަރުވާކުޑަ ކޮށްފައި އެބަހުއްޓެވެ.\nމީގެއިތުރުން، ޑެންމާކް ފަދަ ޤައުމެއްގައި ކުންފުންޏަކުން ވިޔަފާރީގެ މުޢާމަލާތެއްް ކުރަން ބޭނުން ކަމުގައިވާ ނަމަ ، ޑެންމާކް ސަރުކާރުން އެކަމަށް ބާރުއަޅާ، މާރކެޓް ކުރުމަށް އެހީވެދެއެވެ.\nވެކްސިން ދިނުމުގެ އެންމެ މުހިންމު އެއް ބޭނުމަކީ، ވަކިވަކި ފަރުދުންނަށް ވެކްސިން ރެކޯޑް ތަކަށް ޑިޖިޓަލް ކޮށް ބަލައިލެވުމުގެ ފުރުޞަތު ދިނުން ކަމަށް ޗީފް އެގްޒެކެޓިވް ޕޯލް މޭޔަރ ބުނެފައިވެއެވެ. މިގޮތުން، ކޮމަންޕާސް ނަމަކަށް ކިޔާ ޓޫލް އެއް ބޭނުން ކޮށްގެން މަސައްކަތް ކުރުމާއި ކިޔެވުމާއި އަދި މި ނޫންވެސް އެހެނިހެން ކަންކަން ކުރުމަށް ފަސޭހަވެގެންދާނެ އެވެ.


Tourism Thiyaagi Ve Resort Thah Furibaaru Vany\nޓޫރިޒަމް ތިޔާގިވެ ރިސޯޓްތައް ފުރިބާރުވަނީ\n18 ޑިސެމްބަރ 2021 - 19:22:07\nއާ އަހަރާއި ދިމާކޮށް ރާއްޖޭގެ ރިޒޯޓްތަކުގެ ބުކިންތައް ފުލްވެ ރިސޯޓްތަކަށް ފަތުރުވެރިން އަރައި ފުރެން ފަށައިފިއެވެ.\nއިނާ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު ސީއެންއެމް އަށް ވިދާޅުވީ ރާއްޖޭގެ ހުރިހާ ސަރަަހައްދެއްގެ ރިސޯޓްތަކެއްހެން މިހާރު ފުރިފައިވާ ކަމަށެވެ. އަދި އަންނަ މަހުގެ ހަތެއްހާ ހިސާބަށް މިހާރު ރިސޯޓްތައް ބުކްކޮށްފައިވާ ކަމަށް ވެސް އޭނާ ވިދާޅުވިއެވެ. އަދި ކުރޮއަށް އޮތް ދެތިން ހަފްތާގެ ތެރޭގައި ވެސް ރާއްޖެއަށް ގިނަ އަދަދެއްގެ ފަތުރުވެރިން ޒިޔާރަތްކުރާނެ ކަމަށް އޭނާ ވިދާޅުވިއެވެ.\nއޭނާ އިތުރަށް ވިދާޅުވީ، އަންނަ އަހަރުގެ ފެބްރުއަރީގެ ނިޔަލަށް ރިސޯޓްތަކަށް ބާރު ބޮޑުވާނެ ކަމަށް ލަފާ ކުރެވޭ ކަމަށާއި ފެބްރުއަރީގެ ފަހުން ވެސް 80 އިންސައްތައިގައި ހިފާޓާއްލެވޭނެ ކަމަށެވެ.\nގިނަ ރިސޯޓްތަކުގެ ބުކިންތައް މިހާރުވެސް ހުރީ ފުލްވެފައިކަން ފާހަގަކުރައްވާ ފިރާގު ވިދާޅުވީ، އިންޑިއާގެ ފަތުރުވެރިންނާއި މެދު އިރުމައްޗާއި އިރުމަތީ ޔޫރަޕްގެ ޓޫރިސްޓުން މި ދުވަސްވަރު ވަރަށް ގިނައިން އަންނަ ކަން ފާހަގަކުރެވޭ ކަމަށެވެ.\nކޮވިޑްގެ ބަލި މަޑުކަމާއެކު ފަތުރުވެރިކަމުގެ ދާއިރާއަށް ހީނަރުކަމެއް އައި ނަމަވެސް މަޑުމަޑުން އެތަން ފޫބެދެމުން އަންނަ ފެށުމުން ޓޫރިޒަމް މިނިސްޓްރީން ހިފި އަމާޒަށް މިހާރު ވަނީ ފުރިހަމައަށް ވާސިލްވެފައެވެ.\nޓޫރިޒަމް މިނިސްޓްރީގެ އަމާޒަކަށްވީ މި އަހަރަށް އެއް މިލިއަން ފަތުރުވެރިން ރާއްޖެ ގެނައުމެވެ. މިހާރު އެ އަދަދު ފުރިހަމަވެ ދެން އަމާޒު ހިފަނީ މި އަހަރު ނިމުމުގެ ކުރިން 1.3 މިލިއަން ފަތުރުވެރިން ރާއްޖެ ގެނައުމަށް ކަމަށް މިނިސްޓަރު ޑރ. އަބްދުﷲ މައުސޫމް ކުރިން ވަނީ ވިދާޅުވެފައެވެ.\nފިރާގު ވިދާޅުވީ، އޭނާ ގަބޫލުފުޅު ކުރައްވާ ގޮތުގައި ރާއްޖޭގެ އެއާޕޯޓްތައް މިއަށްވުރެ ތަރައްގީ ނަމަ މި އަދަދަށް ވުރެ ގިނަ ފަތުރުވެރިން ކޮންމެ އަހަރަކު ރާއްޖެ އަންނާނެ އެވެ.\nއޭނާ ވިދާޅުވީ، އެއާޕޯޓުގެ ކެޕޭސިޓީ ބޮޑު ނަމަ މިހާރަށް ވުރެ ގިނަ ޓޫރިސްޓުން ގެނެވި މިވަގުތު ރާއްޖޭގެ އެއާޕޯޓުގައި މުއްސަނދި ޓޫރިސްޓުންނަށް ހިދުމަތް ދެވޭނެ ގާބިލްކަން ނެތް ކަމަށެވެ.\nމިދުވަސްވަރަކީ ކޮންމެ އަހަރަކުވެސް ފަތުރުވެރިކަން ވަރުގަދަވެގެން އަންނަ ދުވަސްވަރެކެވެ. އެހެން ނަމަވެސް އާދަޔާ ހިލާފަށް މި އަހަރު ރިސޯޓްތަކުގެ ބެޑްނައިޓް ކެޕޭސިޓީވެސް މިހާތަނަށް އައި އިރު ވަނީ އިތުރުވެފައެވެ.\nރިހިވެލި ބީޗް ރިސޯޓު މަހުލް ޓުއަސްއަށް!


Career Vitamin International In Raajjey Gai Life Coaching Class Thah Fashaifi – adduLIVE\nކެރިއަރ ވިޓަމިން އިންޓަރނޭޝަނަލް އިން ރާއްޖޭގައި ލައިފް ކޯޗިންގ ކުލާސްތައް ފަށައިފި\nJul 21, 2020, 11:59 އަމީރާ\nކެރިއަރ ވިޓަމިން އިންޓަނޭޝަނަލް ޕްރައިވެޓް ލިމިޓެޑްގެ ކޯޗިންގ ޚިދުމަތް ރަސްމީކޮށް ހުޅުވައިފިއެވެ.\nއެގޮތުން މި ކުންފުނިން ފޯރުކޮށްދޭ ޚިދުމަތްތަކުގެ ތެރޭގައި ހިމެނެނީ އެގްޒެކެޓިވް ކޯޗިންގ އަދި ޕްރޮފެޝަނަލް ލައިފް ކޯޗިންގ ގެ އިތުރުން، އޮފީސްތަކުގެ މުވައްޒަފުންނަށް ޚާއްސަ ކޮށްގެން ކުރިއަށް ގެންދެވޭ ތަމްރީނު ޕްރޮގްރާމްތައް ހިމެނެއެވެ.\nއެ ކުންފުނީގެ އެގްޒެކެޓިވް ކޯޗިންގ އަކީ ކާމިޔާބު ވިޔަފާރިވެރިން، ކުންފުނިތަކުގެ ސީއީއޯ، މެނޭޖަރުން އަދި ސުޕަވައިޒަރުންގެ މަސައްކަތް ހަރުދަނާކޮށް، އެވަގުތު ހުރި ހިސާބަށްވުރެ ހަރުދަނާކޮށް ކުރިއަށް ގެންދިއުމަށް ގެންދެވޭ އެއް އަހަރު ދުވަހުގެ ކޯޗިންގ ޕްރޮގްރާމެކެވެ.\nކުންފުނީގެ ސީއީއޯ، ހައްވާ ޝަހީނާ މުޙައްމަދު ހާމަ ކުރެއްވި ގޮތުގައި މިއީ ރާއްޖޭގެ މާހައުލަށް ވަރަށް އާ ކަމެއް ނަމަވެސް، މި ކޯހަކީ ބައިވެރިންނަށް ލިބޭ ކުރި އެރުން މިނެގެން ކުރިއަށް ގެން ދެވޭނެ ޔަޤީން ކޯހެއް ކަމަށެވެ. އަދި މިކޯހުގެ ޕޮރޮސެސްއަކީ ދުނިޔޭގެ އެއް ވަނަ އެގްޒެކެޓިވް ކޯޗް އަދި ލީޑަރޝިޕް ވިސްނުންތެރިޔާ ޑރ. މާޝަލް ގޯލްޑް ސްމިތްގެ ޕްރޮގްރާމެއް ކަމަށާއި، ދުނިޔޭގެ ނަން މަޝްހޫރު ބޮޑެތި ކުންފުނިތަކުގެ ވެރިންނާއި ޤައުމުތަކުގެ އިސް ވެރިން އެބޭފުޅުންގެ ލީޑަރޝިޕް ހަރުދަނާ ކުރުމަށް ބޭނުން ކުރާ ޕްރޮގްރާމެއް ކަމަށެވެ.\nމީގެ އިތުރުން ކެރިއަރ ވިޓަމިން އިންޓަރނޭޝަނަލްގެ ފަރާތުން ޕްރޮފެޝަނަލް ލައިފް ކޯޗިންގެ ޚިދްމަތްވެސް ލިބިގެން ދާނެ ކަމަށް އެކުންފުނިން މަޢުލޫމާތު ދެއެވެ. އެގޮތުން، މި އީ އޮންލައިން އަދި ފޭސް ޓު ފޭސް ކޮށްވެސް ކުރިއަށް ގެންދެވޭ ކޯހެކެވެ.\nލައިފް ކޯޗިންއަކީ ދިރިއުޅުމުގެ އެއްވެސް މަރުހަލާއެއްގައި މަޑުޖެހި، ފަސްޖެހި ކުރިއަށް ނުދެވޭ ފަރާތްތަކަށް، ނުވަތަ ދިރިއުޅުމުގެ ކަންތައްތައް މިހާރަށްވުރެ ހަރުދަނާކޮށް ކުރިއަށް ގެންދިއުމަށް ބޭނުންވާ ފަރާތްތަކަށް ޚާއްސަ ކުރެވޭ ސެޝަންތަކެކެވެ. މިގޮތުން ލައިފް ކޯޗިންގެ ޚިދްމަތް ދެވޭ ކަންތައް ތަކުގެ ތެރޭގައި،\n– ބިޒްނަސް ޑިވެލޮޕްމެންޓް / ސްޓެރެޓީޖިކް ޕްލޭނިންގް\n– ޕާރސަނަލް ބްރޭންޑިންގ\n– ކެރިއަރ ބަދަލުކުރުން / އަމިއްލަ މަސައްކަތް ފެށުން\n– ޕޭރެންޓިންގް އަދި ރިލޭޝަންޝިޕް ހަރުދަނާކުރުން\n– ބިރަކާ ނުލާ ވާހަކަ ދެއްކުން\n– ބުލީސްއާ ކުރިމަތިލާ އަމިއްލަ ނަފްސަށް އިތުބާރުކޮށް އުޅުން\n– ޓީނޭޖް އުމުރުފުރާގެ މައްސަލަތައް (ކުދިންނަށް އަދި ބެލެނވެރިންނަށް)\n– ގޯލް ސެޓިން އެންޑް ލިވިން އަ ޕްރަޑަކްޓިވް އެންޑް ފުލްފިލިންގ ލައިފް\n– ޑިޕްރެޝަން އަދި އެންޒައިޓީ އާއި ކުރިމަތި ލައި ކާމިޔާބު ކަމާއި އެކު ދިރިއުޅުން ހިމެނޭ ކަމަށް އެ ކުންފުނިން ހިއްސާ ކޮށްފައިވެއެވެ.\nހަމަ މިއާ އެކު، އެ ކުންފުނިން، އޮފިސްތަކުގެ މުވައްޒަފުންނަށްވެސް ތަމްރީނު ޕްރޮގްރާމްތައް ހިންގައި ދެއެވެ. އެގޮތުން ހިންގައިދޭ ޕްރޮގްރާމް ތަކުގެ ތެރޭގައި،\n– ލީޑަރޝިޕް ޑިވެލޮޕްމެންޓް ފޯރ މިޑްލް މެނޭޖަރސް\n– އިމޯޝަނަލް ރެސިލިއަންސް ފޯރ ސްޕަވައިޒަރސް\n– ޕާރސަނިލިޓީ ޑިވެލޮޕްމެންޓް ޕްރޮގްރާމް ފޯރ އެމްޕްލޯޔީސް\n– ޑީކްލަޓަރ ދަ މައިންޑް އެންޑް ލިވް ކޮންފިޑެންޓްލީ\n– ފައިނޭންސް ފޯރ ނޮންފައިނޭންސް މެނެޖާރސް\n– ހެޕިނެސް އެންޑް އެމްޕްލޯޔީ ވެލްބީންގ\n– ކެރިޔަރ ގައިޑެންސް ފޯރ ޔޫތު ހިމެނެއެވެ.\nކެރިއަރ ވިޓަމިން އިންޓަރނޭޝަނަލްގެެ ސީއީއޯ ހައްވާ ޝަހީނާ މުހައްމަދަކީ ޑރ. މާޝަލް ގޯލްޑް ސްމިތުގެ ސަރޓިފައިޑް އެގްޒެކެޓިވް ކޯޗެކެވެ. އަދި ސަރޓިފައިޑް ޓީމް ކޯޗެކެވެ. އަދި އޭނާ އަކީ މެލޭޝިއާގެ ޓީޟް ކޯގު އިންޓަރނޭޝަނަލް އިން ތަމްރީނުވެފައިވާ ސަރޓިފައިޑް ޕްރޮފެޝަނަލް ކޯޗެކެވެ. އަދި ލިވިންގ ވެލިއުސް އެޑިއުކޭޝަން ޓްރެއިނަރެއްގެ އިތުރުން ލައިފް ސްކިލްސް ޓެރެއިނަރެއް ވެސް މެއެވެ.


SunOnline: Flying school hingan Avid collage in vee ebbas vun baathil koffi\nފްލައިން ސްކޫލް ހިންގަން އެވިޑް ކޮލެޖުންވީ އެއްބަސްވުން ބާތިލްކޮށްފި\nއާމިނަތު ބަލްސަމް 18 Sep 2021, 19:20\nސެޕްޓެމްބަރު 18، 2021: އެވިޑް ކޮލެޖްގެ ޗެއާމާން އަބްދުﷲ މުސްތާޤު ރަޝާދު މިއަދު ނޫސްވެރިންނަށް މައުލޫމާތު ދެއްވަނީ --- ސަން ފޮޓޯ/ ފަޔާޒު މޫސާ\nއައްޑޫސިޓީގައި ހިންގަމުން ގެންދިޔަ އޭޝިއަން އެކަޑެމީ އޮފް އޭރޯނިޓިކްސްގެ ފްލައިންގް ސްކޫލާ އެކު އެވިޑު ކޮލެޖުން ހަދައިފައިވާ އެއްބަސްވުން ބާތިލުކޮށްފިއެވެ.\nމިއަދު އެވިޑް ކޮލެޖުގައި ބޭއްވި ނޫސްވެރިންގެ ބައްދަލުވުމެއްގައި އެ ކޮލެޖުގެ ޗެއާމަން ޢަބްދުﷲ މުސްތާޤު ރަޝާދު ވިދާޅުވީ ޓްރިޕަލް އޭއާއި އެވިޑް ކޮލެޖާ ދެމެދު ވެފައިވާ އެއްބަސްވުން މިއަދުން ފެށިގެން ބާތިލް ކޮށްފައިވާނެ ކަމަށެވެ.\n"މިއަދުން ފެށިގެން އައްޑޫ ފްލައިންގް ސޫކުލް ހިންގުމުގެ ނުވަތަ އެއްވެސް ކަމެއްގައި މުއާމަލާތް ކުރަން ޖެހޭ އެއްވެސް ދައުރެއް މިއަދުގެ މިގަޑިން ފެށިގެން އެވިޑް ކޮލެޖަށް ނޯންނާނެ،" މުސްތާޤު ވިދާޅުވިއެވެ.\nމި އެއްބަސްވުމުގައި ސޮއި ކުރިތާ ދެމަހަށް ވުރެ ގިނަ ދުވަސް ވެގެން ދިޔައިރުވެސް ކަމާބެހޭ އިދާރާތަކުން ފްލައިން ސްކޫލުގައި ތިބޭނެ ތަނެއް ވެސް ހަމަޖައްސައިދީފައި ނުވާކަމަށް އޭނާ ވިދާޅުވިއެވެ.\nފްލައިން ސުކޫލުގެ ކިޔެވުން ނުފެށި ގިނަ ދުވަސްތަކެއް ވޭތުވެގެން ދިއުމުގެ ސަބަބުން 4.7 މިލިއަން ރުފިޔާގެ ގެއްލުމެއް އެވިޑަށް ލިބުނު ކަމަށް ވެސް މުސްތާޤު ވިދާޅުވިއެެވެ. ނަމަވެސް މި ގެއްލުން ފޫ ބައްދަން އަދި އެއްވެސް ގޮތެއް ރާވައިފައިނުވާ ކަމަށް އޭނާ ވިދާޅުވިއެވެ.\nއެވިޑް ކޮލެޖުން ގަނެފައިވާ ފްލައިޓާ މެދު އަމަލުކުރާނެ ވަކި އުސޫލެއް މިއަދުގެ ނޫސްވެރިންގެ ބައްދަލުވުމުގައި ހާމަކޮށްފައެއްނުވެއެވެ. މިއަދު މެންދުރުފަހު 2:00 ގައި ފްލައިން ސްކޫލްގެ ދަރިވަރުންނާ ބައްދަލުކޮށް އެކަމާ ބެހޭ މައުލޫމާތު މުސްތާޤު ވަނީ ހިއްސާ ކުރައްވާފައެވެ.\n"އަޅުގަނޑު ހަމަ ކޮޅު ނެތް ކޮޅަށް ދުވިން. އެކި ކޮޅު ކޮޅަށް. ގުޅަން ޖެހޭ ފަރާތްތަކަށްވެސް ގުޅިން. ވާހަކަވެސް ދެއްކިން. ބައްދަލު ނުކުރާ ފަރާތެއް ނޯންނާނެ،" މުސްތާޤު ވިދާޅުވިއެވެ.\nއޭނާ ވިދާޅުވީ ފްލައިން ސްކޫލް ކުދިންގެ ހައްގު ހޯދައިދިނުމަށް ކުރެވުނު ހުރިހާ ކަމެއް އެވިޑް ކޮލެޖުން ކޮށްފައިވާނެ ކަމަށެވެ. ނަމަވެސް އެކަމަށް އަލިމަގެއް ނުފެނުމުން އެެއްބަސްވުން އުވާލަން މަޖުބޫރު ވީ ކަމަށްވެސް މުސްތާޤު ވިދާޅުވިއެވެ.\nއެވިޑް ކޮލެޖުގެ އަހަރީ ދުވަސް ފާހަގަ ކުރުން ތިނަދޫގައި\nފްލައިން ސްކޫލްގެ އެއްބަސްވުން އެވިޑުން ބާތިލްކޮށްފި


Hiythah fathakuramun nerunu Iphone7 ah avas kalhi eh\nހިތްތައް ފަތަހަކުރަމުން ނެރުނު އައިފޯން7 އަށް އަވަސް ކަޅިއެއް\nއައިފޯން7 ކަށް އެއްމެން ކުރި އިންތިޒާރަށް ރޭ މިވަނީ ނިމުމެއް އައިސްފަ އެވެ. ގިނަ ބަޔެއްގެ ލޯބި ހޯދައިފަިވާ އައިފޯން ރޭވަނީ އެ ފޯނަށް ލޯބި ކުރާ ހިތްތަށް ފަތަހަ ކޮށްލާފަ އެވެ. މޮޅު ގިނަ ފީޗާސް ތަކަކާއެކު ރޭ އައިފޯން7ލޯންޗްކޮށްފައިވަނީ އެޕަލްއިން ބޭއްވި ހާއްސް އިވެންޓެއްގަ އެވެ. އެޕަލް އައިފޯން7އަށް އަވަސް ކަޅިއަކުން ބަލައިލާނަމެވެ.\nހިތް ފަތަހަ ކޮއްލާ އާ ދެ ކުލަ\nމި ފޯނަކީ އެޕަލްއިން މިހާތަނަށް ނެރޭ ފުރަތަމަ ވޯޓާ ރެސިސްޓެންސް ނުވަތަ ފެން ނުވަންނަ ގޮތަށް ޑިޒައިން ކޮށް ފަރުމާ ކުރެވިގެން ނެރެވޭ ފޯނެކެވެ. އެހެން ކަމުން މި ކަން ވެގެންދާނީ އެޕަލްގެ ޕްރޮޑަކްޓް ތަކަށް ލޯބިކުރާ ފަރާތްތަކަށް ހިތް ފަތަހަ ކޮށްލާނެ ވަރުގެ ކަމަކަށެވެ. އެޕަލްއަށް ލޯބި ކުރާ ގިނަ ބަޔަކު ވަނީ އެޕަލް އަަައިފޯންތަށް ވޯޓާ ރެސިސްޓެންސް ފޯނުތަކަށް ވާނެ ދުވަހަކަށް އިންތިޒާރު ކުރަމުންނެވެ. އެ އިންތިޒާރަށް ނިމުން ގެންދިނީ އައިފޯން7އެވެ.\nފޯނުގެ އެންމެ ހާއްސަ ކަމަކީ މިފަހަރު އެޕަލްއިން މުޅިން އަލަށް ލޯންޗްކުރި ތަފާތު ދެ ކުލައެވެ. އެގޮތުން އައިފޯން7ވިއްކުމަށް ހަމަޖެހިފައިވާ ފަސް ކުލައިގެ ތެރެއިން މުޅިން އަލަށް ނެރުނު ކުލަތަކަކީ ޖެޓްބްލެކް ގެ ނަމުން ނެރުނު ގޮލެސީ ކުލައެއްގެ އިތުރުން މެޓް ބްލެކް ކުލައެވެ. މި ދެކުލައިގެ އިތުރުން އެޕަލްއިން ކުރިންވެސް ނެރެމުން ދިޔަ އައިފޯން ތަކުގައި ހިމެނޭ ގޯލްޑް،ރޯސް ގޯލްޑް އަދި ސިލްވާ ކުލައިގެ އައިފޯންގެ7ގެ އެޑިޝަންތަށް ވެސް ވިއްކުމަށް ވަނީ ހަމަޖެހިފައެވެ.\nމި ފޯނުގެ ހޯމް ބަޓަން ވެސް ތަފާތު ވާނެ ކަމަށް އެޕަލްއިން ވަނީ ބުނެފަ އެވެ. އެގޮތުން ހޯމްބަޓަން ވެގެންދާނީ ޕްރެޝާ ސެންސިޓިވް އަދި ކަސްޓަމައިޒް ކޮށްލެވޭނެ ހޯމް ބަޓަންއަކަށެވެ.\nކޮންމެ އައިފޯނެއްގައި ވެސް އެންމެ ބޮޑު ބަދަލެއް އައަންނީ އެ ފޯނެއްގެ ކެމެރާއަށެވެ. އެގޮތުން އެޕަލްއިން ދައްކާލި އައިފޯން7ގެ ވެސް ކެމަރާތަކުގެ ފީޗާސްތަކަށް ވަނީ މޮޅު އަދި ބޮޑު ބަދަލުތަކެއް ގެނެސްފައެވެ. ކެމެރާތަކުގެ ފީޗާސްތަކަށް ބަލާލާއިރު މި ކެމެރާގައި 1.8 ގެ އެޕާޗަރ އެއް ވަނީ ޑިޒައިން ކުރެވިފައެވެ. އަދި އޭގެ އިތުރުން މި ފޯންގެ ކެމެރާއަކީ 12 މެގަޕިކސެލްގެ ކެމެރާއެކެވެ. މި ކެމެރާއަކީ މަޝްހޫރު ޓެކްނޮލޮޖީއެއް ކަމުގައިވާ އޮޕްޓިކަލް އިމޭޖް ސްޓެބަލައިޒޭޝަން ވެސް ހިމެނިގެން ފަރުމާކުރެވިފައިވާ ޕްރޮފެޝަނަލް ކެމެރާއެކެވެ.\nއައިފޯނަކީ އަބަދުވެސް ސެލްފީޗނެގުމަށް މޮޅު ފޯނަކަށް ވާއިރު މިފަހަރުގެ އައިފޯންގެ ސެލްފީ ކެމެރާ ވެގެންދާނީ އަށް މެގަޕިކްސެލްގެ މޮޅު އަދި ކޮލެޓީ ކެމެރާއަކަށެވެ. މީގެ އިތުރުން ފޯންގައި އިންސްޓޯލް ކުރެވިފަިވާ ލެޑް ފްލޭޝްލަައިޓަށް ވެސް ވަނީ ބަދަލުތަކެއް އައިސްފައެވެ. އެގޮތުން ފްލޭޝް ލެއީޑީތަށް ވެގެންދާނީ ޓްރޫޓޯން ލެޑް ތަކަކަށެވެ. އަދި މި ފޯން ވެގެންދާނީ ލޯލައިޓް ފޮޓޯތަށް ނަގަންވެސް މޮޅު ފޯނަކަށެވެ.\nމީގެ އިތުރުން އައަފޯން7ޕްލަސްގެ ކެމެރާއަކީ ޑުއަލް ކެމެރާގެ ގޮތުގައި ފަރުމާކުރެވިފައިވާ ކެމެރާތަކެކެވެ. މި ފޯނުގައި ހިމެނިފައިވާ ޑުއަލް ކެމެރާތަށް ނުވަތަ ތަފާތު ދެ ކެމެރާއަކީ ޒޫމް ކޮށްގެނެ ކޮލެޓީ ފޮޓޯ ނަގާލެވޭ ކެމެރާއެއްގެ އިތުރުން ވައިޑް އޭންގަލް ނަގާލެވޭ ގޮތަށް ފަރުމާ ކުރެވިފައިވާ ދެ ކެމެރާއެވެ. މި ދެކެމެރާއަކީ ވެސް އައިފޯން7ގެ ކެމެރާތަކޭ ވެސް އެއްފަދައިން 12 މެގަޕިކްސެލްގެ2ކެމެރާއަށެވެ.\nއައިފޯން 7: ދުނިޔޭގެ އެންމެ ފާސްޓު ފޯން\nއަައިފޯން7އެއް ވެގެންދާނީ ދުނިޔޭގެ އެންމެ ބާރުގަދަ ޗިޕް އެ ސްމާޓްފޯނެއްގައި ހިމެނޭ ފުރަތަމަ ފޯނަށެވެ. މި ފޯނުގައި ވަނީ އޭ 10 ގެ ފުޝަށް ޗިޕް ހިމެނިފައެވެ. މި އާއި އެއްކޮށް މި ފޯން ވެގެންދާނީ އަައިފޯން6އަށް ވުރެ ދެގުނަ ފާސްޓް ފޯނަކަށެވެ. އަދި ހަމަ އެފަދައިން އެޕަލްއިން ވަނީ މި ފޯނާއި އެއްކޮށް މި ފޯނާބެހޭ ވަރަށް ތަފާތު އަދި ގިނަ ބަޔަކު އިންތިޒާރުކުރި ފީޗާއެއްވެސް މި ފޯނުގައި ހިމަނާފައެވެ. އެއީ މި ފޯނުގެ ބެޓަރީ ލައިފް އަށް ގެނެވުނު ބަދަލެވެ. މި ފޯނު ވެގެންދަނީ ދުނިޔޭގެ އެންމެ ބާރުގަދަ އަދި ގިނަ ވަގުތު ހިފަހައްޓާނެ ބެޓަރީ ލައިފް އެއް ހިމެނޭނެ ފޯނަށެވެ.\nއޯޑިޔޯއަށް މިވަރެއް ނެތް\nމިފޯނުގައި ދެން އެންމެ ފާހަގަ ކޮއްލެވޭ ފީޗާއަކަށް ވެފައިވަނީ ހެޑްސެޓް ޖަހަން ވަކި ޕްލަގް އެއް މިފޯނުގައި ހިމެނިފައި ނުވުމެވެ. އޭގެ ބަދަލުގައި މި ފޯނުގައި ވަޔާ ހެޑްސެޓް ފަރުމާ ކުރެވިފައިވާނީ ލައިޓެނިންގެ ޗާޖާގެ ޕްލަގް އިންނަ ގޮތަށެވެ. އަދި ހަމަ އެއާ އެކު އެޕަލް އިން ވަނީ ތަފާތު ބްރޭންޑެއްވެސް މިރޭ ލޯންޗް ކޮއްފައެވެ. އެއީ އިއާޕޮޑްގެ ނަމުން ފަރުމަކޮށް ވަޔާލެސް ކޮށް ބޭނުންކޮށްލެވޭ ގޮތަށް ޑިޒައިން ކުރެވިފައިވާ ހެޑްސެޓެކެވެ. އެޕަލްއިން ބުނި ގޮތުގައި މި ހެޑްސެޓް ފަރުމާ ކޮއްފައިވަނީ އެޕަލްއިން މީގެ އަހަރެއްހާ ދުވަސް ކުރިން ގަތް މަޝްހޫރު ކުންފުންޒެއްކަމުގައިވާ ބީޓްސް ކުންފުންޒާގުޅިގެންނެވެ. އެހެން ކަމުން އެޕަލް އިއާޕޯޑްވެސް ވެގެންދާނީ ގިނަބަޔެއްގެ ހިތަތަށް ކަތިލާނެ ޓެކް ހަތިޔާރަކަށެޗެ. އައިފޯން7ގެ އިތުރު އޯޑިއޯ ފިޗާސް ތަކަށް ބަލާއިރު މި ފޯނުގައި ސްޓީރިޔޯ ސިސްޓަމެއް އެކުލެވިފައިވާނެއެވެ. އެހެން ކަމުނެ މި ފޯން ވެގެން ދާނީ އެޕަލްއިން މިދިޔަ އަހަރު ސެޕްޓެމްބަރ މަހު ބާޒާރަށް ނެރުނު އައިފޯން 6އެސް އަށް ވުރެ ދެ ގުނަ އަޑުބާރު ފޯނަކަށެވެ.\nއައިފޯން 7ގެ ޑިސްޕްލޭއަށް ވެސް ވަނީ ފުދޭ ވަރެއްގެ ސަޅި ބަދަލު ތަކެއް ގެނެސްފައެވެ. މި ފޯނުގެ ޑިސްޕްލޭ ވެގެންދަނީ އެންމެ އަލިގަދަ އަދި އެންމެ ކުލަގަދަވެސް އައިފޯނަށެވެ. އައިފޯން 6އެސް ގައިވެސް ހިމެނުނު ފަދައިން މި ފޯނުގައިވެސް 3ޑީ ޓަޗް ހިމެނިފައިވާނެއެވެ.\nމި ފޯން ދުނިޔޭގެ ބާޒާރުތަކަށް ނެރެން ހަމަޖެހިފައިވަނީ 16 ސެޕްޓެމްބަރ ގައެވެ، އަދި މި ފޯނުގެ ޕްރީއޯޑާތަށް މިމަހު9ވަނަ ދުވަހުން ފެށިގެން ނަގަން ވަނީ ޖަމަޖެހިފައެވެ.


Lanka in annan beynun dhivehnah flight eh\nލަންކާގައި ތިބި ދިވެހިންނަށް ފްލައިޓެއް ބާއްވަނީ\nކޮވިޑް-19 އާ ގުޅިގެން ރާއްޖެ ނާދެވިފައި ސްރީލަންކާގައި ތިބި ދިވެހިން ގެންނަން އިނަ މޯލްޑިވްސް ހޮލިޑޭސް އިން ރާއްޖެ އަށް ފްލައިޓެއް ބާއްވަން ތައްޔާރުވާން ފަށައިފި އެވެ.\nސްރީލަންކަން އެއާލައިންގެ ޖެނެރަލް ސޭލްސް އެޖެންޓްސް ކަމަށްވާ އޭސް އޭވިއޭޝަންގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވީ ލަންކާގައި ތިބި ގިނަ ބަޔަކު އަންނަން އެދެމުންދާ ކަމަށާ، އެހެން ކަމުން ދިވެހި ސަރުކާރާ ވާހަކަ ދައްކައިގެން ހާއްސަ ފްލައިޓެއް ބާއްވަން މަސައްކަތް ކުރަމުންދާ ކަމަށެވެ.\n"ވަރަށް ގިނަ ބަޔަކު އެބަ އެދޭ ރާއްޖެ އަންނަން. އެކަމަށްޓަކައި ސްރީލަންކާ ސަރުކާރާއި ދިވެހި ސަރުކާރާ ވެސް މި ދަނީ ވާހަކަ ދެކެވެމުން. މި ބަލަނީ 27 ގައި ފްލައިޓު ބާއްވަން. މި ފްލައިޓު ބާއްވާނެ އަގު އަދި ފައިނެއް ނުވޭ،" ފިރާގު ވިދާޅުވި އެވެ.\nސްރީލަންކާގައި ދިވެހިންގެ 15،000 އަށް ވުރެ ގިނަ މީހުން އުޅެ އެވެ. ދުނިޔޭގައި ފެތުރެމުންދާ ކޮވިޑް-19 ގެ ރޯގާ ސްރީލަންކާގައި ވެސް ވަނީ ފެތުރިފަ އެވެ. އޭގެ ސަބަބުން އެ ގައުމަށް ފްލައިޓްތަކުގެ ދަތުރުތައް މަނާކޮށް، ކާފިއު ހިންގާފައި ވެއެވެ.\nކޮވިޑް-19 ރޯގާ އާއްމުންގެ ތެރޭގައި ފެތުރިދާނެ ކަމުގެ ބިރަށް ދިވެހި ސަރުކާރުން ވަނީ ބޭރުން އަންނަ ހުރިހާ ދިވެހިން 14 ދުވަހުގެ ކަރަންޓީން އަކަށް ދާން ޖެހޭ ގޮތަށް ހަމަޖައްސާފަ އެވެ. ރާއްޖެ އަންނަ ދިވެހިން ކަރަންޓީންގައި ބޭތިއްބުމަށްޓަކައި 10 ރިސޯޓެއްގެ 2288 އެނދު ކަރަންޓީން ފެސިލިޓީގެ ގޮތުގައި ވަނީ ހަމަ ޖައްސާފަ އެވެ.\nރާއްޖޭގައި މިހާތަނަށް ކޮވިޑް-19 އަށް ޕޮޒިޓިވްވީ 13 މީހެކެވެ. އެއީ މުޅިން ވެސް ބިދޭސީންނެވެ. އޭގެ ތެރެއިން ފަސް މީހަކު ވަނީ ބަލިން ރަނގަޅުވެފަ އެވެ.\nކޮވިޑް-19 އަށް ޕޮޒިޓިވް ވެފައިވާ 95 ބަލި މީހެއް ސްރީލަންކާއިން ފެނިފައިވެ އެވެ. ކޮރޯނާ ވައިރަސް ޖެހިގެން ދުނިޔެއިން މިހާތަނަށް 15،000 އަށްވުރެ ގިނަ މީހުން ވަނީ މަރުވެފަ އެވެ. އަދި މިހާރު މިބަލި ދުނިޔޭގެ 150 ގައުމަށް ފެތުރިފައިވާއިރު، އެންމެ ގަދަ އަށް ފެތުރެނީ ޔޫރަޕު ބައްރުގެ ގައުމުތަކުގަ އެވެ.\nސްރީލަންކަން އެއާލައިންސް ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް\nމިއަދު ކޮވިޑް ޖެހުނީ 16 މީހަކަށް\nދެ ޖަލެއްގައި އާއިލީ ބައްދަލުވުންތައް އަލުން ފަށައިފި\nކޮވިޑް ޖެހުނު އިތުރު ދިވެއްސަކު މަރުވެއްޖެ\nކޮވިޑް: ފިޔަވަޅުތައް ހަރުކަށިކުރަން މައުމޫން ގޮވާލައިފި


Dhen aamu sihhathuge kulli nurahkaluge haalathu iulaankoh muhdhathu ithuru kureveynee Majileehuge ruhumaai eku!\nދެން އާންމު ސިއްހަތުގެ ކުއްލި ނުރައްކަލުގެ ހާލަތު އިއުލާންކޮށް މުއްދަތު އިތުރުކުރެވޭނީ މަޖިލީހުގެ ރުހުމާއި އެކު!\n-4weeks ago9- މުއައްލިމް އިބްރާހިމް\nއާންމު ސިއްހަތުގެ ކުއްލި ނުރައްކަލުގެ ހާލަތު އިއުލާންކުރުމާއި އޭގެ މުއްދަތު އިތުރުކުރުމާއި ގުޅޭގޮތުން ރައްޔިތުންގެ މަޖިލީހަށް ބޮޑެތި ބާރުތަކެއް ލިބިގެންދާގޮތަށް އާންމު ސިއްހަތު ރައްކާތެރިކުރުމުގެ ގާނޫނަށް އިސްލާހު ގެނައުމުގެ ބިލެއް ހުށައަޅައިފިއެވެ.\nމި ބިލް ހުށައަޅުއްްވާފައިވަނީ ރައްޔިތުންގެ މަޖިލީހުގެ ފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދެވެ. ފާހަގަކޮށްލެވޭ ގޮތުގައި މި ބިލް ފާސްވެ، ގާނޫނަކަށް ވުމަށްފަހު ތަސްދީގު ކުރެވޭ ހިސާބުން މި ބިލަށް އަމަލުކުރުން ލާޒިމްވާނެއެވެ.\nމި ބިލްގައިވާ ގޮތުގައި އާންމު ސިއްހަތުގެ ކުއްލި ނުރައްކަލުގެ ހާލަތު އިއުލާންކުރުމަށް ނެރޭ ގަރާރު 48 ގަޑިއިރުގެ ތެރޭގައި ރައްޔިތުންގެ މަޖިލީހަށް ހުށައަޅަން ވާނެއެވެ. އަދި އެ ގަރާރު ނެރެވެނީ މަޖިލީހުގެ ދައުރެއް ހިނގަމުން ނުދާ ދުވަސްވަރެއްގައި ކަމަށްވާނަމަ ބަންދު ދުވަސްތައް ހިމަނައިގެން 14 ދުވަހުގެ ތެރޭގައި މަޖިލިސް އެއްކޮށް އެ ގަރާރު ފާސްކުރަން މަޖިލީހަށް ހުށައަޅަން ޖެހޭނެއެވެ.\nމީގެ ދަށުން ރައްޔިތުންގެ މަޖިލީހަށް ކޮންމެ ވަގުތެއްގައިވެސް އާންމު ސިއްހަތުގެ ކުއްލި ނުރައްކަލުގެ ހާލަތުގެ ގަރާރަށް ބޮޑެތި ބަދަލުތަކެއް ގެނައުމުގެ ބާރު ލިބިގެންވެއެވެ. އެގޮތުން ގަރާރުގެ ވަކިބައެއް ނުވަތަ މުޅި ގަރާރު ފާސްކުރުން، މުއްދަތު އިތުރުކުރެވޭ ކޮންމެ ފަހަރަކު ތިރީސް ދުވަހަށްވުރެ ދިގުނޫން މުއްދަތަކަށް ގަރާރުގެ މުއްދަތު އިތުރުކުރުން ހިމެނެއެވެ. އަދި ރައްޔިތުންގެ މަޖިލީހުން ބޭނުންވެއްޖެނަމަ ގަރާރު ބާތިލްކޮށް އަދި ފެންނަ ބަދަލުތައް ގެނައުމުގެ ބާރުވެސް މި ބިލްގެ ދަށުން ލިބިގެންދެއެވެ.\nފާހަގަކޮށްލެވޭ ގޮތުގައި މި ބިލްގެ ދަށުން މިހާރު އިއުލާންކޮށްފައިވާ އާންމު ސިއްހަތުގެ ކުއްލި ނުރައްކަލުގެ ހާލަތާއި މެދު ގޮތްތައް ނިންމުމުގެ ބާރުވެސް ރައްޔިތުންގެ މަޖިލީހަށް ލިބިގެންދާނެއެވެ.\nކޮވިޑް އައުމުގެ ކުރިން ތިހެން ހެދިނަމަ އެވެސް "އާދައިގެ ރޯގާ"އެއް ކަމުގަ ކަނޑައެޅުނީހެއްނު. އެވަރަށް އާދައިގެ ރޯގާއެކޭ އެއްވެސް ތަނެއް ބައެއް ބަންދެއް ކުރާކަށް ނުޖެހެއޭ އިއްޒަތްތެރިން ގޮވީމަވެސް އަޑެއް ނޭހި ވިއްޔަ. ކަލޭމެން އިއްޒަތްތެރިން ރުޅި މަޑު.\nބަރުލަމާނީ އަށް ފައްކާކުރަމުން އެދަނީ ! ހަހަހ ަ\nޙީވަނީ މަޖުލީގައި ތިބީ ބަލި ނުވާނެ މީހުން ހެން\nގަމާރުން ތަކެއްތަ؟ ސިއްހަތުގެ ނުރައްކަލަކީ ނުރައްކަލެއްތޯ ކަނޑައަޅަންވެސް މިމީހުނަށްތަ؟ މިވަރުން ދަންޏާ ފުޓުބޯޅަ ދަނޑުގަ ރެފްރީގެ ނިންމުންވެސް މަޖިލީހުން ފާސްކުރަން ޖެހިދާނެ!\nއަާނ ހުސް ޑޮކްޓަރުން ތިބޭ ތަނެއް\nއަދި ބަލިވާ މީހުނަށް ފަރުވާ ދޭނީވެސް މަޖްލިސް މެމްބަރުން ކަމަށް ފާސް ކުރަންވެސް ފެނޭ\nއުންމީދު ކުރަން ތިމާއަކީ މިގައުމުގެ ވެރިމީހާނޫންކަން އެނގޭނެކަމުގަ ވެގެން އުޅުނަސް ތިއީ ބޮޑުވަރު ތިމާއަކީ ކާކުކަން ނޭގޭ ކަކު މިގައުމުގަހުރީ\nވާނުވާނޭނގޭ ހައިބަތުއޮޅިފަ މިވާ ބައިގަނޑު މަޖިލީހުން ނެރުމަށް ހަވަރު ނިކުތުމަށް ގޮވާލަން


ޚާއްސަ ފިޔަވަޅުތަކާއެކު މި އަހަރުގެ ޙައްޖުގެ އަޅުކަން އޮންނާނެ – Dhen.mv\nމަރްޔަމް ވަޙީދާ May 9, 2021 - 9:07 pm\nޚާއްސަ ފިޔަވަޅުތަކާއެކު މި އަހަރުގެ ޙައްޖުގެ އަޅުކަން އޮންނާނެ ކަމަށް ސައުދީ އަރަބިއްޔާގެ ހައްޖު އެންޑް އުމްރާ މިނިސްޓްރީގެ ތަރުޖަމާނު އިއުލާނު ކުރައްވައިފިއެވެ.\nނޫސްވެރިންގެ ބައްދަލުވުމެއްގައި އެ މިނިސްޓްރީގެ ތަރުޖަމާނު ވިދާޅުވީ، ސައުދީ އަރަބިއްޔާގެ ސިއްހީ އިދާރާތަކުން ދަނީ ހާލަތު މޮނީޓާކޮށް އެންމެންގެ ރައްކާތެރިކަމަށް ޓަކައި އަޅަން ޖެހޭ ފިޔަވަޅުތައް އަޅަމުން ކަމަށެވެ.\nމި އަހަރުގެ ޙައްޖުގެ މާތް އަޅުކަން ކުރިއަށް ދާނީ ޚާއްސަ ފިޔަވަޅުތަކާއެކުކަން އިއުލާނު ކުރި ނަމަވެސް، އެކަމާ ގުޅޭ ތަފްސީލު ދެއްވައިފައެއް ނުވެއެވެ. ތަރުޖަމާނު ވިދާޅުވީ ފަހުން ތަފްސީލް ހާމަ ކުރައްވާނެ ކަމަށެވެ.\nކޮވިޑް-19 އާ ގުޅިގެން މިދިޔަ އަހަރު ހައްޖުގެ އަޅުކަން އަދާ ކުރުމުގެ ފުރުސަތު ލިބުނީ ހަމައެކަނި ސައުދީ އަރަބިއްޔާގައި ދިރިއުޅޭ ޝަރުތު ހަމަވާ ވަކި އަދަދެއްގެ މީހުންނަށެވެ.\nއެގޮތުން ޝަރުތު ހަމަވާ މީހުންގެ ތެރެއިން ޙައްޖުގެ އަޅުކަން އަދާކުރެވޭނެ މީހުން ހޮވީ އެކަމަށް ޚާއްސަ ކޮށްފައިވާ އެޕްލިކޭޝަނެއް މެދުވެރިކޮށް، ގުރުއަތުލައިގެންނެވެ.\nގުރުއަތުލައިގެން ފުރުސަތު ލިބުނު މީހުން މައްކާއަށް ފުރުމުގެ ކުރިން ގޭގައި ހަތް ދުވަހު އެކަހެރި ވާން ޖެހުނެވެ. އޭގެ ފަހުން އަޅުކަން ފެށެން ދެން ކަނޑައެޅިފައިވާ ހޮޓަލެއްގައި ކަރަންޓީނު ވާން ވެސް ޖެހުނެވެ.\nއަމިއްލަ ގުރޫޕްތަކަށް ޙައްޖުގެ ފުރުސަތު ބަންދުކުރުމުން ކަންބޮޑުވުން ފާޅު ކޮށްފި\nކޮވިޑް-19 ދިފާޢު: ދެ ޑޯޒް ފުރިހަމަ ކުރި މީހުންގެ އަދަދު 179،400 އަށްވުރެ މައްޗަށް\nކޮވިޑް-19: ފިޔަވަޅުތަކަށް ލުޔެއް، މިއަދު 224 މީހުން ބައްޔަށް ފައްސިވި


Insaaf gaaim vehje kamuge ihsaas kureveyne goth Bandaara Naibu kiyaa dhehvaifi\nއިންސާފް ގާއިމްވެއްޖެކަމުގެ އިހްސާސް ކުރެވޭނެ ގޮތް ބަންޑާރަ ނައިބު ކިޔައިދެއްވައިފި\n0 June 17th, 2019 - 9:37 PM\nސުޕްރީމް ކޯޓުވެސް އިންޞާފުގެ މަގުން ހިނގައިގެން މެނުވީ އިންސާފް ގާއިމްވެއްޖެކަމުގެ އިހްސާސް ނުކުރެވޭނެކަމަށް އެޓާނީޖެނެރަލް އިބްރާހިމް ރިއްފަތު ކިޔައިދެއްވައިފިއެވެ.\nދިވެހިރާއްޖޭގެ އެންމެ މަތީ ތިންބާރުގެ މަސްރަހާއި ގުޅޭގޮތުން މިރޭ ކުރެއްވި ޓްވީޓެއްގައި ރިއްފަތު ވިދާޅުވީ، ގާނޫނުއަސާސީގައިވަނީ ދައުލަތުގެ ބާރުތަކުގެ އިންތައް ސާފުކޮށްބަޔާންކޮށްދީފައިވާކަމަށެވެ.\n" ޢަދުލުއިންޞާފުގެ ބާރު/ސުޕްރީމް ކޯޓުވެސް ހިނގަންވާނީ އިންޞާފުގެ މަގުން. ޤާނޫނުއަސާސީގައިވާ ގޮތަށް ފަނޑިޔާރުން ޖަވާބުދާރީކޮށް، ފާރަވެރިވެގެން މެނުވީ އިންޞާފު ޤާއިމުވެއްޖެކަމުގެ އިޚްސާސެއް ނުކުރެވޭނެ" ރިއްފަތުގެ ޓްވީޓުގައި ވިދާޅުވެފައިވެއެވެ.\nސުޕްރީމްކޯޓާއި ރައްޔިތުންގެ މަޖިލީހާއި ދެމެދު ވަނީ ވަރަށް ބޮޑަށް ހޫނު އަރައިރުމެއް އުފެދިފައެވެ. އެއީ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ހުށަހެޅުއްވި މައްސަލައެއްގައި ޖޭއެސްސީން ސުޕްްރީމް ކޯޓުގެ ފަނޑިޔާރު އަބްދުﷲ ދީފީ ސަސްޕެންޑު ކުރުމުންނެވެ.\nފަނޑިޔާރު ސަސްްޕެންޑު ކުރުމުން ސުޕްރީމް ކޯޓުން ވަނީ ދައުލަތުގެ އެއްވެސް މުއައްސަސާއަކުން އަބްދުﷲ ދީދީގެ މައްޗަށް ފިޔަވަޅު ނޭޅުމަށް އަމުރުކޮށްފައެވެ. އެހެން ނަމަވެސް ޖޭއެސްސީން ވަނީ ސުޕްރީމް ކޯޓުިން އެހެން ނިންމި ނަމަވެސް، އެ ކޮމިޝަނުގެ ނިންމުން ދެމި އޮންނާނެކަމަށް ނިންމާފައެވެ.\nއަދި ރައްޔިތުންގެ މަޖިލީހުގެ ޖުޑީޝަރީ ކޮމެޓީން ވަނީ ޖޭއެސްސީގެ ނިންްމުމަށް ބާރުލިބޭ ގޮތަށް ރިޕޯޓެއް ތައްޔާރުކޮށް ފާސް ކުރުމަށްް ރައްޔިތުންގެ މަޖިލީހަށް ތަޅުމަށް ފޮނުވާފައެވެ.\nނަމަވެސް ސުޕްރީމް ކޯޓުން އަނެއްކާވެސްް ވަނީ މިއަދު އައު އަމުރެއް ނެރި ދައުލަތުގެ އެއްވެސް އިދާރާއަކުން ފަނޑިޔާރު އަބްދުﷲ ދީދީއާއި މެދު ފިޔަވަޅެއް އަޅަން ނިންމި ނަމަވެސް އެއީ ބާތިލު ނިންމުމަކަށް ވާނެކަމަށް ބުނެފައެވެ.


ޑެޕިއުޓީ ގަވަރުނަރު ކަމަށް ބޭފުޅަކު ހަމަޖައްސަން ރުހުން ދީފި - DhiDaily\nޑެޕިއުޓީ ގަވަރުނަރު ކަމަށް ބޭފުޅަކު ހަމަޖައްސަން ރުހުން ދީފި\nމޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ޑެޕިއުޓީ ގަވަރުނަރުކަމުގެ މަގާމަށް އައްޔަން ކުރެއްވުމަށް، ރައްޔިތުންގެ މަޖިލިހުގެ ރުހުން ހޯއްދެވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ފޮނުއްވި، އަހުމަދު އިމާދުގެ އެ މަގާމަށް އައްޔަންކުރަން ފެންނަ ކަމަށް ރައްޔިތުންގެ މަޖިލީހުގެ މާލިއްޔަތު ކޮމިޓީން ދެންމެ ފާސްކޮށްފިއެވެ.\nއިމާދު އެ މަގާމަށް އައްޔަންކުރަން ފެންނަކަމަށް ކޮމެޓީން ފާސްކުރީ، ކޮމިޓީ ބައްދަލުވުމުގައި ތިއްބެވި 10 މެންބަރުންގެ އިއްތިފާގުންނެވެ. ދެން ކޮމިޓީން އެ މައްސަލައިގެ ރިޕޯޓް ފޮނުވާނީ މަޖިލީހުގެ ތަޅުމަށެވެ. އިމާދު ޑެޕިއުޓީ ގަވަރުނަރުކަމުގެ މަގާމަށް އައްޔަން ކުރާނީ މަޖިލީހުގެ ތަޅުމުގައި ވޯޓަށް އަހައި މަޖިލީހުން ރުހުންދިނުމުންނެވެ.\nއެމްއެމްއޭ އުފެދުނީއްސުރެ ހިދުމަތް ކުރައްވަމުން ވަޑައިގެންނެވި ޒާހިރާ ޑެޕިއުޓީ ގަވަރުނަރުގެ މަގާމުން ވަކިވެވަޑައިގެންފައިވަނީ ހަ އަހަރުގެ ދެ ދައުރު ފުރިހަމަ ކުރެއްވުމަށް ފަހުއެވެ.\nއެމްއެމްއޭގެ ގާނޫނުގައިވާ ގޮތުން ޑެޕިއުޓީ ގަވަރުނަރުގެ މަގާމުގައި ހުންނެވޭނީ ދެ ދައުރެވެ. ޑެޕިއުޓީ ގަވަރުނަރަކީ ރައީސުލްޖުމްހޫރިއްޔާ ނަން ހުށަހަޅުއްވައި ރައްޔިތުން މަޖިލީހުން ފާސްކޮށްގެން އައްޔަން ކުރާ މަގާމެކެވެ.


SunOnline: Shukuriyyaa! adhi mi kan ves ...\nމުޙައްމަދު ޤާސިމް 10 Jun 2019, 12:51\nސިލޯނުގެ ބޮޑު މަގަކުން، އެކުވެރިއަކާއެކު ހިނގާފައި ދިޔަ ދުވަހެކެވެ. ވަކި ހިސާބަކަށް ގޮސްފައި، ކުއްލިއަކަށް މަގު ހުރަސްކޮށްލާން އެކުވެރިޔާ ބޭނުން ވެއްޖެއެވެ. މަގުގެ އަނެއް ފަޅީން، މާ ބޮޑު ފިހާރައެއް ފެނިގެން ވަދެލާ ހިތްވީއެވެ.\nލޮލުގައި ފިހާރަ އަޅައިގަތް ހިސާބުން، މަގު ހުރަސްކޮށްލާން އޭނާ ހިފައިލިއެވެ. ވަގުތުން އަތުގައި ހިފަހައްޓައިފީމެވެ. ތިހެން ހުރަހެއް ނުކުރެވޭނެއޭ ބުނަމުންނެވެ. މަގު ހުރަސްކުރާން ހާއްސަ ކަފިހިހުރަސްތައް ހުންނާނެ ކަމަށާއި ޖެހުނު ދިމާއަކުން ހުރަސް ކުރާން ހަދައިގެން، ކިތައްމެ ނުރައްކާތެރި ހާދިސާއެއް ވެސް ހިނގައިފާނެއޭ ބުނީމެވެ.\nއެންމެ ކައިރިން ފެންނާން އޮތް، ކަފިހިހުރަހާ ދިމާއަށް ހިނގައްޖައީމެވެ. މަގުގައި ބަސްތަކާއި ކާރުތަކާއި ކުރޮޅިތައް، ހަލުއި ކަމާއެކު، ކޮޅުކޮޅަށް ދުއްވަމުންދިޔައެވެ. ބޫންބޫން ލާފައެވެ. އަޑުގައި ނެތް ތަނަށް ބަރުގޮނު އަޅަމުން، ކަންފަތަށް ނުކުޅަދާނަ ކުރަމުންނެވެ.\nއެހެންނަމަވެސް މަގު ހުރަސްކުރުމަށް ޓަކައި، ކަފިހިހުރަސްމަތީގައި އެޅި ފުރަތަމަ ފިޔަވަޅާއެކު، އެހެރަ ބޮޑެތި ބަސްތައް ކަފިހިހުރަހާ ހަމައިގައި، ކިޔަމަންތެރިކަމާއެކު މަޑުކުރާން ފަށައިފިއެވެ. ކާރެއް، ވޭނެއް، ސައިކަލެއް، ކިޔާނެކަމެއް ނެތެވެ. މަޑުކުރެއެވެ. މަގުހުރަސްކުރަމުން ގެންދިޔަ މީހުންނަށް، އަދަބު އިހުތިރާމް އަދާ ކުރަމުންނެވެ. އެ ތަކެތީގެ ހަރު ދުވެލީގައި ދަތުރަށް ފެށީ، ކަފިހިހުރަސް މަތީން މީހުން ހުސްވުމުންނެވެ.\n"ހާދަ ފައްކަލޭ ދޯ! މިއީ އަހަރެމެންގެ ރާއްޖެއިން ނުފެންނަ މަންޒަރެއް." މަގު ހުރަސްކޮށް، އަނެއް ފަރާތު ދުވާރު މައްޗަށް އެރުމަށް ފަހު، އެނބުރި މަގަށް ބަލައިލަމުން، އެކުވެރިޔާ ހިނިތުންވެލާފައި ބުނެލިއެވެ.\nއެކުވެރިޔާ އެ ބުނީ ރަނގަޅު ވާހަކައެކެވެ. އެއީ އެ ދުވަހު ރާއްޖޭގެ، ހާއްސަކޮށް މާލޭގެ މަގުތަކުގެ ހާލަތު އޮތްގޮތެވެ. މިއަދުގެ ވާހައެއް ނޫނެވެ. އޭރު މާލޭގެ މަގުތަކުން މަދު ފަހަރަކު ނޫނީ، އެކަހަލަ ހިތްފަސޭހަ މަންޒަރެއް ނުފެނެއެވެ. ދުރަށް ފެންނާނޭ ހެން، ރީދޫ ކުލައާއި ކަޅު ކުލައިން، ބައެއް ފަހަރު ހުދުކުލައާއި ކަޅުކުލައިން ކަފިހިހުރަސްތައް ކުރަހައިފައި ހުރެއެވެ. އެހެންނަމަވެސް މަގު ހުރަސްކުރާ މީހުންގެ ތެރެއިން ވެސް، ދުއްވާ މީހުންގެ ތެރެއިން ވެސް، މަދު މީހަކަށް ނޫނީ އެއެއް ނުފެނެއެވެ. ފެނުނަސް ފެންނަ ކަމަކަށް ނަހަދައެވެ. އެ ފަދަ ދުވަސްތަކެއް މާޒީވެ ހިނގާއްޖެއެވެ. މިއަދު ފެންނަނީ އެ މަންޒަރު ވަރަށް ބޮޑަށް ބަދަލުވެފައިވާ ތަނެވެ.\nމިއަދު މާލޭގެ މަގުތަކުން ފެންނަނީ، ކަފިހިހުރަސްމަތީން މަގު ހުރަސްކުރާ މީހުންނަށް، ދުއްވާ މީހުން ކުރާ އިހުތިރާމާއި ގަދަރުގެ ހިތްގައިމު މަންޒަރެވެ. ޒުވާނެއްކަމަށް ވިޔަސް، ހަރު މީހެއް ކަމަށް ވިޔަސް، މަގު ހުރަސް ކުރާ މީހުންނަށް ޖާގަދީފައި، ކެތްތެރިކަމާއެކު މަޑުކޮށްލާ ތަނެވެ. ކާރާއި ސައިކަލެވެ. ޕިކަޕާއި ލޮރީއެވެ. ވޭނާއި ޖިޕެވެ. އެހެނިހެން އުޅަނދުފަހަރު ވެސް މެއެވެ. ހިނގާބިނގާވާ މީހުންގެ ރައްކާތެރިކަމަށް، ހާއްސަ ސަމާލުކަމެއް ދެމުންނެވެ. އެހެންކަމުން، މަގު ހުރަސްކުރާ ކޮންމެ ފަހަރަކު، ކަފިހިހުރަސް އިޚުތިޔާރުކުރާން، ވީހައިވެސް ބޮޑަކަށް އިސްކަންދޭށެވެ! ޖެހުނު ކޮންމެ ދިމާއެއްގައި، ޚިޔާލީ ކަފިހިހުރަހެއް ކުރަހާން ނަހަދާށެވެ.\nމަގުމަތީގައި އިންޖީނުލީ އުޅަނދުފަހަރު ދުއްވުމަށް ކަނޑައެޅިފައިވާ، ހާއްސަ ގަވާއިދުތަކެއް ހުރެއެވެ. ދުއްވާން ޖެހެނީ މަގުގެ ކޮން ފަޅިއަކުންކަމާއި ކިހައި ބާރުމިނެއްގައި ކަމާއި ސިގުނަލް ދިނުމާއި ބަރުގޮނު އެޅުމާއި މި ފަދަ ކޮންމެ ކަމަކަށް، ގަވާއިދުތައް ހަދާފައި ހުރެއެވެ. މި ގަވާއދުތަކަށް ދުއްވާ މީހުން، ވަރަށް ބޮޑަށް ސަމާލުކަން ދޭން ޖެހޭނެއެވެ. ހާއްސަކޮށް، ދުއްވާންޖެހޭ މިންގަނޑަށް ދޭ ސަމާލުކަން، މިހާރަށްވުރެ ބޮޑަށް އިތުރުކުރާން އެބަ ޖެހެއެވެ. އަމިއްލަ ރައްކާތެރިކަމަށާއި އަނެކާގެ ސަލާމަތަށް ޓަކައެވެ. ބައެއް މީހުން ސައިކަލުގައި ދާއިރު، ބިރުން ފިތްކަނޑައިގެން ދާހައި ބާރަށް ދުއްވާތަން ފެނެއެވެ. މިހިރަ ހަނި އަދި ކާރޫބާރޫ ބޮޑު މަގުތަކުގައި، ސާޅީސް، ފަންސާހުގައި ދުއްވާފައި ދާން ހެޔޮވާނޭ ހެއްޔެވެ؟\nބާރަށް ދުއްވާފައި ދާއިރު، އެ ވަގުތުކޮޅު ވަރަށް މަޖާ ވެސް ވެދާނެވެ. ހިތްހަމަޖެހޭ ކަމަކަށް ވެސް ވެދާނެއެވެ. އެހެންނަމަވެސް ޖެހިގެން އަންނަ ސިކުންތުގައި، މުޅި މަންޒަރު، ހިތާމައިގެ ކަޅުކުލައިން ފެވިދާނެކަން، ހަނދާނުން ކައްސާލިޔަ ނުދޭށެވެ! ވަގުތީ ގޮތުން ލިބުނު ހިތްހަމަޖެހުން، މުޅި އުމުރުގެ ހިތާމައަކަށް ވެދާނެކަން، ހަނދާން ބަހައްޓާށެވެ! ތިމާގެ އަމިއްލަ ނަފުސު ކަތިލެވިދާނެއެވެ. ނުވަތަ ކުށެއް ނެތް މައުސޫމު މީހެއްގެ އުފާވެރި ޙަޔާތް އަނދައި އަޅިއަށް ވެދާނެއެވެ. މިހިރަމިހިރަ ކަންކަމަކީ، ހިނގާފައި ހުރި ކަންކަން ވެސް މެއެވެ.\nމީގެ އަހަރުތަކެއް ކުރީން، ލަންކާގެ މަގުމަތީން އެކުވެރިޔާއަށް ފެނުނު ރީތި ސިފަ، މިއަދު މާލޭގެ މަގުމަތީން އެބަ ފެނެއެވެ. އެ މަންޒަރު އެ އެކުވެރިޔާއަށް ފެނިއްޖެ ނަމަ، އުފާކުރާނެ ކަމަށް ގަބޫލު ކުރެވެއެވެ. ދެން ހުރި ކަންކަމަށް ވެސް ހެޔޮ ބަދަލު ގެންނާށެވެ. އެކަންކަން ވެސް އުފަލާއެކު ބަލައިގަންނާނެއެވެ. މަގުމަތީގައި ދުއްވާ ތަކެތި ކިތައްމެ ގިނަޔަސް، ރައްކާތެރިކަމާމެދު އޮންނަ އިތުބާރު ބޮޑުވާނީ އޭރުންނެވެ. އޭރުން މިއަދަށްވުރެ އަމާން މަގުތަކެއް، މާދަމާ ފެންނާން ފަށާނެއެވެ.


REPORT: Boduvazeeru kamah oiy hurahakee Fayyaz?!\nބޮޑުވަޒީރު ކަމަށް އޮތް ހުރަހަކީ ފައްޔާޒު؟\nރައީސް މުހައްމަދު ނަޝީދާއި މިނިސްޓަރު ފައްޔާޒު އަދި ރައީސް އިބްރާހިމް މުހައްމަދު ސޯލިހް\nނަވާރަވަނަ މަޖިލީހުގެ އިންތިހާބުގެ ތެރޭގައި ވެސް އަދި އޭގެ ފަހުން ވެސް ރާއްޖެއަށް ބަރުލަމާނީ ނިޒާމެއް ގެންނަން ޖެހޭ ކަމަަށް ވިދާޅުވެ ރައީސް މުހައްމަދު ނަޝީދު ގެންދެވީ ވަކާލާތު ކުރައްވަމުންނެވެ. އެމަނިކުފާނަށް ވަފާތެރި ބައެއް މެންބަރުން ވެސް އެ ވާހަކަތައް ދޭތެރެ ދޭތެރެއިން ތަކުރާރު ކުރައްވަ އެވެ. ރާއްޖޭގައި އޮންނަން ފެންނަ ވެރިކަމުގެ ނިޒާމެއް ކަނޑައެޅުމަށް 2007 ވަނަަ އަހަރު ނެގުނު ވޯޓްގައި ވެސް އެމްޑީޕީން ވަކާލާތު ކޮށްފައި ވަނީ ބަރުލަމާނީ ނިޒާމަކަށެވެ. ނިޒާމު ކެންޕެއިންގައި އެމްޑީޕީ އޭރުވެސް ލީޑު ކުރެއްވީ ރައީސް ނަޝީދެވެ. ނަމަވެސް އެފަހަރުގެ އިންތިހާބުގައި ބޮޑު ތަފާތަކުން ރައްޔިތުން ނިންމީ ރާއްޖޭގައި އޮންނަން ފެންނަ ވެރިކަމުގެ ނިޒާމަކީ ރިޔާސީ ނިޒާމު ކަމަށެވެ.\nއެ ހިސާބުން ފެށިގެން ދިވެހި ރައްޔިތުން ތިބީ ނިޒާމުގެ ބަހުސް ހުއްޓާލައިގެނެވެ. ޕާޓީތަކުން ވެސް އެ ބަހުސްގެ ތެރެއަކަށް ނުވަދައެވެ. އަމުދުން އޭގެ ފަހުން ވެރިކަން ކުރެއްވި އެއްވެސް ބޭފުޅަކު ވެސް ނިޒާމު ބަދަލުކުރުމުގެ ވާހަކައެެއް ނުދައްކަވައެވެ. ރައީސް ނަޝީދުގެ ވެރިކަމުގެ ތިން އަހަރުގައި އެމަނިކުފާނު ވެސް އެ ވާހަކަފުޅެއް ނުދައްކަވައެވެ.\nނަމަވެސް ރައީސް ސޯލިހު ވެރިކަމަށް ގެނައުމަށް ކުރި ކެންޕޭންގެ ތެރެއިން އެ ބަހުސް ފެއްޓެވީ ނަޝީދެވެ. އެމަނިކުފާނު އެދިވަޑައިގެެންނެވި ދެ ގޮތެއް ވެއެވެ. އެއް ގޮތަކީ ވެރިކަން ހިންގުމުގެ ނިޒާމު ބަރުލަމާނީއަކަށް ބަދަލު ކުރުމެވެ. ނޫންނަމަ ދައުރުގެ މެދުތެރެއިން ރިޔާސީ އިންތިހާބެއް ބޭއްވުމެވެ. މިކަމުގެ މަޝްވަރާތައް ސިއްރުން ނަމަވެސް ހިނގި އެވެ. ނަމަަވެސް އާންމު ރައްޔިތުންނާއި ހަމައަށް އެކަންކަން ތިލައެއް. ނުވެ އެވެ. އެކަން އޮތީ ސިޔާސީ "ޑީލެ"އް ގެ ގޮތުގައި މަދު ސިޔާސީ ލީޑަރުންތަކެއްގެ ތެރޭގަ އެވެ.\nމިދިޔަ އަހަރެއްހާ ދުވަހުގެ ތެރޭގައި ރާއްޖެއަށް އެންމެ ފައިދާހުރި ނިޒާމަކީ ވެރިކަމުގެ ނިޒާމު ކަމަށް ރައީސް ނަޝީދު އެތައް ފަަހަރަކު ވިދާޅުވެއްޖެ އެވެ. އަދި އެ ވާހަކަފުޅު ދައްކަވާ ދައްކަވާ އެއީ ވަރަށް "ފޫހި" ވާހަކަތަކަށް ވެފައި ވެއެވެ. ނިޒާމުގެ ވޯޓް އޮޅުވާލާފައިވާ ކަމަަށްވެސް ތުހުމަތު ކުރައްވައިފިއެވެ. ސިޔާސީ ބައެއް ބޭފުޅުންގެ ނަޒަރުގައި މިއިން ކޮންމެ ވާހަކަފުޅެއްގެ ވެސް މައިގަނޑު ބޭނުމަކީ ބަރުލަމާނީ ނިޒާމަކަށް ވެރިކަން ބަދަލުކޮށް ބޮޑުވަޒީރަކަށް ނަޝީދު ވަޑައިގަތުމެވެ.\nނިޒާމުގެ ބަހުސް ރައީސް ސޯލިހާ ހަމައަށް ވެސް ހިނގައްޖެ އެވެ. އެ ބަހުސަށް ވަދެވަޑައިގަންނަވަން އެއްވެސް ޝައުގެއް ނެތް ކަމަށް ވިދާޅުވެ އެމަނިކުފާނު ވަނީ ނުސީދާކޮށް ވަރުގަދަ ހަމަލައެއް ނަޝީދަށް ދެއްވާފައެވެ. މިއީ ވެރިކަމަށް ވަޑައިގެންފަހުން ނަޝީދަށް އަމާޒުވާނެހެން ރައީސް ސޯލިހު ބަސްފުޅެއް ވިދާޅުވި ފުރަތަމަ ފަހަރެވެ. ރައީސް ވިދާޅުވީ ނިޒާމު ބަދަލުކުރަން އެމަނިކުފާނަށް ވަގުތު ނެތް ކަމަށެވެ. އަދި އެއީ އެމަނިކުފާނަށް ކުރެއްވޭނެ ކަމެއްވެސް ނޫން ކަމަށާ އެބާރު އޮތީ ރައްޔިތުންގެ އަތްމަތީގައި ކަމަށެވެ.\nނިޒާމުގެ މައްސަލައަށް ކޮޅެއް ނުފެނި ވަނިކޮށް ރައީސް ނަޝީދު މިވަނީ އިތުރު މަސައްކަތްތަކެއް ފައްޓަވާފަ އެވެ. އެއީ މި ސަރުކާރުގެ އެންމެ ނުފޫޒުގަދަ އަދި އެންމެ "ބާރު ގަދަ" ވަޒީރުގެ އިތުބާރު ނެތް ކަމުގެ މައްސަލައެއް ކުރިއަށް ގެންދެވުމެވެ.\nރައީސް ސޯލިހު އެންމެ އިތުބާރު ކުރައްވާ އަދި އެމަނިކުފާނުގެ އެންމެ އަރިސް އިކޮނޮމިކް މިނިސްޓަރު ފައްޔާޒު އިސްމާއީލްގެ އިތުބާރު ނެތްކަމުގެ މައްސަލަ މަޖިލީހަށް ހުށައެޅުއްވުމަށް ނަޝީދު ގެންދަވަނީ ގިނަގުނަ މަސައްކަތްތަކެއް ކުރައްވަމުންނެވެ. މިހާތަނަށް ތިރީހަކަށް މެންބަރުންގެ ސޮއި ވެސް ހޯއްދަވައިފި އެވެ. ނަމަވެސް އެއީ އެ ވޯޓް ކާމިޔާބު ކުރެވޭނެ އަދަދެއް ނޫނެވެ. އެހެން ކަމުން އިތުރު މެންބަރުންގެ ތާއީދު އެ މައްސަލައަށް ބޭނުން ވެއެވެ.\nއެމްޑީޕީގެ ގައުމީ މަޖިލީހުގެ ޖަލްސާއެއްގައި ރައީސް ނަޝީދު އަދި މިނިސްޓަރު ފައްޔާޒު\nއެ މަސައްކަތުގައި ކުރިއަށް ވަޑައިގަންނަވާނެ މަގުތައް ބަންދުވުމުން ރައީސް ނަޝީދު މިހާރު މަސައްކަތް ކުރައްވަނީ އެމްޑީޕީގެ ގައުމީ މަޖިލީހުން ފައްޔާޒުުއާ މެދު ގޮތެއް ނިންމުމަށް ހުށައެޅުމަށެވެ. އެ މަަސައްކަތް ކުރައްވާނެ ކަމަށް ނަޝީދު ވަނީ އިއުލާނު ވެސް ކުރައްވާފައެވެ. ނަޝީދު ދެކެ ވަޑައިގަންނަވާ ގޮތުގައި އެއީ އެމްޑީޕީން ގޮތް ނިންމަން ޖެހޭ މައްސަލައެކެވެ. އެގޮތުން "ފައްޔާޒު ދުވަސް ކޮޅަކަށް ނަމަަވެސް ދުރުގައި ހުންނަަވަން ޖެހިވަޑައިގަންނަވާ" ކަމަށް ރައީސް ނަޝީދު ދެކެ ވަޑައިގަންނަވަ އެވެ.\nފައްޔާޒު މަގާމުން ދުރު ކުރެއްވުމަށް ނަޝީދު އެހާ ބޮޑަށް ބޭނުންފުޅުވަނީ ކީއްވެ ހެއްޔެވެ؟ އެއް ގޮތަކުން ނުވިއްޔާ އަނެއް ގޮތަކުން ވެސް އެ މަސައްކަތް ކުރިއަށް ގެންދެވުމުގެ ފަހަތުގައި ފޮރުވިފަައި ވަނީ ކޮން ކަމެއް ހެއްޔެވެ؟\nސަރުކާރުުގެ އިސް އޮފިޝަލަކު ވިދާޅުވި ގޮތުގައި ރާއްޖެ ބަރުލަމާނީ ނިޒާމަކަށް ފުރޮޅާލާ ބޮޑުވަޒީރަކަށް ވަޑައިގަތުމަށް ނަޝީދު ކުރައްވަމުން ގެންދަވާ މަސައްކަތްޕުޅަށް އޮތް އެންމެ ބޮޑު ހުރަހަކީ މިނިސްޓަރު ފައްޔާޒު ކަމަށް ނަޝީދު ގަބޫލުފުޅު ކުރައްވައެވެ. ފައްޔާޒުގެ ވޯޓް ކޮންމެ ގޮތަކުން ނަމަަވެސް ކުރިއަށް ގެންދަވަން އެމަނިކުފާނު ބޭނުންވަނީ އެހެން ވެގެންނެވެ. ނަމަވެސް ނިޒާމު ބަދަަލު ކުުރުމާއި ބޮޑުވަޒީރަކަށް ނަޝީދު ވަޑައިގަތުމަށް ފައްޔާޒަށް އެޅޭނެ ހުރަހަކީ ކޮބައި ހެއްޔެވެ؟\n"ފައްޔާޒަކީ ރައީސް ސޯލިހު ވަރަށް އިތުބާރު ކުރައްވާ ވަޒީރެއް. ވަރަށް ގިނަ ކަންކަމުގައި ލަފަޔާ މަޝްވަރާ ހޯއްދަވާނެ. ގަބޫލު ކުރެވެނީ ނަޝީދު ދެކެވަޑައިގަންނަވަނީ އޭ ނިޒާމު ބަދަލު ކުރުމަށް ރައީސް ސޯލިހު ދެކޮޅު އެ ހައްދަވަނީ ފައްޔާޒުގެ ވިސްނުންފުޅާ އެއްގޮތަަށޭ،"\nއޭނާ އިތުރު ބައެއް އެހެން ވާހަކަތައް ވެސް ވިދާޅުވި އެވެ. އެގޮތުން ފާހަގަ ކުރެއްވި އެއް ކަމަކީ ފައްޔާޒުގެ ދިފާއުގައި ރައީސް ސޯލިހު ނިކުމެވަޑައިގަތުމެވެ. މީގެ ކުރިން ވެސް އެތައް ވަޒީރުންނެއްގެ އިތުބާރު ނެތް މައްސަލަ ވެއްދުމަށް އެމްޑީޕީ މެންބަރުން ގޮވާލިއެވެ. އެ މަސައްކަތްވެސް ކުރެއްވި އެވެ. ނަމަވެސް އެއިން އެއްވެސް ފަހަރަކު ރައީސް ސޯލިހު ނިކުންނަވާ ވަޒީރެއްގެ ދިފާއުގައި ވާހަކައެއް ނުދައްކަވައެވެ. ސަތޭކަ ޕަސެންޓް ވަޒީރަކަށް އިތުބާރު ކުރައްވާ ވާހަކައެއް ވިދާޅެއް ނުވެއެވެ. އަދި އިތުބާރު ނެތް ކަމުގެ ވޯޓް ނަގަން ޖެހޭ ސަބަބެއް ނެތް ކަމަށް ވިދާޅުވެ މަޖިލީހަށް އެހާ ފާޅުގައި ގޮންޖައްސަވައެއް ނުހައްދަވައެވެ.\n"މިފަހަރު ކަން ހިނގިގޮތް ބައްލަވާ. ރައީސް ސީދާ ނޫސްވެރިން ގުޅުއްވީމަ ފޯން ނަންގަވާ އެ ކޮމެންޓް ކުރެއްވީ. އެއީ ފައްޔާޒު ކެބިނެޓްގައި ބަހައްޓަވަން ބޭނުންފުޅުވާތީ. ފައްޔާޒު ދިފާއު ކުރެއްވީ ރައީސްގެ ސަރުކާރަށް މުހިންމުވާތީ. އެމަނިކުފާނަށް މުހިންމުވާތީ،"\nއެމްޑީޕީ ގައުމީ މަޖިލީހުގެ ޖަލްސާއެއްގައި ރައީސް އިބްރާހިމް މުހައްމަދު ސޯލިހް: ފައްޔާޒަށް ވަރަށް އިތުބާރު ކުރައްވާ ކަމަަށް ވިދާޅުވި\nއަވަސްއާ ވާހަކަ ދެއްކެވި ރައީސް ނަޝީދަށް ވަފާތެރި މަޖިލީސް މެންބަރަކު ވިދާޅުވި ގޮތުގައި ރައީސް ނަޝީދު ހުންނެވީ ފައްޔާޒުގެ މައްސަލަ ދޫކޮށްލައްވާ ގޮތަށް ނޫނެވެ. ކޮންމެ ހާލެއްގައި ވެސް އެ މަސައްކަތް ކުރިއަށް ގެންދާނެ އެވެ. އަދި އެ މަސައްކަތުގައި މިހާރު ތިއްބެވި މަޖިލީސް މެންބަރުން ވެސް ފާޅުގައި އަދި ނިކުންނާނެ އެވެ.\n"އެކަން ކުރިއަށް ގެންދަވާނެ. ގައުމީ މަޖިލީހުން ގޮތްތަކެއްވެސް ނިންމާނެ... އަޅުގަނޑު ދެކެނީ އެ މަސައްކަތް ކާމިޔާބު ކުރައްވާނެ އެމަނިކުފާނު،"\nނަމަވެސް ފައްޔާޒުގެ ވޯޓަކީ ނިޒާމު ބަދަލުކޮށް ބޮޑުވަޒީރަކަށް ވަޑައިގަތުމަށް ނަޝީދު ކުރައްވާ މަސައްކަތަށް ފައްޔާޒު ހުރަހަކަށްވާތީ ކުރައްވާ ކަމެއް ކަމަށް ކުރެވޭ ތުހުމަތު އޭނާ ދޮގު ކުރައްވަ އެވެ. އޭނާ ވިދާޅުވި ގޮތުގައި ނަޝީދު އެ ކުރައްވަނީ ގައުމީ މަސައްކަތެކެވެ. އަދި ފައްޔާޒު މިހާރު ކުރިއަށް އެ ވަޑައިގަންނަވަނީ ކުރީގެ ނާއިބު ރައީސް އަހުމަދު އަދީބު ވަޑައިގެންނެވި މަގުންނެވެ. އެކަން ހުއްޓުވުމަކީ ގައުމާއި ރައްޔިތުންނަށްޓަކައިވެސް ކުރަންޖެހޭ ކަމެކެވެ.\n"އިތުބާރު ނެތްކަމުގެ ގަރާރެއް އެ އޮތީ ތައްޔާރުވެ. އޭގައި އޮންނާނެ އޭނަ [ފައްޔާޒު] ގެ މައްސަލަތައް. އެއީ އާދައިގެ ކަންކަމެއް ނޫން. އަދި އެމްޑީޕީން ގަބޫލުކުރާނެ ކަންކަމެއްވެސް ނޫން. އެެއީ ގައުމަށްވެސް ރަނގަޅު ކަންކަމެއް ނޫން. އެހެންވީމަ އެކަންކަން ހުއްޓުވަންވެސް ފައްޔާޒު ދުރުކުރަން ޖެހޭ. ރައީސް [ނަޝީދު] އެ މަސައްކަތް ކުރައްވާނެ،"\nއިކޮނޮމިކް މިނިސްޓަރު ފައްޔާޒު އިސްމާއީލް: ފައްޔާޒު މަގާމުން ދުރުކުރުމަށް ރައީސް ނަޝީދު ގެންދަވަނީ މަސައްކަތް ކުރައްވަމުން -- ފޮޓޯ: އަވަސް އޮންލައިން\nފައްޔާޒުގެ މައްސަލައާއި ގުޅޭގޮތުން ނަޝީދު ވާހަކަ ދެއްކެވި އެއް މެންބަރަކު ވިދާޅުވި ގޮތުގައި "އަލުން ޖަލަށް ވަޑައިގަންނަވަން ޖެހިވަޑައިގަތް ނަމަވެސް ފައްޔާޒުގެ މައްސަލަ ދޫކޮށް ނުލައްވާނެ ކަމަށް" ރައީސް ނަޝީދު ވިދާޅުވެ އެވެ.\nމި ފަހުން ސަރުކާރުގެ ވަޒީރުންނާއި ގުޅޭގޮތުން ރައީސް ނަޝީދު ވަރަށް ހުތުރުކޮށް ވާހަކަ ދައްކަވައެވެ. ބޮޑެތި ތުހުމަތުތައް ކުރައްވައެވެ. އެތައް ފަހަރެއްގެ މަތިން ވަޒީރުންނަށް ނިސްބަތްކޮށް އެއީ "ވަގު ވަޒީރުން" ކަމަށް ވިދާޅުވެފައި ވެއެވެ. މިނިސްޓަރު މަހުލޫފާއި މިނިސްޓަރު އަމީރު އަދި މިނިސްޓަރު ފައްޔާޒަށް ތަކުރާރުކޮށް ނަޝީދު ވަނީ އެ ތުހުމަތު ކުރައްވާފަ އެވެ. ހާއްސަކޮށް ވިޔަފާރިއާ ގުޅުންހުރި ގިނަ މަސައްކަތް ތަކެއް އެއް ވިއުގައިން ގުޅާލަން، އޭޝިއަން ޑިވެލޮޕްމެންޓް ބޭންކް (އޭޑީބީ) ގެ އެހީގައި ކުރި އަށް ގެންދަން ބީލަމަށްލި 6.7 މިލިއަން ޑޮލަރު (100 މިލިއަން ރުފިޔާ) ގެ ނެޝަނަލް ސިންގަލް ވިންޑޯ މަަޝްރޫއުގައި ގޯސް ހައްދަވާފައިވަނީ ފައްޔާޒާއި އަމީރު ކަމަށް ނަޝީދު ވިދާޅުވިއެވެ. އަދި ފައްޔާޒަށް ފާޑުވިދާޅުވެ އޭނާއާއެކު ހުންނެވުމުން ކާމިޔާބު ލިބޭނެ ކަމަށް ހީފުޅުކުރެއްވިޔަސް އެހެން ނުވާނެ ކަމަށް ވިދާޅުވެ އަމީރަށް އިންޒާރު ދެއްވިއެވެ.\nއެ ވާހަކަތަކާއި ގުޅޭގޮތުން ވާހަކަ ދެއްކި ރައީސް ސޯލިހަށް ވަފާތެރި މެންބަރަކު ވިދާޅުވި ގޮތުގައި ފައްޔާޒާއިމެދު ނަޝީދުގެ އޮތް ރުޅިވެރިއަކީ ފައްޔާޒުގެ ނުފޫޒު ސަރުކާރާއި އެމްޑީޕީގައިވެސް ގަދަވުމެވެ. އެކްޓިވިސްޓުންގެ "ބްރޯ" އަކަށް ފައްޔާޒު ބަދަލުވުމެވެ. ސަރުކާރުގައި ތިއްބެވި އެމްޑީޕީގެ ހުރިހާ ވަޒީރުންގެ އިސް ވަޒީރަކަށް ފައްޔާޒު ވެވަޑައިގަތުމެވެ.\n"އިތުބާރު ނެތްކަމުގެ ވޯޓާއި ގުޅިފައިވަނީ އެކަންކަން. ހުދު އެމަނިކުފާނު [ނަޝީދު] އެބަހުރި ޕީޖީގައި އެ ވާހަކަ ދައްކަވާފައި. ވަކިވަކި މެންބަރުންނާއެކު އެ ވާހަކަތައް ދައްކަވާފައިވޭ. ފައްޔާޒަށް އެ މަގާމަށް އެ ބާރުވެރިކަމަށް ވަޑައިނުގެންނެވޭނެ ކަމަށް ވިދާޅުވެފައި އެބަހުރި،"\nއެ މެންބަރު ވިދާޅުވީ ނިޒާމު ބަދަލުކުރުމަށް އަދި ރައީސް ނަޝީދު ބޭނުންފުޅުވާ މަގާމަކަށް ކުރު މަގަކުން ވަޑައިގަތުމަށް ސަރުކާރުން ތެރެއިން އަންނާނެ އެންމެ ބޮޑު ހުރަަހަކަށް ފައްޔާޒު ވެވަޑައިގަންނަވާނެ ކަމަށެވެ.\n"ފައްޔަ އެ ވިދާޅުވަނީ ރައީސް ސޯލިހުގެ ބަސް. އެމަނިކުފާނުގެ ހަނގުރާމައެއް ހަގީގަތުގައި ފައްޔަ އެ ކުރައްވަނީ. އެހެންވީމަ ފުރަތަަމަ ޖެހޭނީ ފައްޔަ ބަލިކުރަން. މިވަގުތަށް ސޯޓްރޯޑަކުން ނަޝީދު ކުރައްވަން އުޅުއްވާ ކޮންމެ ކަމެއް ނުވަތަ ސަރުކާރުން ބޭނުންނުވާ ކަމެއް ނަޝީދު ކުރައްވާނަަމަ ރައީސްގެ ފަރާތްޕުޅުން ނިކުމެ ހަނގުރާމަ ކުރައްވާނީ ފައްޔަ އިނގޭތޯ،" ރައީސް ސޯލިހަށް ތައުރީފުކޮށް ވަރަށް ގިނައިން ޓްވީޓް ކުރައްވާ އެ މެންބަރު ވިދާޅުވިއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް ޕޮލިޓިކްސް\nބަދަލު ގެންނާނެ ކަމަށް ބުނަނީ ކޮންކަމެއް ފޮރުވަން؟


ތަލި - ވިކިޕީޑިއާ\nދިވެހި ބަހުން ތަލި މިބަސް ބޭނުންކުރާއިރު މަތީ ތަލި އަދި ތިރީ ތަލި ކިޔައި އުޅެއެވެ. މަތީ ތަލި އަކީ މަތީ ދަތްޕިލައިގެ ދެމެދުން އަނގައިގެ ފުރާޅު ގެ ގޮތުގައި އަނގަ ތެރެއިން މަތީގައި އިންނަ ބައެކެވެ.އަދި މިއީ އަނގަ އާއި، ނޭފަތުގެ މަގު ވަކިކޮށްދޭ ހުރަހެވެ. ތިރީ ތަލި އަކީ ދޫގެ ދަށުން އިންނަ ބައެވެ. ނުވަތަ ތިރީ ތަލި އަކީ އަނގައިގެ އެތެރޭގެ ތިރީ ފަރާތް އެވެ.\nމަތީ ތަލި(އިނގިރޭސި ބަހުން: Palate) އަކީ އިގިރޭސި ބަހުން ބުނާނަމަ ޕަލޭޓް އެވެ. މަތީ ތަލީގެ ކުރިމަތީ ތިންބައިކުޅަ ދެބަޔަށް ކިޔަނީ ހާރޑް ޕަލޭޓް އެވެ. އެހެން ކަމުން މިބަޔަށް ހަރު ތަލި(އިނގިރޭސި ބަހުން: Hard Palate) ކިޔަމާ ހިގާށެވެ. އަދި މަތީ ތަލީގެ ފަހަތު ތިންބައިކުޅަ އެއްބަޔަށް ކިޔަނީ ސޮފްޓް ޕަލޭޓް އެވެ. އެހެންކަމުން މިބަޔަށް މަޑު ތަލި(އިނގިރޭސި ބަހުން: Soft Palate) ކިޔަމާ ހިގާށެވެ.\n1 ހަރު ތަލި\n2 މަޑު ތަލި\n3 މަތީ ތަލީގެ މަސްތައް\n4 މަތީ ތައްޔަށް ލޭފޯރުކޮށްދިނުން\nހަރު ތަލި[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ހަރު ތަލި\nމަޑު ތަލި[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: މަޑު ތަލި\nމަތީ ތަލީގެ މަސްތައް[އުނިއިތުރު ގެންނަވާ]\nލެވޭޓަރ ވެލީ ޕަލަޓިނީ\nޓެންސަރ ވެލީ ޕަލަޓިނީ\nނޯޓް: މަތީ ތަލީގެ މަސްތައް ކަމުގައި ލިޔެވިފައިވަނީ މަޑު ތަލިގެ މަސްތަކެވެ. ސަބަބަކީ ހަރުތައްޔަކީ ކަށިން އުފެދިފައިވާ ބަޔަކަށް ވެފައި، އަދި މަޑު ތައްޔަކީ މަހުން އުފެދިފައިވާ ބަޔަކަށް ވުމެވެ. އަދި މަޑު ތައްޔަކީ މަތީ ތަލީގެ ފަހަތު ބައި ވެސް މެއެވެ.\nމަތީ ތައްޔަށް ލޭފޯރުކޮށްދިނުން[އުނިއިތުރު ގެންނަވާ]\nމަތީ ތައްޔަށް ލޭފޯރުކޮށްދެނީ އަންނަނިވި ލޭހޮޅި ތަކުންނެވެ.\nޑިސެންޑިންގ ޕަލަޓައިން އާޓަރީ: މިއީ މެކްސިލަރީ އާޓަރީ އިން އައިސްފައިވާ ލޭނާރެކެވެ.\nއެސެންޑިންގ ޕަލަޓައިން އާޓަރީ: މިއީ ފޭޝަލް އާޓަރީ އިން އައިސްފައިވަ ލޭނާރެކެވެ.\nމަތީ ތަލީގެ ހަރަކާތްތައް ކޮންޓްރޯލްކުރާ ނާރުތައް މަތީ ތަލީގެ ހަރަކާތްތައް ކޮންޓްރޯލްކުރާ ނާރުތައް ތިރީގައި މިވަނީ އެވެ.\nގްރޭޓަރ ޕަލަޓައިން ނާރު:\nލެސަރ ޕަލަޓައިން ނާރު:\nނޭސޯ ޕަލަޓައިން ނާރު:\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 މާރޗް 2013، 16:40 ގައެވެ.


Dho?! Tharinge Eid message thakun hovailumeh\nމި ތަފާތު ފިތުރު އީދުގެ ތަހުނިޔާގެ މެސެޖުތަކާ އެކު ދިވެހި ފިލްމީ ތަރިންނާއި ލަވަކިޔުންތެރިން ވެސް އަންނަނީ ސޯޝަލް މީޑިއާގައި ތަފާތު ފޮޓޯތަކާއި ވީޑިއޯތައް ޕޯސްޓްކުރަމުންނެވެ. އެގޮތުން އިންސްޓަގްރާމްގައި މިހާރު އެންމެ އެކްޓިވް ބައެއް ތަރިންގެ ޕޯސްޓުތައް މި ހުރީ އެވެ.\nA post shared by Jumayyil Nimal (@jumayyil) on May 24, 2020 at 1:46am PDT\nއެކްޓަރު ޖުމައްޔިލް ނިމާލް އޭނާގެ ފޭނުންނަށް އީދު މުބާރިކް ފޮނުވީ އޭނާގެ ނޯޖަވާން ހަށިގަނޑު ދައްކާލާ ފޮޓޯއަކުންނެވެ. މި ފޮޓޯގެ ކެޕްޝަންގައި ޖުމައްޔިލް ހިއްސާކޮށްފައިވާ "ކޯޓް" އެއްގައި ބުނަނީ އެމީހަކު ހޯދާފައިވާ ކާމިޔާބިއާ މެދު އަމިއްލަ ނަފުސާ މެދު ފަހުރުވެރިވާން ވާނެ ކަމަށެވެ. އަދި ހާއްސަކޮށް އެހެން މީހުންނަށް ނުފެނި ތިމާއަށް ލިބޭ ކުރިއެރުމާ މެދު ވެސް މެ އެވެ.\nA post shared by Mariyam Azza (@axzxa) on May 23, 2020 at 8:44am PDT\nއެކްޓްރެސް މަރިޔަމް އައްޒަ ހިއްސާކުރީ އޭނާގެ ދަރިފުޅު އީތަންއާ އެކު ކުރީ އީދެއްގައި ކުލަ މަޖާގެ ތެރެއިން ނަގާފައިވާ ފޮޓޯއެކެވެ. ފޭނުންނަށް އީދު މުބާރިކް ފޮނުވަމުން އައްޒަ ވަނީ އޭނާގެ ދަރިފުޅު މި ނިމުނު ރޯދަ މަހުގައި 27 ރޯދަ ހިފި ކަމަށް ބުނެފަ އެވެ.\nA post shared by Muaa Abdulla (@muaa_abdulla) on May 23, 2020 at 7:32am PDT\nއެކްޓަރު އަބްދުﷲ މުއާޒް (މުއާ) ޕޯސްޓްކުރީ އޭނާގެ އަންހެނުން އެކްޓްރެސް އައްޒައާ އެކު ސެލްފީއެކެވެ.\nA post shared by SUNEETHA Ali 28may❤🇲🇻 (@sunee7777) on May 23, 2020 at 7:13am PDT\nނެށުންތެރިޔާ ސުނީތާ އަލީ (ސުނީ) ވެސް ދޫކޮށްލީ ސެލްފީއެކެވެ. އަދި ސުނީގެ އާއިލާގެ ބައެއް ކުދިންނާ އެކު ނަގާފައިވާ ފޮޓޯތަކާއި ސެލްފީ ވީޑިއޯތައް ވެސް އޭނާގެ ސޯޝަލް މީޑިއާގައި ޕޯސްޓްކޮށްފައިވެ އެވެ.\nA post shared by Shiela Najeeb (@shiela_n) on May 23, 2020 at 7:25am PDT\n"ރާއްޖޭގެ ލޮބުވެތި އެންމެހާ ރައްޔިތުންނަށް އީދުގެ ތަހުނިޔާ އަރިސްކުރަން،" އެކްޓްރެސް ޝީލާ ނަޖީބްގެ އީދު ތަހުނިޔާގެ މެސެޖުގައި ލިޔެފައިވެ އެވެ. ޝީލާ ހުރީ މާޗު މަހު މިޑް-ޓާމް ބްރޭކްގައި އޭނާގެ ކުދިންނާ އެކު ޗުއްޓީއަށް ބ.ގޮއިދޫ އަށް ދިޔަ ގޮތަށް އަދިވެސް އެ ރަށުގަ އެވެ.\nA post shared by ShEra (@shera_edumz) on May 23, 2020 at 2:31pm PDT\nއެކްޓްރެސް ފާތިމަތު ޝަރާ އަޕްލޯޑްކުރީ ޓިކްޓޮކެކެވެ. އިންޑިއާގެ ލަވަކިޔުންތެރިޔާ އާޝާ ބޯސްލޭ ކިޔާފައިވާ "ކޯން އާޔާ ކީ ނިގާހޯން މޭ ޗަމަކް ޖާ އުޓީ" ލިޕް ސިންކު ކޮށްފަ އެވެ.\nA post shared by Shalabee (@shalabeeibrahim) on May 23, 2020 at 9:54am PDT\nލަވަކިޔުންތެރިޔާ ޝަލަބީ އިބްރާހިމް ދޫކޮށްލި ވީޑިއޯގައި ތުއްތު ކުއްޖަކު އީދު މުބާރިކް ބުނެ އެވެ.\nA post shared by Z Λ K I Ƭ Ƭ Σ (@ohmygodzakitte_official) on May 24, 2020 at 1:39am PDT\nހަސަން އިރުފާން (ޒަކިއްޓެ) އީދު ތަހުނިޔާ ކިޔާލީ އޭނާގެ އަޑުންނެވެ.\nދިވެހި ފިލްމް އިންޑަސްޓްރީ ސުނީތާ އަލީ ޝަލަބީ އިބްރާހިމް އެކްޓްރެސް މަރިޔަމް އައްޒަ